Priešmokyklinio, pradinio, pagrindinio ir vidurinio ugdymo bendrųjų programų

2 priedas

**PRIEŠMOKYKLINIO UGDYMO BENDROJI PROGRAMA**

**I SKYRIUS**

**BENDROSIOS NUOSTATOS**

1. Priešmokyklinio ugdymo bendroji programa (toliau – Programa) apibrėžia priešmokyklinio ugdymo paskirtį, tikslą ir uždavinius, ugdomas kompetencijas, pasiekimų sritis, ugdymo(si) turinio gaires, pasiekimų lygių požymius ir vaikų pasiekimų vertinimą.

2. Programos paskirtis:

2.1. sudaryti prielaidas vaiko individualių galių plėtotei, kiekvieno vaiko pažangai, sukurti lygias galimybes įvairių poreikių vaikams pasirengti sėkmingai pradėti mokytis mokykloje;

2.2. užtikrinti ikimokyklinio, priešmokyklinio ir pradinio ugdymo turinio dermę siekiant ir įgyvendinant ugdymo tikslus, uždavinius, taikant į vaiką orientuoto ugdymo metodus, vaiko kompetencijų augimą skatinančius pasiekimų ir pažangos vertinimo būdus;

2.3. padėti mokytojui, švietimo teikėjo vadovui, savininko teises ir pareigas įgyvendinančiai institucijai (dalyvių susirinkimui), bendradarbiaujant su vaiko tėvais (globėjais), švietimo pagalbos specialistais užtikrinti kokybišką ir inovatyvų Programos vykdymą, teikiant savalaikį grįžtamąjį ryšį vaikui, tėvams (globėjams), ugdymo įstaigos administracijai ir kitiems su vaiko ugdymu susijusiems asmenims.

3. Programa siekiama atliepti 5–6 metų vaikų interesus, puoselėti jų gerovę ir tenkinti kiekvieno vaiko individualius, savitus poreikius bei galimybes. Įgyvendinant Programą svarbi vaikų žaidybinė, patyriminė veikla, atradimų džiaugsmo ir natūralaus smalsumo apie supantį pasaulį puoselėjimas, nes taip sudaromos sąlygos vaikams ugdytis Programoje numatytas kompetencijas.

4. Programoje kompetencijos ugdomos integraliai visose ugdymosi srityse ir visose veiklose, kuriose vaikas dalyvauja, siekiant užtikrinti visų kompetencijų ugdymo pusiausvyrą ir dermę. Svarbi ugdymo dalis – vaikų vertybinių nuostatų plėtojimas padedant jiems tapti smalsiems, pasitikintiems savimi, aktyviems, motyvuotiems, drąsiai įgyvendinantiems savo sumanymus, kūrybiškiems, savarankiškiems, atsakingiems.

5. Programoje išskirtos 6 ugdymosi sritys: gamtamokslinis ugdymas, kalbinis ugdymas, matematinis ugdymas, meninis ugdymas, visuomeninis ugdymas, sveikatos ir fizinis ugdymas. Visos ugdymosi sritys yra lygiavertės ir ugdomos integraliai su kompetencijomis.

6. Remiantis kompetencijų raidos aprašu, pateikiamu 1 priede, yra išskirtos pasiekimų sritys. Jos yra sugrupuotos pagal ugdymosi sritis. Kiekvienoje pasiekimų srityje numatyti pasiekimai suformuluoti atsižvelgiant į vaiko raidos ypatumus ir įgytą patirtį.

7. Pasiekimai aprašomi 3 pasiekimų lygiais: iki pagrindinio, pagrindinis ir virš pagrindinio. Pasiekimų lygiai skirti formuojamajam vertinimui, t. y., geriau pažinti vaiką, atpažinti jo stiprybes ir tobulintinas sritis, numatyti reikiamą pagalbą vaiko ūgčiai.

**II SKYRIUS**

**TIKSLAS IR UŽDAVINIAI**

8. Programos tikslas – atsižvelgiant į kiekvieno vaiko patirtį, galias, ugdymo poreikius, vadovaujantis humanistinėmis, demokratinėmis vertybėmis, užtikrinti palankias asmenybės raidos ir ugdymo sąlygas, padėti pasirengti sėkmingai pradėti mokytis mokykloje.

9. Programos tikslui pasiekti būtina įgyvendinti šiuos uždavinius:

9.1. atpažinti kiekvieno vaiko ugdymo poreikius, kylančius iš asmenybės raidos tarpsnio, individualių raidos ypatumų, prigimtinių gebėjimų visumos ir sociokultūrinės aplinkos;

9.2. į vaiką ir jo vertybių ugdymą orientuotame, integraliame ugdymo procese tikslingai taikyti vaiko ir mokytojo sąveika grindžiamus mokymo(si) metodus, priemones;

9.3. organizuoti ugdymą derinant kryptingą mokytojo ir spontanišką vaiko veiklą, taikant patirtinio mokymo(si) metodus (projektus, tyrinėjimus, eksperimentavimą, pažintines išvykas, diskusijas ir kt.), pripažįstant žaidimą ir kasdienį vaiko gyvenimą grupėje kaip neatsiejamą ugdymo dalį;

9.4. sukurti 5–6 m. amžiaus vaikų ugdymui pritaikytą ir mokymąsi stimuliuojančią aplinką;

9.5. siekiant užtikrinti kiekvieno vaiko mokymosi sėkmę, sudaryti galimybę vaikams skirtingais būdais pademonstruoti pasiekimus bei daromą pažangą ir juos sistemingai fiksuoti, dokumentuoti, analizuoti, vertinti ir aptarti su tėvais (globėjais) ir kitais su vaiko ugdymu susijusiais asmenimis;

9.6. kurti ir plėtoti pasitikėjimu ir pagarba, aktyvia partneryste grindžiamą tikslingą bendradarbiavimą su tėvais (globėjais), švietimo pagalbos specialistais, pradinio ugdymo mokytojais ir kitais švietimo paslaugų tiekėjais.

10. Programa įgyvendinama vadovaujantis šiais principais:

10.1. žaismės – ugdymas siejamas su žaidimu, žaismingais metodais įvairinant ugdomąją veiklą, mokymo(si) turinį, vertybių ugdymą; siekiama vaiko aktyvaus dalyvavimo, rodomos iniciatyvos, atskleidžiant vaikystės fenomeną, vaiko kultūrą, kartu skatinant žaisti vaizduote, kalba, kūnu, pojūčiais;

10.2. sąveikos – ugdymas grindžiamas visų šio proceso dalyvių (vaiko, tėvų (globėjų), mokytojų ir kitų asmenų, dalyvaujančių vykdant priešmokyklinio ugdymo programą, sąveika;

10.3. įtraukties – siekiama tenkinti vaikų grupės ir (arba) konkretaus vaiko individualius poreikius, tikslingai parenkant priemones ir (arba) mokymo(si) metodus, individualizuojant mokymo(si) turinį ir teikiant mokymosi paramą;

10.4. socialinio kultūrinio kryptingumo – ugdymas grindžiamas žmogiškosiomis, tautinėmis ir pilietinėmis vertybėmis, orientuotas į vaiko gyvenimui reikalingų socialinių kultūrinių kompetencijų plėtojimą, toleranciją ir daugiakultūriškumą;

10.5. integralumo – siekiama vientiso fizinės, emocinės, socialinės ir pažinimo sričių plėtojimo, vadovaujantis visuminiu požiūriu į vaiką ir integraliu kompetencijų ugdymu;

10.6. kontekstualumo – mokymo(si) turinys glaudžiai siejamas su artimiausia vaiko aplinka, socialiniais kultūriniais jos pokyčiais, siekiama, kad ugdymo patirtys vaikui būtų prasmingos, aktualios ir įdomios.

**III SKYRIUS**

**KOMPETENCIJŲ UGDYMAS**

11. Įgyvendinant Programą ugdomos šios kompetencijos: komunikavimo, kultūrinė, kūrybiškumo, pažinimo, pilietiškumo, skaitmeninė ir socialinė, emocinė ir sveikos gyvensenos. Visos kompetencijos yra vienodai svarbios. Jos pateikiamos abėcėlės tvarka.

11.1. Komunikavimo kompetencija.Kasdienėse situacijose (grupėje, namie, išvykose ir kt.), naudodami verbalines ir neverbalines komunikavimo priemones (žodžius, garsus, vaizdus, skaitmenines priemones ir kt.), vaikai ugdosi gebėjimus suprasti, surasti, pritaikyti ir perteikti kitiems informaciją. Visose ugdymo srityse vaikai plėtoja savo žodyną; kuria trumpą nuoseklų pasakojimą bei išklauso kitų pasakojimus, skiria realius ir išgalvotus įvykius, analizuoja informacijos tikrumą. Bendraudami, tardamiesi vaikai dalinasi patirtimi, įspūdžiais, įvardija savo mėgstamas veiklas, pratimus, žaidimus, kelia klausimus ir išsako savo pastebėjimus, nuomonę apie lankytus renginius (pvz., koncertus, spektaklius, parodas, pavienius kūrinius), bendraamžių raišką ar kitomis aktualiomis temomis. Stengiasi išlaikyti dėmesį, išklausyti pašnekovą, reaguoja, supranta gaunamus paprastus verbalinius ir neverbalinius pranešimus. Apibūdina savo jausmus ir emocijas, kylančias įvairių veiklų metu. Komunikuoja ir save pristato įvairiomis meno kalbos bei raiškos priemonėmis, perteikdami išgyventas ar sumanytas situacijas, idėjas, emocijas; žaisdamas ar ką kita veikdamas dalinasi savo menine raiška su kitais.

11.2. Kultūrinė kompetencija. Per patirtines kultūrines veiklas vaikai išbando kūrėjo, atlikėjo, kultūros stebėtojo ir vartotojo vaidmenis. Tyrinėdami Lietuvos ir kitų šalių kultūros paveldą, pastebi skirtingų tautų kultūrinį išskirtinumą, šiais atradimais pasinaudoja žaidimo, mokymosi situacijose ar atlikdami projektines veiklas (pvz., susipažįsta su tautinių raštų ornamentais, valstybių vėliavų spalvomis, išradimais, monetomis, banknotais ir pan.). Žaisdami, tyrinėdami, dalyvaudami kultūriniuose renginiuose, vaikai suvokia etninę kultūrą, perima pagrindinių Lietuvos valstybinių švenčių tradicijas, jas pritaiko ir puoselėja artimoje aplinkoje. Susipažinę su kai kurių Lietuvos kūrėjų bei atlikėjų kūryba, dalijasi savo įspūdžiais apie kūrinių įvairovę. Tyrinėdami savo artimiausios aplinkos meno, kultūros reiškinius, bando palyginti juos su kitų šalių kultūros reiškiniais.

11.3. Kūrybiškumo kompetencija. Dalyvaudami atvirose, įtraukiančiose kūrybinėse-projektinėse veiklose vaikai ugdosi kūrybiškumo kompetenciją ir kūrybinį mąstymą. Klausinėdami, dalindamiesi savo sumanymais, žinojimu, talentais įgyvendina idėjas, savaip interpretuoja reiškinius ir įvykius, modeliuoja, fantazuoja, kuria istorijas, siužetus ar pasakojimus. Dalyvaudami generuojant ir įgyvendinant jiems aktualias idėjas, skirtingais būdais išbandydami kūrybinės veiklos priemones vaikai tyrinėja artimosios aplinkos objektus bei reiškinius, sukaupta patirtimi dalinasi su kitais. Kurdami, koreguodami savo sumanymus išbando įvairias dailės priemones, muzikos instrumentus ir kitus garso šaltinius, judesius bei vaidybinius elementus, kurie skatina improvizuoti, akomponuoti ir komponuoti; kelia klausimus, dalinasi savo meniniais sumanymais artimoje aplinkoje, švietimo įstaigoje ir svarsto, kaip įgytą meninę patirtį panaudoti už jos ribų. Vadovaudami žaidimui ar veiklai, siūlo taisyklių pakeitimus. Tardamiesi, reflektuodami užbaigia pradėtą kūrybinį darbą, svarstydami, kas pavyko, o kas sekėsi sunkiau, jį tobulina, dalinasi įspūdžiais apie tai, kaip ir kokiu nuoseklumu atliko veiksmus, kūrybos rezultatus pristato pasirinktu arba pasiūlytu būdu, pasidžiaugia savo ir kitų sugalvotu sprendimu, atradimu.

11.4. Pažinimo kompetencija. Natūraliai smalsaudami, dalyvaudami organizuotose veiklose, vaikai tiesiogiai stebi, tyrinėja artimiausią aplinką, kartu su kitais skiria, lygina, grupuoja, analizuoja gamtamokslinio ugdymo, kalbinio ugdymo, matematinio ugdymo, meninio ugdymo, visuomeninio ugdymo, sveikatos ir fizinio ugdymo daiktus ir reiškinius pagal jiems būdingus lengvai pastebimus požymius, mokosi juos apibūdinti. Žaisdami, tyrinėdami sieja kalbos garsus su jų simboliais, atpažįsta daugelį spausdintinių (didžiųjų) raidžių, skaito nesudėtingus pavienius žodžius, trumpus sakinius ir kelių sakinių lengvai suprantamus tekstus. Spausdintinėmis raidėmis užrašo paprastesnius ar dažnai matomus žodžius, savo vardą. Žodžiu kuria trumpus tekstus (sveikinimus, linkėjimus ir pan.), pasakoja ir atpasakoja išgirstus aiškaus, lengvai suprantamo turinio tekstus. Kelia klausimus, įvardija problemas, ieško sprendimo būdų, mokosi iš savo veiklos įvairiais būdais dalindamiesi įspūdžiais, kaip atliko veiksmus ir kokia seka; remdamiesi ankstesne patirtimi svarsto, ką kitą kartą darytų kitaip. Vaikai pažįsta save ir kitus, atpažįsta ir pasakoja, kas yra sveikata, sveika gyvensena, saugumas; judėdami atranda kūno galimybes, žaisdami judriuosius ir sportinius žaidimus, kurdami judesių junginius tyrinėja savo kūno galimybes.

11.5. Pilietiškumo kompetencija. Aptardami gyvenimiškas situacijas, vaikai skiria pilietišką ir nepilietišką, tinkamą ir netinkamą elgesį, aptaria svarbiausius susitarimus, elgesio taisykles ir jų laikosi. Bendradarbiauja su kitais bendrose veiklose, paiso savo ir kitų poreikių, stengiasi gerbti kito nuomonę, ieško visiems tinkamo sprendimo, puoselėja vertybes (pagarbą, draugystę ir pan.). Kartu su kitais ruošiasi ir dalyvauja kūrybiniuose projektuose, koncertuose, Lietuvos valstybinių švenčių renginiuose ir atlieka juose pasirinktą vaidmenį (groja, dainuoja, vaidina, šoka ar pan.). Atpažįsta ir pritaiko pagrindinius kalendorinių švenčių, valstybinių švenčių, įstaigos tradicinių švenčių simbolius (herbą, vėliavą, himną, tautinius rūbus ir pan.), susipažįsta su tautinės kultūros raiškos požymiais, domisi tautosaka, etnokultūros tradicijomis, kalba, tarmėmis, tariasi dėl bendrų sprendimų, siekia savo tautos ir kitų Lietuvoje gyvenančių tautų sutarimo. Savo žodžiais nusako, ką žino apie savo tautos tradicijas ir kuo jos skiriasi nuo kitų tautų tradicijų, su kuriomis yra susidūrę. Ugdosi pagarbą visų žmonių laisvėms ir teisėms. Dalyvaudami bendruomenėje, ugdosi savo pilietinę atsakomybę, kuria asmeninį santykį su šalies istorijos įvykiais. Pastebi žmonių veiklos poveikį gamtai, jos ištekliams ir ugdosi suvokimą bei nuostatas juos tausoti, imasi iniciatyvos dalyvauti įstaigos bendruomenės veikloje, skirtoje saugoti gamtą ir taupiai vartoti jos išteklius.

11.6. Skaitmeninė kompetencija.Žaisdami, dalyvaudami įvairiose veiklose vaikai mokosi atsakingai, saugiai ir etiškai naudotis įvairiais skaitmeniniais įrenginiais, įrankiais, technologijomis ir bendrauti skaitmeninėje erdvėje. Naudodamiesi prieinamomis skaitmeninėmis technologijomis (planšetiniu kompiuteriu, išmaniuoju telefonu, interaktyviu ekranu, programėlėmis ir pan.), vaikai peržiūri skaitmeninį turinį, ieško informacijos, piešia, kuria, žaidžia ugdomuosius žaidimus, tyrinėja (pvz., žemėlapį, artimosios aplinkos objektus ir reiškinius) arba naudodami įrašymo technologijas pradeda kurti paprasčiausią skaitmeninį turinį (pvz. muziką, vaizdo įrašus), išbando technologijas bendravimui, bendradarbiavimui, dalinasi bendravimo patirtimi. Naudodami skaitmenines technologijas vaikai rengia ir pristato kitiems trumpus pranešimus, iliustruoja pasakojimus, gali naudoti žingsnių skaičiavimo programėles, pradeda įgyti informatinio mąstymo pradmenis (pvz., vykdo kelių komandų seką).

11.7. Socialinė, emocinė ir sveikos gyvensenos kompetencija. Žaisdami, tyrinėdami aplinką, aptardami įvairias situacijas, vaikai plėtoja savimonės gebėjimus: supranta mimika ir kūno kalba reiškiamas emocijas, į jas reaguoja, apmąsto ir nusako savo jausmus, emocijas. Reflektuoja savo pomėgius, nusakydami, ką daryti patinka, o ko – nepatinka, suvokia savo augimą bei vietą šeimoje, ugdymo įstaigos bendruomenėje, pasaulyje. Dalyvaudami įvairiose veiklose mokosi valdyti savo emocijas, kuria ir palaiko draugiškus santykius su grupės draugais ir ugdytojais bei stengiasi laikytis grupės susitarimų ir taisyklių, plėtoja socialinės atsakomybės įgūdžius. Atpažįsta patyčias ir mokosi tinkamai reaguoti į jas. Supranta saugaus elgesio taisyklių svarbą atitinkamose situacijose, mokosi jų laikytis, rūpinasi sveikata pasitelkę fizinį aktyvumą, supranta sveikos mitybos svarbą sveikatai. Samprotaudami apie atsakingą ir saugų elgesį artimojoje aplinkoje, gamtoje, paaiškina, ko reikia žmogui, kad jis gyventų, gerai jaustųsi, būtų sveikas; mokosi tausoti išteklius, pasitikėti savo pažinimo galiomis; atlieka bendras tyrimų veiklas, dalinasi turima patirtimi. Dalyvaudami bendroje veikloje (poroje, grupėje ar pan.) atsakingai ir saugiai elgiasi su priemonėmis, stengiasi dėmesingai klausytis, laikytis sutartų taisyklių, kalbos etiketo normų, elgtis mandagiai, pagarbiai ir saugiai, stengiasi prisiimti atsakomybę už savo veiksmus, pasitikėti savo jėgomis, baigia veiklą iki galo.

**IV SKYRIUS**

**UGDYMO(SI) SRIČIŲ PASIEKIMŲ SRITYS IR PASIEKIMAI**

12. Programoje ugdymo(si) sritys aprašomos pagal pasiekimų sritis, pateikiant vaikų pagrindinio lygio pasiekimus. Pasiekimų sritys žymimos raide (pavyzdžiui, A, B), o raide ir skaičiumi (pavyzdžiui, A1, A2) žymimas tos pasiekimų srities pasiekimas.

13. Gamtamokslinis ugdymas:

13.1. Gamtamokslinis tyrinėjimas (A). Domėdamasis, aiškindamasis, stebėdamas, žaisdamas, visais pojūčiais patirdamas, spontaniškai ir tikslingai tyrinėdamas pažins ir savais žodžiais apibūdins artimiausios aplinkos gamtos objektus, reiškinius, jų įvairovę, požymius, kaitą. Atliks ir paaiškins paprasčiausią savo sumanytą ir aptartą tyrimą laikydamasis jam suprantamos gyvybės saugojimo etikos. Šios pasiekimų srities vaikų pasiekimai:

13.1.1. žaisdamas, spontaniškai ir tikslingai tyrinėdamas kelia klausimus apie artimiausios aplinkos gyvąją ir negyvąją gamtą, aiškinasi kai kuriuos gamtoje vykstančius pokyčius ir dėsningumus (A1);

13.1.2. žaisdamas, patirdamas visais pojūčiais, spontaniškai ir tikslingai tyrinėdamas gamtos objektus bei reiškinius pastebi ir savais žodžiais apibūdina ryškiausius požymius, panašumus ir skirtumus; objektus lygina, grupuoja (A2);

13.1.3  planuoja savo sumanyto arba aptarto tyrimo žingsnius, pasirenka priemones, gamtinę medžiagą ir atlieka paprastą tyrimą, laikydamasis jam suprantamos gyvybės saugojimo etikos (A3);

13.1.4. savais žodžiais apibūdina tyrimo eigą, rezultatus, samprotauja, kaip tobulintų savo tyrimą, ką kitą kartą darytų kitaip (A4).

13.2. Gamtamokslinis komunikavimas (B). Remdamasis savo patirtimi ir vartodamas paprasčiausias gamtamokslines sąvokas aptars artimiausioje aplinkoje esančius gamtos objektus. Prieinamuose informacijos šaltiniuose, taip pat ir skaitmeniniuose, atradęs iliustruotą informaciją apie gamtos objektus bei reiškinius skirtingais jam žinomais ar pasiūlytais būdais ją perteiks kitiems. Šios pasiekimų srities vaikų pasiekimai:

13.2.1. atpažįsta artimiausioje aplinkoje dažnai girdėtas gamtamokslines sąvokas ir jas vartoja kalbėdamas (B1);

13.2.2. prieinamuose informacijos šaltiniuose atranda iliustruotą informaciją apie gamtos objektus, reiškinius, tyrimus, ją aiškinasi (B2);

13.2.3. savais žodžiais, piešiniais, vaizdinėmis priemonėmis, simboliais perteikia paprasčiausią gamtamokslinę informaciją (B3);

13.2.4. bendrose veiklose veikdamas kartu su kitais ir reflektuodamas žinojimą sieja su savo paties, bendraamžių ir naujai įgytu patyrimu bei atradimais (B4).

13.3. Žmogaus ir aplinkos dermė (C). Bendrose veiklose įgis supratimą ir savais žodžiais apibūdins save kaip gamtos dalį, žmogaus poreikius ir jo daromą poveikį gamtai. Rodys iniciatyvą saugoti gamtą, atsakingai vartoti gamtos išteklius. Smalsaus, ką tyrinėja gamtos mokslai, ką veikia mokslininkai. Šios pasiekimų srities vaikų pasiekimai:

13.3.1. savais žodžiais pasakoja apie gamtos reikšmę žmogui, paaiškina, ko reikia, kad jis gerai jaustųsi, būtų sveikas (C1);

13.3.2. samprotauja apie atsakingą ir saugų elgesį gamtoje, pastebi akivaizdžius žmogaus teigiamo ir neigiamo elgesio gamtoje pavyzdžius (C2);

13.3.3. žaisdamas, tyrinėdamas artimiausią aplinką aiškinasi, kas yra gamtos ištekliai; tausoja išteklius (užsuka čiaupą, išjungia šviesą, taupo popierių, uždaro duris ar pan.); rūšiuoja panaudotų medžiagų atliekas (C3);

13.3.4. savais žodžiais nusako, ką veikia gamtininkas, mokslininkas, pateikia artimosios aplinkos pavyzdžių, kaip išradimai palengvina žmogaus gyvenimą (C4).

14. Kalbinis ugdymas.

14.1. Klausymas, kalbos suvokimas ir kalbėjimas (A). Bendraudamas sukaups dėmesį, klausysis draugų ir suaugusiųjų. Žaisdamas ir kitaip veikdamas kartu su kitais išsakys savo nuomonę, stengsis išgirsti ir suprasti kitą. Klausysis neilgų skaitomų ar pasakojamų tekstų, supras jų turinį, atsakys į nesudėtingus klausimus. Kalbės, atsižvelgdamas į situaciją, veikdamas su kitais savaip apibūdins, pasakos, atpasakos, paaiškins, diskutuos pažįstamose situacijose mokydamasis susitelkti į temą. Žaisdamas kūrybiškai naudosis kalbos galimybėmis, ugdysis pagarbą savo gimtajai kalbai, tarmei, svetimoms kalboms. Naudosis jam žinomais arba pasiūlytais neverbaliniais ženklais, bendraudamas laikysis dažniausiai taikomų kalbos ir etiketo taisyklių. Šios pasiekimų srities vaikų pasiekimai:

14.1.1. žaisdamas, bendraudamas, veikdamas vienas ir kartu su kitais paaiškina, kad reikia gerbti savo gimtąją kalbą, tarmę, kitas kalbas (A1);

14.1.2. bendraudamas klausosi kito, išsako savo ir išklauso kitų nuomonę, nusako planuojamos veiklos eigą, rezultatą, reaguoja į kitų klausimus, prašymus, pastebėjimus, pasitikslina, paprašo pakartoti, jeigu ko nors nesuprato, taiko kai kurias kalbos etiketo taisykles: pasisveikina, atsisveikina, padėkoja ir kt. (A2);

14.1.3. išklauso neilgus skaitomus ar pasakojamus tekstus, aptaria jų turinį: aiškiai nusakytus įvykius (kas vyko?), laiką (kada vyko?), vietą (kur vyko?), įvardija ir trumpai apibūdina aiškiai tekste išskirtus veikėjus, nusako aiškiai atskleistą teksto temą (apie ką?) (A3);

14.1.4. kalba, stengdamasis atsižvelgti į kalbėjimo tikslą: papasakoja, informuoja, paaiškina, apibūdina; į situaciją: stengiasi pozityviai bendrauti, suprasti, rasti bendravimo būdą su bendraamžiu, suaugusiuoju, grupėje, viešoje vietoje, su įvairių poreikių ir gebėjimų turinčiais asmenimis (kitakalbiais, kalbos, regos, klausos ir kitokių sutrikimų turinčiais asmenimis) (A4);

14.1.5. kalbėdamas pažįstamose situacijose laikosi temos. Siekdamas sudominti, stengiasi pasakoti emocingai, naudojasi kai kuriomis neverbalinės kalbos galimybėmis (gestais, mimika ir kt.) (A5);

14.1.6. žaidžia kalba, gausina žodyną naujais nesudėtingais žodžiais. Dažniausiai atpažįsta (spėja) nežinomo žodžio reikšmę remdamasis kontekstu ir (ar) savo patirtimi. Kai kuriems žodžiams pateikia sinonimus ir antonimus (nevartodamas sąvokų), pradeda suprasti kai kurių dažnai girdimų žodžių perkeltinę prasmę (A6).

14.2. Skaitymo ir rašymo pradmenys (B). Žaisdamas, stebėdamas, veikdamas vienas ar drauge su kitais tyrinės kalbą, pastebės garsų panašumus ir skirtumus, susies garsus su raidėmis. Domėsis skaitymu ir rašymu: tyrinės knygas, prieinamus ar pasiūlytus rašytinius, elektroninius šaltinius ir kt. Dalyvaudamas aktualiose gyvenimiškose situacijose atras skaitymo ir rašymo teikiamas galimybes, praktinę naudą: domėsis įvairiais kultūros reiškiniais, pažins jį supantį pasaulį, savo kraštą, kitas šalis, žmonių santykius, jausmus, ketinimus, poelgius ir kt. Žaisdamas, aiškindamasis, stebėdamas mokysis skaityti ir rašyti: pažins visas abėcėlės raides, perskaitys nesudėtingus pavienius žodžius, trumpus sakinius ir kelių sakinių lengvai skaitomus ir suprantamus tekstus. Spausdintinėmis raidėmis užrašys savo vardą, paprastesnius žodžius. Naudodamasis vizualiosiomis raiškos priemonėmis kurs trumpus aktualius tekstus (sveikinimus, linkėjimus ar pan.), mėgausis skaitymu ir rašymu. Šios pasiekimų srities vaikų pasiekimai:

14.2.1. žaisdamas įvairius kalbinius žaidimus, klausinėdamas, ieškodamas informacijos paties pasirinktuose ar pasiūlytuose šaltiniuose (knygose, internete ir kt.) tyrinėja kalbą ir ja eksperimentuoja (B1);

14.2.2. žaisdamas, stebėdamas, tyrinėdamas mokosi skaityti ir rašyti: skiria raides nuo kitų ženklų ir simbolių, sieja garsą su raide; atpažįsta daugumą abėcėlės raidžių, perskaito nesudėtingus pavienius žodžius, užrašus, trumpus sakinius ir kelių sakinių lengvai skaitomus ir suprantamus tekstus (B2);

14.2.3. žaisdamas parašo daugumą spausdintinių abėcėlės raidžių (kartais raides rašo veidrodiškai). Spausdintinėmis raidėmis parašo savo vardą, paprastesnius žodžius, bando kopijuoti aplinkoje matomus žodžius ranka ir kompiuterio klaviatūra. Bando tinkamai laikyti rašiklį (B3);

14.2.4. tyrinėja knygas, žurnalus, kitus spausdintus, elektroninius leidinius, jų iliustracijas, nurodo teksto skaitymo kryptį, skiria puslapio, knygos pradžią, pabaigą ir kt., saugo ir tausoja spausdintus leidinius (B4);

14.2.5. pasakoja apie savo mėgstamas knygas, veikėjus, komentuoja jų poelgius, nuotykius, seka girdėtas trumpas lietuvių ir kitų tautų pasakas, mena mįsles, deklamuoja trumpus eilėraščius, dažniausiai intuityviai skiria eiliuotą tekstą nuo prozos, dalijasi įspūdžiais (B5);

14.2.6. žaisdamas, veikdamas vienas ar drauge su kitais, mėgaudamasis kūrybos procesu kuria įvairius nesudėtingus tekstus (istorijas, pasakas, eilėraščius, dainų tekstus, mįsles ir kt.), kuria ir gamina knygas, sienlaikraščius, atvirukus, sveikinimus, reklamas, „rašo“ laiškus ir kt., pasitelkdamas savo pasirinktas ar pasiūlytas vizualiąsias raiškos priemones. Savo darbus pristato kitiems (B6);

14.2.7. išreiškia savo jausmus, išgyvenimus, patirtį piešiniais, paties sugalvotais ženklais. Naudoja įvairius jam žinomus ar pasiūlytus simbolius informacijai perteikti (B7).

15. Matematinis ugdymas.

15.1. Matematinis samprotavimas (A). Žaisdamas, tyrinėdamas, veikdamas su aplinkos daiktais, vienas ar bendradarbiaudamas su kitais atliks kasdienėse situacijose pritaikomas matematines procedūras: skaičiuoja pirmyn ir atgal, naudodamasis aplinkos daiktais atliks paprastus sudėties veiksmus, matuos, palygins, grupuos, klasifikuos. Šios pasiekimų srities vaikų pasiekimai:

15.1.1. žaisdamas, veikdamas su aplinkos daiktais kasdieninėse situacijose skaičiuoja pirmyn iki 20 ir atgal nuo 10. Nurodo daikto vietą eilėje (pirmas, antras ir pan.). Pasakodamas epizodiškai derina skaičių ir giminę (pvz., dvi žvaigždės, du obuoliai). Sieja daiktų kiekį su atitinkamu daiktų skaičių žyminčiu simboliu ir atvirkščiai 20 ribose (A1);

15.1.2. žaisdamas, tyrinėdamas, veikdamas su aplinkos daiktais, juos jungdamas ir skirdamas atlieka sudėties ir atimties veiksmus 10 ribose; palygina objektų kiekį (vienu daugiau, mažiau, po lygiai ir pan.); vienas ar bendradarbiaudamas su kitais grupuoja, klasifikuoja objektus pagal pasirinktą arba nurodytą požymį (dydį, formą, spalvą ir pan.). Išrikiuoja iš eilės pagal vieną savybę (pvz., nuo trumpiausio iki ilgiausio), paaiškina, kokia tvarka sudėliojo objektus (A2);

15.1.3. žaisdamas, tyrinėdamas, bendradarbiaudamas su kitais gerai pažįstamose gyvenimiškose situacijose matuoja nedidelį atstumą, ilgį, tūrį, masę, naudodamasis dažniausiai naudojamu sąlyginiu matu, objektus palygina tarpusavyje (pvz., ilgesnis – trumpesnis, sunkesnis – lengvesnis, didesnis – mažesnis, daugiau – mažiau, toliau – arčiau, toks pat kaip – ne toks pat kaip) (A3).

15.2. Matematinė komunikacija (B). Kasdienėse gerai pažįstamose situacijose, žaisdamas, tyrinėdamas atpažįsta įvairiais būdais (žodžiais, garsais, vaizdais) pateiktą matematinę informaciją; atsako į klausimus, dalinasi įspūdžiais, papasakoja, naudodamas dažniausiai vartojamas matematines sąvokas, simbolius. Vienas ar bendradarbiaudamas su kitais, savo pasirinktomis ar pasiūlytomis priemonėmis ir būdais (žodžiu, garsu, vaizdu), simboliais kuria ir pateikia artimosios aplinkos aiškią matematinę informaciją: renka, fiksuoja, vaizdinėmis priemonėmis iliustruoja, pasirinktu būdu pristato. Šios pasiekimų srities vaikų pasiekimai:

15.2.1. žaisdamas, tyrinėdamas kasdienėse situacijose įvardina skaičių pavadinimus iki 20; naudodamasis aplinkos daiktais atsako į klausimus, ko yra daugiau, mažiau, tiek pat, po lygiai ir pan. (B1);

15.2.2. veikdamas vienas ar drauge su kitais artimiausioje aplinkoje atpažįsta aiškiais piešiniais, žodžiais, simboliais pateiktas sekas. Tyrinėdamas, stebėdamas, aiškindamasis pastebi ir nusako dėsningumus, juos pratęsia. Apibūdina žodžiais ar iliustruoja kitais jam žinomais ar pasiūlytais būdais judėjimo kryptį (pirmyn, atgal, į kairę, į dešinę), erdvėje esančių daiktų padėtį jo atžvilgiu (pvz., priešais mane, už manęs, šalia manęs, kairėje, dešinėje), kitų daiktų padėtį vienas kito atžvilgiu (aukščiau, žemiau, virš, po, prie, už) (B2);

15.2.3. žaisdamas, tyrinėdamas, bendradarbiaudamas pažįstamose situacijose kuria nuoseklią kelių žinomų įvykių seką pagal laiką (kas kada vyko), bando sieti įvykius, kurie buvo vakar, šiandien ar bus rytoj, bei nuolat pasikartojančius įvykius su konkrečia savaitės diena (B3);

15.2.4. vienas ar bendradarbiaudamas su kitais savo artimojoje aplinkoje, pasirinktais ar pasiūlytais būdais renka, fiksuoja gerai žinomus duomenis pagal vieną požymį, pasirinktu būdu juos pristato. Atlikdamas veiksmus, teikia pasiūlymų kitiems (B4).

15.3. Kūrybiškas matematinių problemų sprendimas (C). Žaisdamas, bendradarbiaudamas, aiškindamasis, stebėdamas, keldamas paprastus klausimus tyrinėja kasdienes matematines situacijas: spontaniškai siūlo idėjas, numato 1–2 žingsnių pažįstamos situacijos sprendimo eigą, veikloje taiko paties pasirinktus ar pasiūlytus situacijos sprendimo būdus ir priemones, dalinasi įspūdžiais apie veiklos eigą, rezultatus, atradimus. Šios pasiekimų srities vaikų pasiekimai:

15.3.1. stebėdamas, pažindamas, spontaniškai ar tikslingai tyrinėdamas realioje ar virtualioje aplinkoje pateiktus, atrastus ar pastebėtus matematinius objektus, atpažįsta plokštumos (apskritimą, kvadratą, stačiakampį, trikampį), erdvės (kubą, rutulį) figūras, bando jas apibūdinti, palyginti, grupuoja (pagal vieną požymį), modeliuoja. Konstruoja, išbandydamas artimosios aplinkos gerai žinomas medžiagas, jų jungimo galimybes. Domisi, klausinėja, keldamas klausimus „kodėl“ (C1);

15.3.2.derindamas žodinę kalbą, gestus ir kitą kūno kalbą bei konkrečius objektus, spontaniškai dalinasi įspūdžiais, kaip atliko veiksmus ir kokia seka. Remdamasis ankstesne patirtimi svarsto, ką kitą kartą darytų kitaip. Bendradarbiauja grupėje, priima kitų sprendimus (C2).

16. Meninis ugdymas.

16.1. Meninė (dailės, šokio, teatro, muzikos) raiška (A). Žaisdamas, stebėdamas, tyrinėdamas, kurdamas ir kitų veiklų metu dalinsis savo menine raiška su kitais: atliks ar pavaizduos įvairius nesudėtingus meno kūrinius vienas, poroje ar grupėje, tinkamai ir (arba) tikslingai tam pasirinkęs jam žinomas ar pasiūlytas meninės raiškos priemones, o taip pat pasirinktais ar pasiūlytais būdais improvizuos, konstruos, komponuos, taikys įvairias kūrybines technikas. Šios pasiekimų srities vaikų pasiekimai:

16.1.1. vienas, poroje ir grupėje, dažnai derindamasis prie kitų vaikų tembro, tempo, garsumo, ritmo ar judesių, išmoksta dainų, žaidimų, ratelių, šokių, savaip pavaizduoja įvairius įsivaizduotus bei tikrus veikėjus (A1);

16.1.2. žaisdamas, tyrinėdamas, improvizuodamas, konstruodamas išbando dailės priemones (pieštukus, teptukus, kreideles, guašą, molį, gamtos ir netradicines medžiagas ir pan.), kuria paties pasirinkta ar pasiūlyta dailės technika. Spontaniškai taiko įvairias kūrybines idėjas, ieško naujų raiškos būdų. Kartu su kitais bendruomenės nariais puošia grupės erdves ir kasdienę aplinką (A2);

16.1.3. žaisdamas, tyrinėdamas, improvizuodamas, kurdamas išbando ir naudoja pasigamintus arba dažniausiai prieinamus ir lengvai valdomus muzikos instrumentus, kūno perkusijos garsus bei balsą. Panaudoja išmoktus ritmikos bei melodijų darinius savo kūryboje ir pagrindžia savo pasirinkimą. Pateikia savo muzikines idėjas piešiniu, simboliais, ženklais arba naudodamas skaitmenines įrašymo technologijas. Kuria garsinius fonus (A3);

16.1.4. žaisdamas, tyrinėdamas kuria judesius ir jų sekas, improvizuoja, dažniausiai atsižvelgdamas į šokio nuotaiką ar temą. Išbando ir pritaiko įvairių paties sugalvotų ar parodytų judesių tempą, erdvės lygius, siekdamas pavaizduoti artimosios aplinkos objektus, gamtos reiškinius (A4);

16.1.5. per savo ar kitų inicijuotus teatrinius žaidimus išbando ir pritaiko įvairius paties sugalvotus ar parodytus judesius, veido išraiškas bei balso galimybes pavaizduodamas skirtingus atliekamo kūrinio įvykius, veikėjus, jų emocijas ir jausmus. Panaudoja lėles, kostiumus, dekoracijas ir kitas priemones plėtojant naratyvinius žaidimus ir kūrinius. Stebėdamas, tyrinėdamas nusako, kaip kiti žmonės išreiškia emocijas ir jausmus balsu ir kūnu (A5).

16.2. Meno (dailės, šokio, teatro, muzikos) supratimas ir vertinimas (B). Žaidimų ir kitų veiklų metu pažins įvairių stilių bei žanrų kūrinius, bandys atskirti šiuolaikinius ir senesnių laikų meno kūrinius, savaip ar pagal pateiktus kriterijus aptars aiškiausiai perteiktus meno kūrinio elementus, naudotas raiškos priemones, lengvai atpažįstamą techniką, apmąstys įgytą meninę patirtį, išsakys savo nuomonę apie savo ir kitų meno kūrinius, ugdysis grožio ir estetikos sampratas. Šios pasiekimų srities vaikų pasiekimai:

16.2.1. tyrinėdamas, stebėdamas, kurdamas apibūdina daugumą linijų (trumpos, ilgos, storos, plonos, ryškios ir t. t.), spalvų ir keletą formų. Paaiškina, kas pavaizduota, nusako aiškiai perteiktą temą, idėją, nuotaiką (B1);

16.2.2. žaisdamas, tyrinėdamas, improvizuodamas skiria ir palygina muzikinius kontrastus (aukštai ir (arba) žemai; garsiai ir (arba) tyliai; ilgas ir (arba) trumpas; tas pats ir (arba) skirtingas; linksmas ir (arba) liūdnas) bei paaiškina kai kurias dažniausiai vartojamas muzikines sąvokas klausydamas, kurdamas ir atlikdamas įvairius muzikos kūrinius (B2);

16.2.3. apibūdina savo atlikto, sukurto ar stebėto šokio tempą, judesius, temą, nuotaiką, nusako pagrindinius judėjimo būdus (B3);

16.2.4. paaiškina, kaip pasakojimas ar teatro spektaklis paveikia jausmus, aptaria, kaip teatrinės raiškos priemonės (balsas, kūnas, lėlės, kostiumai, dekoracijos ir kt.) padeda juos išryškinti (B4);

16.2.5. dalijasi įspūdžiais, užduoda klausimus ir teikia pastebėjimus apie matytus koncertus, spektaklius, parodas, pavienius meno kūrinius ar bendraamžių raišką. Sulaukęs kitų (pvz., draugų, mokytojo) grįžtamojo ryšio tobulina savo muzikines, kinestetines, vaizduojamojo meno ar vaidybines idėjas (B5);

16.2.6. stebi, klausosi meno kūrinio ir trumpai nusako, kodėl kūrinys patiko ir kuo jis įdomus, kurios muzikinės idėjos, vaizduojamojo meno, šokio ar spektaklio dalys labiausiai patraukia dėmesį (B6);

16.2.7. bendradarbiaudamas su kitais ir naudodamasis savo sukurtais ar pasiūlytais kriterijais aptaria ryškiausius kūrinio elementus, kurie padeda jį priskirti konkrečiam lengvai atpažįstamam ir anksčiau girdėtam stiliui, žanrui ar laikmečiui (B7).

16.3. Meno (dailės, šokio, teatro, muzikos) reiškinių taikymo bei paskirties ir kontekstų pažinimas (C). Žaisdamas, tyrinėdamas, bendradarbiaudamas aiškinsis ir aptars lengviausiai nusakomas meno paskirtis bei kontekstus. Patirtus meno reiškinius bandys sieti su savo menine raiška, bendradarbiaudamas taikys savo meninę raišką už ugdymo įstaigos ribų, pagal galimybes dalyvaus kultūriniame gyvenime bei bendraus su kūrėjais. Žaisdamas, tyrinėdamas, stebėdamas lygins ryškiausius arba aptartus savo šalies kultūros reiškinius su kitų šalių ryškiausiomis meno tradicijomis ir kūriniais, veikdamas kartu su kitais aptars kitoniškumo vertę. Šios pasiekimų srities vaikų pasiekimai:

16.3.1. nusako, kur ir kada girdi muziką ar mato šokį, pastebi dailės kūrinius savo artimojoje aplinkoje, bendradarbiaudamas aptaria šių meno kūrinių paskirtis. Aptaria, kada ir kaip žmonės kūnu ir kalba rodo emocijas teatre ir gyvenime. Nusako, kuo skiriasi atlikėjų ir klausytojų vaidmenys (C1);

16.3.2. žaisdamas, tyrinėdamas,bendradarbiaudamas aptaria savo meninį pasirinkimą (pvz.: kokios muzikos klausytis, kokias medijas rinktis, kaip dekoruoti savo aplinką, kokius spektaklius pamatyti ir kt.) (C2);

16.3.3. aptaręs, patyrinėjęs paties pasirinktos ar pasiūlytos savos ir užsienio kultūros muzikos, šokio, teatro, dailės raiškos pavyzdžių pagal pateiktus kriterijus nusako kelis aiškiai pastebimus panašumus ir skirtumus. Paaiškina, kuo tie skirtumai jam įdomūs (C3);

16.3.4. muzikine, šokio, teatro bei vizualia raiška prisideda prie ugdymo įstaigos ir savo aplinkos kultūrinio gyvenimo, pagal savo galimybes bendrauja su ugdymo įstaigos svečiais – menininkais (C4);

16.3.5. žaisdamas, tyrinėdamas, bendradarbiaudamas pasiūlo, kaip savo artimoje ar kitoje aplinkoje už ugdymo įstaigos ribų panaudoti muzikines idėjas ir plėtoti patirtus ar sukurtus spektaklius bei kitokius kūrinius (C5).

17. Sveikatos ir fizinis ugdymas.

17.1. Savęs ir kitų pažinimas, atsakingas elgesys (A). Žaisdamas, tyrinėdamas, stebėdamas, bendradarbiaudamas, aptardamas kasdienes situacijas atpažins ir išreikš pagrindines emocijas (džiaugsmą, liūdesį, pyktį, baimę ir kt.), jausmus, aiškinsis būdus, padedančius pasijusti geriau, ieškos tinkamų sprendimų emocinių, elgesio ir kitų sunkumų įveikai, stengsis laikytis susitarimų, susitartų ir saugaus elgesio taisyklių artimojoje aplinkoje (pvz., grupėje, žaidimų aikštelėje) ir už ugdymo įstaigos ribų (pvz., autobuse, gatvėje). Šios pasiekimų srities vaikų pasiekimai:

17.1.1. save ir savo gebėjimus vertina teigiamai, stebi ir atpažįsta kitų palankumo ir nepalankumo jam ženklus (A1);

17.1.2. įvairiose kasdienėse situacijose atpažįsta ir nusako savo ir kitų pagrindines emocijas: džiaugsmą, liūdesį, pyktį, baimę, nuostabą, jaudulį, pavydą; nusako, kokios emocijos vaizduojamos paveikslėliuose, vaizdo medžiagoje, nuotraukoje; naudoja įvairias veido mimikas, balso intonaciją, kūno kalbą norėdamas išreikšti savo jausmus ir emocijas (A2);

17.1.3. žaisdamas, tyrinėdamas, stebėdamas aptaria ir dažniausiai taiko būdus, kurie gali padėti pasijusti geriau, jei būna nusiminęs, piktas, susijaudinęs (A3);

17.1.4. sunkumų įveikai ieško tinkamų anksčiau aptartų arba pasiūlytų sprendimų, kurių pasekmes gali numatyti, tariasi su kitais ir atsižvelgia į jų nuomonę, siūlo ir priima pagalbą (A4);

17.1.5. dalyvaudamas įvairiose veiklose aptaria priimtų susitarimų, taisyklių prasmę bei naudingumą, dažniausiai jų laikosi. Atpažįsta patyčias ir smurtą, mokosi jų vengti ir į juos reaguoti (A5);

17.1.6. žaisdamas, tyrinėdamas, veikdamas vienas ir drauge su kitais atpažįsta kai kurias dažniausiai aplinkoje sutinkamas pavojingas buitines medžiagas ir priemones (pvz., degtukus, skalbimo miltelius, elektrinį virdulį), kritinius įvykius (pvz., gaisrą), pavojingas vietas (pvz., tirpstantį ledą, vandens telkinį), paaiškina galimą elgesį, kad nepakenktų sau ir kitiems; dažniausiai tinkamai elgiasi ugdymo įstaigos aplinkoje ir išvykose (A6).

17.2. Asmens sveikatos stiprinimas (B). Žaisdamas, tyrinėdamas, stebėdamas, bendradarbiaudamas, dalyvaudamas kasdienėse situacijose aiškinsis sveikos gyvensenos svarbą ir bandys jos laikytis: sveikai maitintis, būti fiziškai aktyvus, laikytis aktyvios veiklos ir poilsio režimo, kai turi pasirinkimo galimybę. Veikdamas vienas ar drauge su kitais pažįstamose situacijose saugos savo ir kitų gyvybę ir sveikatą, ieškos pagalbos nelaimės ar ligos atveju. Šios pasiekimų srities vaikų pasiekimai:

17.2.1. žaisdamas, tyrinėdamas, dalyvaudamas kasdienėse situacijose stengiasi laikytis sveikos gyvensenos: saugo savo kūną, savo ir kitų sveikatą, pateikia sveikatai palankaus ir sveikatai žalingo elgesio pavyzdžių (B1);

17.2.2. dalyvaudamas įvairiose veiklose atpažįsta, aptaria saugias ir nesaugias žaidimų ir ugdymosi aplinkas, prisideda prie saugios aplinkos užtikrinimo, stengiasi elgtis taip, kad išvengtų ligų ir traumų (B2);

17.2.3. tyrinėdamas, stebėdamas dažniausiai renkasi sveiką maistą, aktyvų fizinį judėjimą, reflektuoja jų naudą sveikatai (B3);

17.2.4. žaisdamas, tyrinėdamas, stebėdamas, dalyvaudamas kasdienėse situacijose nusako ir pritaiko pirmosios pagalbos žingsnius: kaip elgtis nelaimės ar ligos atveju, kur kreiptis pagalbos, kaip padėti susirgusiam šeimos nariui (B4).

17.3. Judėjimo gebėjimų plėtojimas (C). Žaisdamas, bendradarbiaudamas, spontaniškai ar tikslingai judėdamas, plėtoja pagrindinius judėjimo gebėjimus (bėga, šokinėja, gaudo ir kt.), atkartoja, kuria judesių derinius, išbando, tyrinėja kūno galimybes, stengiasi kontroliuoti savo laikyseną ir kvėpavimą. Šios pasiekimų srities vaikų pasiekimai:

17.3.1. žaisdamas, spontaniškai ar tikslingai judėdamas demonstruoja daugumą pagrindinių judėjimo gebėjimų: eina, bėga, šokinėja, meta, gaudo, spiria, atmuša, lipa, išlaiko pusiausvyrą, atlieka nesudėtingus koordinacijos pratimus (C1);

17.3.2. žaisdamas, mankštindamasis, dalyvaudamas kitose aktyviose veiklose, tyrinėdamas savo kūno galimybes atlieka, kuria nesudėtingus judesių junginius, pratimų derinius, atskiroms kūno dalims skirtus pratimus (C2);

17.3.3. žaidžia nesudėtingus judriuosius, sportinius, muzikinius, tautinius (lietuvių liaudies ir kitų tautų) žaidimus. Paaiškina žaidimų taisykles, dažniausiai jų laikosi, turi mėgstamų žaidimų (C3);

17.3.4. stovėdamas, sėdėdamas, judėdamas stengiasi stebėti ir kontroliuoti savo laikyseną ir kvėpavimą (C4).

17.4. Savistaba ir sąveika su kitais judant (D). Aktyviai judėdamas išsiaiškina, kokią įtaką fizinis aktyvumas turi sveikatai ir gerai savijautai. Žaisdamas, sportuodamas, dalyvaudamas kitose aktyviose veiklose orientuojasi erdvėje keisdamas judėjimo tempą, kryptį, kūno padėtį, stengiasi bendrauti ir bendradarbiauti, laikytis taisyklių, saugoti save ir kitus. Šios pasiekimų srities vaikų pasiekimai:

17.4.1. judėdamas dažniausiai jaučia asmeninę ir bendrą erdvę, saugo save ir kitus (D1);

17.4.2. bendrauja ir bendradarbiauja būdamas fiziškai aktyvus poroje, grupėje, komandoje. Priima ir atliepia įvairius komandos nario vaidmenis (D2);

17.4.3. tyrinėdamas nusako fiziškai aktyvių veiklų poveikį organizmui, pastebi ir įvardina nuovargio požymius, pajaučia poreikį pailsėti (D3);

17.4.4. žaisdamas, mankštindamasis juda skirtingu tempu ir skirtingomis kryptimis erdvėje, nesunkiai keičia kūno padėtį: atsistoja, atsitupia, atsisėda, atsigula ir t. t., reaguoja į vaizdo ir garso signalus, skirtus dėmesiui atkreipti (D4);

17.4.5. fiziškai aktyvių veiklų metu laikosi sąžiningo žaidimo taisyklių, susitarimų, siekia bendro tikslo (D5).

18. Visuomeninis ugdymas.

18.1. Gyvename kartu (A). Žaisdamas, tyrinėdamas, per kasdienes buvimo tarp žmonių, bendravimo ir bendradarbiavimo patirtis pažins socialinius darinius: šeimą, bendraamžių grupę, ugdymo įstaigos bendruomenę, lietuvių tautą, šalia gyvenančias tautines bendruomenes ir valstybę. Stebėdamas, dalyvaudamas įvairiose veiklose ugdysis toleranciją socialinei, ekonominei, kultūrinei, rasinei, religinei, lytinei ir galių ir (arba) negalių įvairovei, bendradarbiaudamas kasdienėse situacijose veiks daugiakultūrėje aplinkoje. Šios pasiekimų srities vaikų pasiekimai:

18.1.1. žaisdamas, bendraudamas, bendradarbiaudamas tyrinėja ir aptaria šeimą kaip socialinį darinį (savo bei kitų vaikų šeimas) (A1);

18.1.2. kurdamas santykius, veikdamas grupėje vadovaujasi susitarimais ir savo asmeniniu supratimu, kas yra gera ir (arba) bloga, teisinga ir (arba) neteisinga (A2);

18.1.3. dalyvaudamas kasdienėse situacijose, bendradarbiaudamas savo iniciatyva, elgesiu ir darbais prisideda prie grupės gerovės (A3);

18.1.4. tyrinėdamas pastebi, nusako ir savaip interpretuoja pilietinės visuomenės ir Lietuvos valstybingumo apraiškas artimojoje aplinkoje (A4);

18.1.5. stebėdamas, bendraudamas, bendradarbiaudamas, dalyvaudamas įvairiose veiklose tyrinėja savo tautos kultūrą, pastebi ir aptaria jos panašumus ir skirtumus nuo kitų artimoje aplinkoje stebimų tautų kultūrų apraiškų (A5);

18.1.6. savo socialinėje aplinkoje bendraudamas, bendradarbiaudamas, dalyvaudamas įvairiose veiklose priima žmonių įvairovę (A6).

18.2. Kuriame, įsigyjame ir naudojame gėrybes (B). Žaisdamas, tyrinėdamas, bendradarbiaudamas pažins įvairias profesijas, ekonominio gyvenimo reiškinius ir formuosis atsakingo vartojimo nuostatas ir įpročius. Tausos artimąją aplinką, atsakingai elgsis su savo ir kitų daiktais, atras pinigų reikšmę ir daiktų piniginę vertę, o darbą pradės suprasti ir gerbti kaip būdą užtikrinti asmeninę (saviraiška ir apsirūpinimas gėrybėmis), šeimos (pasirūpinti šeima) ir visuomenės (padėti kitiems) gerovę. Šios pasiekimų srities vaikų pasiekimai:

18.2.1. bendradarbiaudamas, dalyvaudamas įvairiose veiklose tausoja, tvarko ir laikydamasis susitarimų naudoja savo, kitų žmonių ir bendrus daiktus (B1);

18.2.2. kasdienėse veiklose patiria dovanojimo, mainų, skolinimosi situacijas (B2);

18.2.3. žaisdamas, tyrinėdamas, stebėdamas aiškinasi pinigų reikšmę, daiktų piniginę vertę ir formuojasi atsakingo vartojimo nuostatas ir įpročius (B3);

18.2.4. žaisdamas, tyrinėdamas, stebėdamas aptaria profesijas ir ugdosi pagarbą visiems darbams kaip būdui užtikrinti asmeninę, šeimos ir visuomenės gerovę (B4).

18.3. Mūsų gyvenimo kaita (C). Tyrinėdamas savo paties augimą, šeimos gyvenimą ir krašto istoriją pradės formuotis kaitos sąvoką, priimti kaitą ir plėtos pirminius informacijos rinkimo bei interpretacijos įgūdžius. Kasdienėse situacijose pasakodamas ir reflektuodamas apie savo patirtis, numatydamas ir planuodamas savo dieną plėtos laiko suvokimą ir pradės orientuotis laiko tėkmėje (praeitis – dabartis – ateitis). Šios pasiekimų srities vaikų pasiekimai:

18.3.1. žaisdamas, stebėdamas, bendradarbiaudamas tyrinėja savo paties augimą ir tuo džiaugiasi, aptaria ir analizuoja savo šeimos istoriją (C1);

18.3.2. dalyvaudamas kasdienėse situacijose, pasakodamas istorijas ar žaisdamas suvokia laiko tėkmę (pvz., vakar, šiandien, rytoj, prieš tai, dabar, vėliau) ir įvykių nuoseklumą (C2);

18.3.3. stebėdamas, klausinėdamas, analizuodamas šaltinius (nuotraukas, senus daiktus, knygas ir kt.) tyrinėja jam aktualią praeitį, sieja ją su dabartiniu gyvenimu ir kuria paprasčiausią istorinį pasakojimą (C3).

18.4. Mūsų aplinka (D). Žaisdamas, stebėdamas, tyrinėdamas, keliaudamas, skaitydamas (vartydamas) knygas susiorientuos savo artimoje aplinkoje, pažins kai kuriuos kitus kraštus, plėtos aplinkos tyrinėjimo gebėjimus ir pradės naudoti vietoves bei jų ypatybes nusakančias dažniausiai vartojamas sąvokas ir amžiaus tarpsniui pritaikytus žemėlapius. Formuosis aplinkos tausojimo ir gražinimo nuostatas ir įpročius. Šios pasiekimų srities vaikų pasiekimai:

18.4.1. pasakodamas apie savo gyvenamą ar dažnai lankomą vietovę samprotauja, kodėl svarbu žinoti savo adresą, nusako ir pasirinktomis arba pasiūlytomis priemonėmis vaizduoja savo kasdienės kelionės maršrutą (D1);

18.4.2. keliaudamas, tyrinėdamas aplinką ir dalindamasis kelionių įspūdžiais nutolusias vietoves sieja su žmonių gyvenimu, veikla ir pradeda naudoti amžiaus tarpsniui pritaikytus žemėlapius (D2);

18.4.3. tyrinėja gamtinę ir žmogaus sukurtą artimą aplinką bei joje vykstančius vaikui atpažįstamus pokyčius. Įvardina, analizuoja, lygina ir grupuoja pažintus artimos aplinkos objektus (D3).

**V SKYRIUS**

**UGDYMO(SI) TURINIO GAIRĖS**

19. Gamtamokslinis ugdymas:

19.1. Gamtamokslinis tyrinėjimas.

19.1.1. Pažįsta aplinką per pojūčius(skonis, kvapas, rega, klausa, lyta) ir atlieka priešmokyklinuko amžių, jo gebėjimus atitinkančius gamtos mokslų, technologijų, inžinerijos, matematikos mokslų ir kūrybiškumo (STEAM – angl. Science, Technology, Engineering, Art (creative activities), Mathematics) (toliau – STEAM) tyrimus.

19.1.2. Augalai. Bendradarbiaudamas, tyrinėdamas, dalyvaudamas bendrose veiklose stebi ir fiksuoja (fotografuodamas ar pažymėdamas skalėje) pasirinktą augalą skirtingais metų laikais. Atpažįsta ir pavadina keletą artimiausioje aplinkoje augančių medžių, krūmų, žolių. Žaisdamas, įgydamas patyrimo susipažįsta su augalo poreikiais (vanduo, šviesa, dirvožemis). Skiria dažniausiai sutinkamas daržoves, vaisius, nusako, kaip juos naudoti maistui. Tyrinėdamas susipažįsta su augalo gyvenimu nuo sėklos iki sėklos. Lankydamasis miške, pievoje ar prie vandens telkinio arba dirbdamas su planšete ir naudodamas skaitmeninį turinį tyrinėja skirtingų vietų ypatumus (miške vyrauja medžiai ir krūmai, pievose – žolės ir pan.).

19.1.3. Gyvūnai. Žaisdamas, tyrinėdamas paveikslėliuose ir natūroje atpažįsta ir įvardija naminius ir kai kuriuos laukinius gyvūnus. Dalyvaudamas bendrose veiklose, aptarimuose samprotauja apie naminių ir laukinių gyvūnų gyvenimo skirtumus, gyvūnų poreikius. Tyrinėdamas artimą aplinką atranda, kaip žiemoja gyvūnai, aiškinasi, kodėl kai kurie paukščiai migruoja. Tyrinėja pasirinkto gyvūno judėjimą (skrenda, striksi; pirmyn, atgal, dešinėn, kairėn, aukštyn, žemyn) ir ugdosi erdvės suvokimą. Žaisdamas, tyrinėdamas artimą aplinką pastebi, kad suaugę gyvūnai gali kitaip vadintis nei jaunikliai (pvz., višta, gaidys ir viščiukas ir pan.). Stebėdamas aplinką, bendradarbiaudamas aiškinasi, kokia gyvūnų nauda gamtai (pvz., vilkai išgaudo sergančius ir ligotus gyvūnus), kokią pagalbą gyvūnai teikia žmogui.

19.1.4. Daiktai ir medžiagos. Žaisdamas, stebėdamas, tyrinėdamas atpažįsta, pavadina artimos aplinkos daiktus, juos apibūdina, palygina, pagal paskirtį naudoja, grupuoja pagal požymius (gyvas, negyvas), tekstūrą, spalvą, formą, dydį, ilgį (ilgas, trumpas), temperatūrą (šiltas, šaltas), svorį (lengvas, sunkus). Tyrinėja medžiagų savybes (tirpsta, skęsta, plūduriuoja, traukia magnetas); kuris dirvožemis (smėlis, molis, juodžemis) geriausiai praleidžia vandenį. Žaisdamas, tyrinėdamas mokosi tinkamai pavadinti naudojamą gamtinę medžiagą (akmenukai, plunksnos, augalų dalys ir pan.).

19.1.5. Gamtos reiškiniai. Tyrinėdamas, stebėdamas, dalyvaudamas bendrose veiklose pastebi ir pavadina savo aplinkoje daugumą gamtos reiškinių (rasa, vaivorykštė, vėjas, šlapdriba, šerkšnas, šalna, atodrėkis, šešėliai, sniegas). Kartu su kitais stebi orus, juos sutartiniais ženklais fiksuoja kalendoriuje. Tyrinėja vėją, jį apibūdina (šaltas, šiltas, stiprus). Tyrinėdamas artimą aplinką stebi gamtą skirtingais metų laikais, nusako jų ypatumus.

19.1.6. Dangaus kūnai. Žaisdamas, stebėdamas, tyrinėdamas artimą aplinką domisi dangaus kūnais, atpažįsta Žemės planetą, Saulę, Mėnulį, savaip juos apibūdina. Dalyvaudamas patyriminėse veiklose išsiaiškina, kad Saulė apšviečia ir šildo Žemę.

19.1.7. Tyrinėjimai. Su mokytoju, kitais tyrimo dalyviais atlieka tyrimą, aptaria atliekamo tyrimo eigą, rezultatus, įgytą patirtį. Atsakydamas į klausimus išvardija sunkumus ar problemas, su kuriomis susidūrė tyrinėdamas gamtos objektus ar reiškinius, pasakoja, kaip rado sprendimą. Dalyvaudamas bendruose aptarimuose nusako, ką norėtų tyrinėti, išbandyti; pasirenka tai, kas labiausiai domina.

19.2. Gamtamokslinis komunikavimas.

19.2.1. Gamtamokslinę informaciją renka įvairiais jam žinomais ar pasiūlytais būdais (stebi, tyrinėja, skaito, klausinėja) ir priemonėmis (pvz., lupa, termometras, mikroskopas, fotokamera, matavimo prietaisai, matavimo juosta), ją pristato kitiems. Pasisakymuose naudoja girdėtas elementarias gamtamokslines sąvokas.

19.2.2. Stebėdamas, tyrinėdamas, bendradarbiaudamas savaip samprotauja apie pastebėtas ryškiausias aplinkos objektų savybes, požymius, juos palygina. Kalba apie tai, ką darė tyrinėdamas ar veikdamas. Tyrinėjimo rezultatus pavaizduoja piešiniu, nuotraukomis, nesudėtinga schema, konstrukcija ir pan., pristato kitiems.

19.2.3. Stebėdamas, tyrinėdamas literatūros šaltinius (taip pat ir skaitmeninius), klausydamasis pasakojimų skiria realius gamtos objektus nuo fantastinių ir nurodo, kas iliustracijoje, pasakojime netikra. Dalinasi patirtimi apie namuose auginamą gyvūną arba samprotauja, ką norėtų turėti, auginti, rūpintis.

19.2.4. Domėdamasis smulkiąja tautosaka (pvz., mina mįsles apie gamtos objektus), negrožinėmis knygomis (pvz., gamtos enciklopedijomis, atlasais), pažįsta gamtą. Dalyvauja skaitomų gamtinių siužetų aptarimuose, pasisako. Kelia, formuluoja jam rūpimus klausimus apie gyvąją ir negyvąją gamtą, STEAM tyrimus.

19.3. Žmogaus ir aplinkos dermė.

19.3.1. Žaisdamas, tyrinėdamas artimą aplinką pastebi gamtinių išteklių (Saulė, vėjas, vanduo, dirvožemis), naminių gyvūnų (bitė, avis), augalų (daržovės, vaisiniai augalai, vaistažolės), grybų naudą žmonėms: naudojimas maistui (salotos, sultys) ir gydymui (mėtų, aviečių arbata, medus), drabužiams (vilnonis megztinis, kojinės). Tausoja artimos aplinkos gamtos išteklius (pvz., vandenį, mišką), samprotauja, kas nutiktų juos išnaudojus.

19.3.2. Žaisdamas, tyrinėdamas aiškinasi, lygina, kuo skiriasi gamtos daiktai nuo žmogaus sukurtų daiktų, iš kokių medžiagų pagaminti buityje naudojami daiktai (pvz., plastiko, metalo, medžio). Diskutuoja, ką reiškia darna su gamta, mokosi rūšiuoti atliekas.

19.3.3. Tyrinėdamas, stebėdamas, keliaudamas pastebi, savaip reflektuoja žmogaus daromą įtaką aplinkai, atskiria, kada poveikis teigiamas, o kada neigiamas (pvz., inkilų kėlimas, paukščių lesinimas žiemą, šiukšlių rinkimas; medžio šakų laužymas, skruzdėlyno naikinimas, vabzdžių trypimas).

19.3.4. Dalyvaudamas bendrose veiklose, aptardamas kasdienes situacijas aiškinasi, kur kreiptis pagalbos ištikus nelaimei, susižeidus, pasiklydus miške, įgėlus bitei, kaip elgtis kilus gaisrui. Aptaria, kodėl nežinomų augalų uogų ir grybų negalima ragauti (jie gali būti nuodingi).

19.3.5. Žaisdamas, tyrinėdamas išbando gamtininko, mokslininko profesijas, samprotauja, kuo jos ypatingos, skiriasi nuo kitų. Domisi, kaip gamtininkai, mokslininkai dirba, kokiomis priemonėmis, instrumentais naudojasi, kuo reikšmingas jų darbas. Stebėdamas, dalyvaudamas įvairiose veiklose tyrinėja, kaip išradimai pakeičia žmonių gyvenimą.

20. Kalbinis ugdymas.

20.1. Klausymas ir kalbėjimas.

20.1.1. Išgirsta ir supranta kitą. Žaisdamas, bendraudamas, bendradarbiaudamas klausosi kalbančių draugų ir suaugusiųjų (monologo, dialogo), skaitomo, sekamo, pasakojamo teksto. Žaisdamas žaidimus, atlikdamas užduotis, veikdamas įvairiose situacijose susikaupia, kad galėtų suprasti kitus. Pratinasi išklausyti kitą. Pastebi ir apibūdina pašnekovo veido mimiką, gestus, kūno kalbą ir kalbos intonacijas. Reaguoja į išgirstą tekstą, patirtą situaciją mimika, gestais, kūno kalba, emocijomis, žodžiais (pasiklausia, pritaria, pasidalija tuo, ką išgirdo, ir kt.).

20.1.2. Kalba taip, kad būtų suprastas.Kalba natūraliai, spontaniškai, atsižvelgdamas į bendravimo situaciją (grupėje, lankydamasis bibliotekoje, knygyne, teatre, dalyvaudamas šventėse, išvykose ir pan.). Žaisdamas ar kitaip veikdamas įsitraukia į pokalbį, svarstymus, klausinėja vaikų, suaugusiųjų; bando suprasti kitus, išreikšdamas savo išgyvenimus, patirtį, mintis, emocijas. Pasakoja draugui, suaugusiajam, klausytojų grupei, kas įvyko jo gyvenime, kas rūpi, ką patyrė (apie savo darbus, žaidimus, sumanymus, matytus filmus, jam žinomas knygas, pamėgtus veikėjus ir kt.). Trumpai arba plačiau išsako savo nuomonę apie jam aktualius dalykus (savo šeimą, augintinius, išvykas, aplankytus renginius, įsimintinus įvykius, reiškinius ir kt.). Veikloje naudojasi informacinėmis technologijomis (išmaniaisiais įrenginiais, nesudėtingomis programomis ir kt.), supranta, kad jos padeda bendrauti.

20.1.3. Domisi gimtąja kalba, laikosi kalbos etikos normų, tinkamai vartoja kalbinės raiškos priemones.Atpažįsta savo gimtąją kalbą, tarmę (kitakalbiai – ir lietuvių kalbą), skiria svetimos kalbos žodžius. Sužino, kad pasaulyje žmonės kalba įvairiomis kalbomis, kad yra žmonių, negalinčių kalbėti ar girdėti, kad jie naudoja savitus susikalbėjimo būdus (gestų kalbą, Brailio raštą ar kt.). Savais žodžiais mėgina paaiškinti žodžio reikšmę, vartoja panašios ir priešingos reikšmės žodžius. Bendraudamas su kitais, aiškinasi girdimus perkeltinės prasmės žodžius. Žaisdamas bando kurti ar perkurti kūrinius (keičia įvykių seką, įveda naujus veikėjus, sukuria naują pabaigą ir kt.). Vaidindamas, žaisdamas naratyvinius žaidimus bando įsikūnyti į „personažą“ (eksperimentuoja kūno ir žodine kalba, keičia veido mimiką, balso tembrą, intonacijas, kalbinę raišką sieja su judesiu). Deklamuoja savo sukurtus kūrinius, žaidžia prasmingais ir beprasmiais žodžiais, bando juokauti, kalba „ateivių“, „užsienio“ kalbomis. Laikosi elementaraus kalbos etiketo: pasisveikina, atsisveikina, atsiprašo, padėkoja. Artimoje aplinkoje ar viešose vietose stengiasi laikytis mandagaus elgesio taisyklių. Bendraudamas su kitakalbiais ar turinčiais bendravimo, kalbos suvokimo problemų, pasitelkia neverbalinę kalbą.

20.2. Skaitymo ir rašymo pradmenys.

20.2.1. Domisi skaitymu ir rašymu. Pradeda skirti žodžius sudarančius garsus, skiemenis. Klausiamas dažniausiai pasako, kokiu garsu žodis prasideda, kokiu baigiasi, iš kokių garsų jis susideda. Atpažįsta lengviausiai klausa pagaunamus garsus, bando pakartoti aplinkoje (ir gamtoje) girdimus garsus, ieško panašiai skambančių žodžių, kuria garsų pamėgdžiojimus ir pan. Žaisdamas, tyrinėdamas pažįsta abėcėlės raides, sieja kalbos garsus su jų simboliais. Žaisdamas, tyrinėdamas atpažįsta daugumą spausdintinių (didžiųjų) abėcėlės raidžių, jas pavadina, skaito nesudėtingus pavienius žodžius ar žodžių junginius, trumpus sakinius ir kelių sakinių lengvai suprantamus tekstus. Išvardina, iš kokių garsų, raidžių sudarytas jo vardas, kitas nesudėtingas žodis. Įvardija žodžius, prasidedančius ta pačia raide. Aplinkoje tyrinėja rašto elementus, simbolius, dažnai aptinkamus žodžius, užrašus (pvz., kelio ženklų, įstaigų, parduotuvių pavadinimus), klausinėja, aiškinasi matomų spausdintų žodžių prasmę. Žodžiu kuria trumpus tekstus (sveikinimus, linkėjimus ir pan.), pasakoja ir atpasakoja išgirstus aiškaus, lengvai suprantamo turinio tekstus. Spausdintomis raidėmis užrašo paprastesnius ar dažnai matomus žodžius, savo vardą ar nesudėtingą žodžių junginį, ranka ar klaviatūra kopijuoja aplinkoje matomas raides, žodžius. Bendraudamas ar žaisdamas savo patirtį, išgyvenimus, mintis perteikia įvairiais būdais raštu, paties sugalvotais ženklais („rašo“ laiškus, sveikinimus, piešia atvirukus ir kt.), išnaudoja įvairias rašymo galimybes (ant lentos, stiklo, kompiuterio klaviatūra ir pan.), dėlioja raides, žodžius iš aplinkoje randamų priemonių. Žaidimų ir kitos veiklos metu bando skaityti, rašyti, naudoja įvairius grafinius simbolius (raidynus, aklųjų rašto ir kt.), ženklus (darželio grupių pavadinimų, automobilių logotipus ir kt.), juos piešia, lipdo, aplikuoja ar kitaip vaizduoja. Bando tinkamai laikyti rašiklį.

20.2.2. Domisi knygomis ir kitais spaudiniais.Atsineša į grupę savo mėgstamų knygų, žurnalų, kalendorių, komentuoja jų iliustracijas, pasakoja kitiems, kuo jam šis spaudinys įdomus. Tyrinėdamas sužino, kad knyga turi autorių, pavadinimą, iliustracijas. Vartydamas knygas patiria, kad knygos yra labai skirtingos (eiliuotos ir neeiliuotos, enciklopedijos, bežodės ir kt.). Žaisdamas išsiaiškina, kad knygose galima rasti daug naudingos informacijos (pvz., apie Lietuvą, kitas šalis, žymius žmones, gyvūnus, augalus ir kt.). Vienas ar veikdamas kartu su draugais dalijasi sumanymais ir kuria įvairias knygas, grupės laikraštį ar dienoraštį, kalendorių, skelbimą, kvietimą ir kt. Rengia savo iliustracijų, knygų parodas. Žaisdamas eksperimentuoja, improvizuoja (kuria išgalvotas ar perkuria girdėtas istorijas, eilėraščius, garsų pamėgdžiojimus, įsikūnija į įvairius knygų, pasakų veikėjus, ir kt.). Pastebi ir pasako, kad per knygas ir meno kūrinius dalijamasi jausmais, mintimis, sumanymais, kad knygos padeda pažinti įdomius dalykus, keliauti, patirti nuotykių, skatina mąstyti, suprasti, svajoti. Aiškinasi, kaip reikia elgtis su knygomis, kaip jas saugoti. Tausoja knygą ir kitus leidinius (tvarko, klijuoja). Susipažįsta su mokytojo pasiūlytomis skaitmeninėmis knygų ir kitų leidinių versijomis.

21. Matematinis ugdymas.

21.1. Matematinis samprotavimas.

21.1.1. Skaičiuoja iki 20-ties įvairiose socialinėse aplinkose (grupėje, įstaigos lauko aplinkoje, išvykoje, šeimoje ir pan.), patyriminėse, projektinėse veiklose; žaisdamas stalo, loginius, judriuosius, muzikinius, skaitmeninius ir kt. žaidimus, skaičiuodamas įvairius objektus (žmones, savaitės dienas, nueitus žingsnius, monetas, vėliavų spalvas ir kt.), pasakodamas istorijas. Pagal galimybes atskaičiuoja nuo bet kurio skaičiaus10 ribose, skaičiuoja kas antrą skaičių. Atpažįsta skaičius iš bendro realių objektų kiekio (du pieštukai, trys mašinos, du batai), t. y. iš karto pasako (du, trys).

21.1.2. Kelintinio skaičiavimo įgūdžius įtvirtina įvairiose gyvenimiškose situacijose: sudarydamas sekas, sekdamas pasakas, išskirdamas pasirinktą objektą eilėje, išsiskaičiuojant žaidimams ir pan. Pasakodamas įvykius iš artimos aplinkos, derina skaičių ir giminę (pvz., dvi žvaigždės, du obuoliai). Klysdamas ir bandydamas daiktų kiekį (pvz., trys obuoliai) susieja (parodydamas pirštais, gestu, pasakydamas žodžiu ir pan.) su atitinkamu daiktų kiekį žyminčiu simboliu (pvz., 3). Ir atvirkščiai: tam tikram skaitmeniui priskiria atitinkamą daiktų kiekį.

21.1.3. Žaisdamas, tyrinėdamas, naudodamasis įvairiais būdais ir priemonėmis (pvz., daiktais, pirštais, skaičiais, skaitmeninėmis priemonėmis) atlieka sudėties ir atimties veiksmus 10 ribose. Pastebėjus klaidas, skatinama atsakymo teisingumą tikrintis įvairiais skaičiavimo būdais.

21.1.4. Įvairiose kasdienėse situacijose gretina, grupuoja, klasifikuoja įvairius objektus. Tai daro savarankiškai, konsultuodamasis, pagal pavyzdį, poroje ar grupelėje. Lygina objektų kiekį, pasakydamas ir (arba) parodydamas, kur objektų yra daugiau, mažiau, po lygiai. Paaiškina atliktus veiksmus, pats vartodamas šiuos žodžius. Žaisdamas, konstruodamas klasifikuoja objektus į grupes pagal vieną požymį (pvz., dydį, spalvą, formą ir pan.) ar iš karto kelis požymius (pvz., dideli raudoni, dideli mėlyni, maži raudoni ir maži mėlyni) ir paaiškina, pagal kokį požymį (požymius) klasifikavo.

21.1.5. Matuoja atstumą, ilgį, tūrį, masę, naudojasi vienu ar keliais dažniausiai vartojamais sąlyginiais matais (savo pėda, sprindžiu, kitu daiktu) tyrinėdamas aplinką (pvz., nustato, kad suolas yra penkių knygų ilgio). Daiktus lygina pagal etaloną (t. y. parenka pagal turimą pavyzdį, pvz., randa ilgesnį už turimą pieštuką). Tyrinėja, kaip į skirtingos formos daiktus galima sutalpinti tą patį skystų ar birių medžiagų (vandens, smėlio ir kt.) kiekį. Lygina objektus, pastatydamas vieną objektą prieš kitą, kad nustatytų, kuris yra aukštesnis, arba pildamas iš vieno indo į kitą, kad pamatytų, kuriame telpa daugiau. Lygindamas dydžius, vartoja jų skirtumo didumą pabrėžiančius žodžius (mažesnis, didžiausias, mažiausias ir kt.), įvairiais pasirinktais būdais fiksuoja palyginimo metu gautus duomenis, aptaria, ką ir kaip atliko.

21.1.6. Susidūręs su sunkumais prašo draugo ar mokytojo patarimų užbaigti pradėtą veiklą; paskatintas bando kelis kartus, ieško išeities; vienas ar bendradarbiaudamas su kitais, mokosi iš nepavykusių veiksmų, poelgių; natūraliai sureaguoja nepavykus atlikti sumanymo ir (arba) veiksmo. Savarankiškai ar bendradarbiaudamas su draugais, mokytoju bando patikrinti gautus sprendimus, taisyti atrastas ar nurodytas klaidas.

21.1.7. Pagal pavyzdį ar savarankiškai rikiuoja objektus iš eilės pagal vieną savybę (pvz., pagal dydį, spalvos intensyvumą) ar iš karto kelis požymius (formą ir spalvą). Paaiškina, kokia tvarka tai atliko. Objektus rikiuoja, naudodamasis fizinėmis ir skaitmeninėmis priemonėmis; veikia vienas, poroje ar bendroje visos grupės veikloje. Siūlant veiklas, siekiama įvairovės, atsižvelgiama į vaiko pomėgius ir poreikius, sudaroma galimybė rinktis.

21.2. Matematinė komunikacija.

21.2.1. Įvairiai veikdamas (atlikdamas eksperimentus, tyrinėdamas aplinką, žaisdamas savarankiškus žaidimus ir pan.) atpažįsta skirtingais būdais (žodžiu, vizualiai) pateiktus skaičius, juos įvardija, reaguoja į elementarius užduotus klausimus ir prašymus; savais žodžiais atsako į iškeltus klausimus, remdamasis savo patirtimi. Atsakymą gali pateikti tiek žodžiu, tiek iliustruodamas. Dėliodamas kelis konkrečius daiktus, stebėdamas aplinkos objektus (pvz., dedant daiktą ant daikto, daiktą ant piešinio, daiktą prie daikto arba po piešiniu), nustato, kurioje grupėje yra daugiau daiktų, kurioje – mažiau ar po lygiai, kiek iš viso jų yra.

21.2.2. Klausydamasis pasakojimų, garsų, tyrinėdamas paveikslėlius, ornamentus, aplinkos daiktus, spalvas, simbolius, stebi sekų, šablonų dėsningumus, bando juos pavadinti ar parodyti pasirinktu būdu. Siūloma logine tvarka tęsti (žodžiu ar atskirais paveikslėliais (nuotraukomis)) patirtų įvykių, girdėto pasakojimo ir pan. seką.

21.2.3. Bandymų keliu tęsia pastebėtus dėsningumus, taip sudarydamas rišlią 2–3 žingsnių seką ar atkartodamas šabloną. Siekdamas rezultato, naudojasi fiziniais objektais, žaidybinėmis programavimo priemonėmis, kalba, judesiu. Sudarytas sekas aptaria, ieško klaidų, jas taiso. Bandymų keliu veikia pagal piešiniais, žodžiais, simboliais ar skaitmeninėmis priemonėmis pateiktus paprastus algoritmus (pvz., kuria ornamentus, tepa sumuštinį, ploja ritmą, atlieka sportinius pratimus ir pan.).

21.2.4. Įvairiose situacijose ir aplinkose (grupėje, lauke, išvykoje ir kt.), žaisdamas žaidimus (judėjimo, kortelių, skaitmeninius ir pan.), veikia, nusako judėjimo kryptį (pvz., du žingsniai atgal, vienas žingsnis pirmyn, į kairę, į dešinę). Siūloma veikti programuojant, braižant ar pagal schemas. Žodžiais ar kitais būdais nurodo daikto vietą erdvėje savo atžvilgiu (priešais mane, už manęs, šalia manęs, kairėje ar dešinėje), padėtį kitų daiktų ar vienas kito atžvilgiu (pvz., aukščiau, žemiau, virš, po, prie, už ir kt.). Gebėjimus orientuotis erdvėje ugdosi konstruodamas, dėliodamas dėliones, mozaikas, ornamentus, piešdamas, žymėdamas simbolius, įvairiose judėjimo veiklose.

21.2.5. Tyrinėdamas kalendorių, žiūrėdamas edukacinius filmus, klausydamas pasakų, dainų, skiria vieną įvykį nuo kito: savaip bando paaiškinti, kada vienas įvykis baigiasi ir kada prasideda kitas. Laikydamasis įvykių sekos, albume ar skaitmeniniame įrenginyje dėlioja įvykusių veiklų, projektų, išvykų nuotraukas, video vaizdus. Pasakodamas įspūdžius, vartoja laiką nurodančias sąvokas: greitai, vakar, šiandieną, rytoj. Stebėdamas, fiksuodamas įvykius savaitės kalendoriuje, pradeda sieti nuolat pasikartojančius įvykius su konkrečia savaitės diena (remdamasis patirtimi užfiksuoja, kokia veikla būna kurią dieną (pvz., penktadienis – žaidimų diena, t y. galima atsinešti savo žaislą).

21.2.6. Tyrinėdamas, eksperimentuodamas, bendradarbiaudamas mokosi iš kitų, aiškinasi, kokiais būdais ir priemonėmis (fotokamera, pieštuku, termometru, mikroskopu, fotokamera ir t. t.) galima rinkti, fiksuoti, grupuoti informaciją ir daryti išvadas apie tam tikrus objektus ir reiškinius. Surinktus duomenis pateikia pasirinktu būdu (pvz., lentelėje, elementarioje diagramoje, žymėdamas simboliais, sutartiniais ženklais (pvz., lipduku)). Savais žodžiais pasakoja ar kitu pasirinktu būdu pristato savo ir (arba) grupės surinktus duomenis (nupieštus, užfiksuotus įvairiais simboliais, nufotografuotus ir pan.). Laikosi susitartų taisyklių (pvz., palaukti savo eilės; jei kas neaišku, paprašyti patikslinti ar pakartoti), atsakinėdamas į klausimus pasakoja įspūdžius, kaip vyko procesas (pvz., nuo ko pradėjote darbą? kas labiausiai pavyko? už ką norėtumėte save pagirti? ką kitą kartą darytumėte kitaip? ir pan.).

21.3. Kūrybiškas matematinių problemų sprendimas.

21.3.1. Supančioje aplinkoje ieško objektų, savo forma primenančių plokštumos ar erdvės figūras, argumentuoja savo pasirinkimą. Kopijuoja, piešia, braižo naudodamasis fizinėmis priemonėmis ar išmaniųjų įrenginių programėlėmis arba iš pasirinktų medžiagų kuria plokštumos figūras (apskritimą, skritulį, kvadratą, stačiakampį, trikampį), bando atpažinti figūras, jas liesdamas užmerktomis akimis. Piešdamas linijas (tiesias, lenktas, vienspalves, įvairiaspalves, ilgas, trumpas, storas, plonas, ryškias, blankias, vos matomas), lankstydamas, pindamas iš juostelių, jungdamas iš pagaliukų ar šiaudelių, judėdamas (pvz., pėdutėmis išmindžiodamas formą, rankomis imituodamas ir pan.) kuria savo sugalvotas geometrines kompozicijas. Dinamiškoje virtualiojoje aplinkoje tyrinėja geometrines figūras: apžiūri, spėlioja, numato, keičia (judina) virtualų figūros vaizdą (apverčia, perkelia, pasuka tarsi konkretų daiktą); ištempia arba suspaudžia figūrą, džiaugiasi atradimais.

21.3.2. Gamindamas geometrinių figūrų modelius iš pasirinktų medžiagų, tyrinėja figūras ir jų santykius (pvz., du trikampiai sudaro kvadratą), lygina pagamintus modelius, dalinasi savo pastebėjimais su draugais, mokosi iš kitų. Išbando paties pasirinktas įvairias technikas ir technologines priemones, ieško naujų būdų, realizuoja sugalvotą neįprastą sprendimą, paaiškina savo pasirinkimą. Vienas ar bendradarbiaudamas su kitais konstruoja: kombinuoja ir jungia detales; ardo; kuria įvairių geometrinių formų kompozicijas, ornamentus, naudodamas įvairias medžiagas; paaiškina, kuo sukonstruota kompozicija jam yra įdomi, svarbi, kam skirta. Išbando įvairius medžiagų jungimo būdus (pvz., lipdymą, klijavimą ir pan.), bandydamas tobulina (ieškodamas geresnio sprendimo; išbandydamas alternatyvų sprendimą; taisydamas klaidą, netikslumą). Savais žodžiais mėgina aiškinti, iš ko sudaryti, kaip sukonstruoti objektai. Siūlomi veikimo būdai: bandymų ir klaidų; bandymo iš naujo; kūrimo pagal analogijas.

21.3.3. Sprendžia kasdienėse situacijose (pvz., žaidimuose ir pan.) kylančias problemas: kelia įvairius probleminius klausimus (kodėl?), aptaria turimą informaciją, pastebi ir išvardina, kokius duomenis turi, ko trūksta ir kaip reikėtų tai atlikti (pvz., kaip pasidalinti turimus akmenėlius tarpusavyje); bandydamas ir klysdamas ieško, kol suras problemos sprendimo būdą.

21.3.4. Pasakodamas įpūdžius apie savo veiklą, ne tik parodo galutinį rezultatą, bet ir bando paaiškinti, kaip jis buvo pasiektas. Įvairiomis formomis ir būdais (schemomis, piešiniais, žodžiu, gestais ir kt.) apibūdina savo patirtį: pasakoja įspūdžius, ką ir kaip atliko, kas pavyko, ką atrado, pastebi kilusius sunkumus, nusako, kaip juos įveikė. Atsakinėdamas į klausimus numato, ką galima daryti toliau; kuo prie bendros veiklos prisidėjo pats, kuo jam padėjo kiti (pvz., bando iš popieriaus išlankstyti lėktuvėlį, iš pradžių lanksto tiek, kiek prisimena, paskui paima draugo padarytą lėktuvėlį, jį apžiūrinėja ir bando išlankstyti dar kartą). Savo paaiškinimus gina arba koreguoja.

22. Meninis ugdymas.

22.1. Meninė (dailės, šokio, teatro, muzikos) raiška.

22.1.1. Dailė.Drąsiai ir noriaibando bei naudoja įvairias jam naujas technikas. Raiška plokštumoje – piešia pieštukais, rašikliais, plunksnomis, spauduoja spaudais, kuria monotipijas, tapo guašu, lieja akvarele, aplikuoja.Erdvinė raiška – lanksto iš popieriaus, konstruoja iš kartono, dėžučių, indelių, įvairių smulkių buities daiktų, lipdo iš molio, plastilino. Renka ir panaudoja įvairias gamtines medžiagas. Kūrybai naudoja turimas skaitmenines priemones – planšetinius kompiuterius, išmaniuosius telefonus, interaktyvius ekranus ir kt. įrenginius. Jungia skirtingas technikas įvairiuose kūriniuose siekdamas įgyvendinti savo sumanymus. Žaisdamas ir tyrinėdamas išgauna įvairias linijas (tiesias, vingiuojančias, trūkinėjančias), spalvas ir atspalvius, plokštumines ir erdvines figūras. Pastebi įvairias linijas, formas aplinkoje ir siekia jas atkartoti, tam pasirinkdamas, jo manymu, tinkamiausias dailės priemones – teptukus, dažus, pieštukus, žymeklius, popierių, kartoną ir kt. Mokytojo padedamas atpažįsta ir pritaiko kalendorinių švenčių (Kalėdų, Velykų, Užgavėnių ir kt.), valstybinių švenčių (Lietuvos valstybės atkūrimo dienos, Lietuvos nepriklausomybės atkūrino dienos, Valstybės dienos, Laisvės gynėjų dienos ir kt.), įstaigos tradicinių švenčių, renginių simbolius grupės ir įstaigos aplinkos puošybai. Kartu su kitais gamina dekoracijas menų projektams, teatro pasirodymams, išleistuvių šventei ir pan. Kūrybiniais sumanymais dalinasi su draugais, mokytojais ieškodamas bendradarbiavimo, pagalbos ar patarimo.Kiekvieno vaiko darbai su paties užsirašytu vardu nuolat eksponuojami grupės ar viešose įstaigos erdvėse.

22.1.2. Šokis. Per improvizacinio judesio žaidimus ir kūrybines šokio užduotis ugdosi koordinaciją, taisyklingą laikyseną, mokosi pajusti atskirų kūno dalių judėjimo galimybes ir padėtį erdvėje. Mokosi nesudėtingų šokamųjų žaidimų, ratelių, šokių ar jų fragmentų, natūralių judesių autorinių šokių. Šokdamas drauge stengiasi koordinuoti veiksmus, judėti darniai, sutartinai, pasitikėdamas savimi ir kitais, bendradarbiaudamas. Improvizuoja ir komponuoja judesių sekas pagal pasiūlytas arba paties sugalvotas temas. Kurdamas šokį (kartais mokytojo padedamas) tyrinėja judesių parinkimo ir jungimo galimybes siekdamas įgyvendinti kūrybinį sumanymą. Mokosi judesiu reaguoti į muzikinius ir nemuzikinius garsus, tylą. Tyrinėja ir šokdamas prisiderina prie šokio ritmo, tempo (greitai – lėtai), išbando judėjimą erdvėje įvairiomis kryptimis, įvairiais būdais (žingsniuojant, bėgant, šuoliuojant, lankstantis, verčiantis, sukantis ir t. t.). Dalyvauja kūrybiniuose šokio žaidimuose, projektuose, pasirenka sau vaidmenį juose ir atlieka atitinkamus veiksmus.

22.1.3. Teatras. Žaidimų ir kitų veiklų metu mokosi dalytis vaidmenimis, priemonėmis, daiktais, kurie naudojami naratyviniame žaidime, etiude ar spektaklyje. Stebi aplinką, tai, kas vyksta gamtos ir žmonių gyvenime, grupės aplinkoje ir aktualius pastebėjimus imituoja, inscenizuoja. Pasakoja ir vaidina gyvenimiškas situacijas bei spontaniškai improvizuoja ir kuria istorijas pagal tautosakos, literatūros kūrinius, iliustracijas ar pan.; išvaidina gyvenime pasitaikančius socialinius ir emocinius įvykius. Suteikus vaizduotę skatinančių priemonių, improvizuoja individualiai ir su kitais vaikais bei mokytojais. Aptaria, kaip stebėti aktoriai parodo skirtingas emocijas, poelgius bei įvykius. Kuria ir gamina lėles vaidinimui, dekoracijas, kostiumus ir butaforinius reikmenis. Taip pat kuria skelbimus, kvietimus, programėles, bilietus, tariasi, kas galėtų juose būti parašyta, nupiešta. Išbando, kaip kurti nuotaiką ar personažą per veido išraišką, kūno kalbą, judesius, šokį, balso tembrą ar kalbėjimo būdą. Aptaria, kokia muzika labiausiai tiktų vaidinimui, kokio grimo reikėtų, kokie daiktai tiktų scenos dekoracijoms, veikėjų kostiumams, reikmenims, garsiniam fonui; kokias dekoracijas ir kostiumus galėtų pasigaminti patys, kokios pagalbos reikėtų.

22.1.4. Muzika. Ugdosi taisyklingą, stabilumo suteikiančią kūno laikyseną dainavimui. Naudoja įvairius kūno apšilimo pratimus, žaidimus (žiovauja, pasitempia, masažuoja) bei pasiruošia dainavimui (atlieka pratimus – žaidimus lūpoms, liežuviui, skruostams). Mėgdžiodamas traukinį, sireną, raketą ar gamtos garsus, taisyklingai kvėpuoja, naudodamas diafragmą, ir plečia diapazoną. Išbando ir tyrinėja savo balso tembro galimybes, lavina artikuliaciją, intonaciją per skaičiuotes, skanduotes, imitacijas ir improvizacijas. Grodamas įvairiais prieinamais ar paties pasigamintais muzikos instrumentais lavina motoriką. Ritmuoja mušamaisiais instrumentais bei kūno perkusija. Išbando dainavimą bei muzikavimą pavieniui, porose ar grupėse. Aptaria šios veiklos skirtumus, derinimosi ir bendradarbiavimo būtinybę. Atsakingai ir saugiai elgiasi su muzikos instrumentais bei kitomis priemonėmis. Suprojektuoja ir konstruoja muzikos instrumentus iš įvairiausių aplinkoje esančių daiktų (net ir atliekų). Improvizuoja ir komponuoja trumpus muzikos kūrinėlius naudodamas savadarbius ar grupėje esančius muzikos instrumentus. Kuria judesius, kuriuos perkelia į ritminę ar melodinę muzikinę medžiagą. Kuria spontaniškas dainas, ypač atlikdamas kitas, su muzika nesusijusias veiklas. Kuria garsinius fonus pasakoms, eilėraščiams, filmukams, teatro etiudams ir pan. Mokosi fiksuoti savo kūrybą simboliais, piešiniais ar IKT priemonėmis. Klausosi gamtos bei žmonių sukurtų garsų iš aplinkos ir mokosi juos suvokti bei apibūdinti kaip muzikinę kalbą, aptardamas jų skambesį bei kuriamą nuotaiką. Išbando ir kuria garsus, vartodamas balsą (įvairaus tembro), kūną, instrumentus, kompiuterines priemones ir kasdienius objektus. Bandydamas muzikos raiškos priemones vaikas mokosi, kad ne vien garsai, bet ir tyla yra svarbi muzikos dalis. Plojimu, pliaukšėjimu ir kitais mikrojudesiais bei viso kūno makrojudesiais bei grojimu mušamaisiais instrumentais pakartoja girdėtus ritmo darinius ar frazes bei atpažįsta, kuriuose klausomuose kūriniuose juos yra girdėjęs. Balsu pakartoja melodinius darinius ar frazes bei atpažįsta, kuriuose klausomuose kūriniuose juos yra girdėjęs.

22.2. Meno (dailės, šokio, teatro, muzikos) supratimas ir vertinimas.

22.2.1. Pristato ir reflektuoja savo kūrybinius bandymus, geranoriškai vertina, džiaugiasi kitų žmonių kūryba. Išreiškia originalias, netikėtas įžvalgas. Išklauso visų nuomonių, pateikia atsakymus į pastebėjimus.

22.2.2. Atranda mėgstamus meno kūrinius, apie juos savais žodžiais papasakoja, pasidalina įspūdžiais su grupės draugais, mokytojais, šeimos nariais. Kalbasi apie meno kūrinio sukeltus vaizdinius bei nuotaikas. Reiškia norą apsilankyti spektaklyje, koncerte, parodoje ir pan.

22.2.3. Žaidimų ir kitų veiklų metu sudaroma galimybė susipažinti su įvairių istorinių epochų meno kūriniais. Mokomasi skirti šiuolaikinę ir senesnių laikų kūrybą.

22.2.4. Kalbasi apie mėgstamą muziką, spektaklius, dailės kūrinius. Nusako, kokias nuotaikas ir emocijas sukelia meno kūriniai, kur lankėsi, ką matė, kas patiko. Aptaria, ką iš įgytų patirčių galėtų pritaikyti grupės veikloje (pvz.: atkurti matytą šokį ar spektaklio dalį arba vaizduojamojo meno kūrinį).

22.2.5. Užduoda klausimų mokytojams ir grupės draugams siekdamas geriau suprasti grupės draugų ir kitų pateikiamus meno kūrinius. Aptaria dailės kūrinio, šventės, koncerto ar spektaklio nuotaikas ir emocijas. Tyrinėja, kaip konkrečios meninės priemonės (muzika, apšvietimas, dekoracijos, lėlės, spalvos ar naudojamos technikos) padeda jas sukurti.

22.2.6. Kalbėdamas apie dailės kūrinius, turtina savo žodyną spalvų ir atspalvių, figūrų pavadinimais, linijų ir formų apibūdinimais. Savais žodžiais nupasakoja, kas pavaizduota kūrinyje. Įvardija šiltas ir šaltas spalvas.

22.2.7. Žaidimo ar kitos praktinės, kūrybinės veiklos metu muzikuojant pianinu ar kitu klavišiniu instrumentu, atskiria aukštus garsus nuo žemų. Skiria vaiko, vyro ir moters balsus. Klausydamas muzikinių ir nemuzikinių garsų atskiria, kada atliekama tyliai ar garsiai. Tai parodo kūno judesiais ar paaiškina žodžiu. Atskiria kai kuriuos liaudies bei simfoninio orkestro instrumentus, juos lygina su anksčiau girdėtais pavyzdžiais ir svarsto, kodėl galėjo būti pasirinktas vienoks ar kitoks tembras ar instrumentas.

22.2.8. Stebi ir aptaria įvairių šokio žanrų (pvz., folklorinio šokio, baleto, šiuolaikinio šokio, gatvės šokio) pavyzdžius gyvai ar vaizdo įraše. Savais žodžiais apibūdina šokio tempą (greitas – lėtas), atliktus judesius (ėjimas, bėgimas, šuoliukai, sukiniai ir t. t.) temą (ką norima šiuo šokiu pasakyti), kokia šokio nuotaika (linksma, liūdna, pikta, džiaugsminga ir t. t.).

22.2.9. Kalbėdamas apie teatrinę veiklą aptaria, kam geriausiai pavyktų atskleisti numatytus vaidmenis, pagrindžia savo nuomonę. Svarsto, kaip jų pačių ar kitų vaidybinį kūrinį galima tobulinti, nurodydamas konkrečias teatrinės raiškos priemones (balsą, kūną, lėles, kostiumus, grimą, dekoracijas, garsinį foną, apšvietimą ir kt.).

22.3. Meno (dailės, šokio, teatro, muzikos) reiškinių taikymo bei paskirties ir kontekstų pažinimas.

22.3.1. Savais žodžiais nupasakoja, kuo skiriasi įvairūs dailės kūriniai – tapyba, skulptūra, keramika, tekstilė. Aiškinasi, kelia idėjas, kokia šio meno kūrinio paskirtis konkrečioje vietoje – pastate, kieme, parke, muziejuje, parodoje. Teikia pasiūlymus dėl savo ir draugų dailės darbų eksponavimo.

22.3.2. Stebi šokius įvairiose vietose ir kontekstuose – grupėje, teatre, viešose ir šeimos šventėse bei medijose. Nusako šių šokių atlikimo paskirtį – pasilinksminimas, perteikiami ritualai, mintys, jausmai, pasakojamos istorijos. Skatinama pastebėti šokį neįprastose erdvėse ir kontekstuose.

22.3.3. Išvardija, kur, kada ir kodėl žmonės vaidina. Aptaria, kuo skiriasi žmonių poelgiai tikrame gyvenime nuo tų, kurie suvaidinti. Sprendžia, ko išmoko apie emocijas ir gyvenimiškąsias situacijas po patirto spektaklio.

22.3.4. Klausosi įvairių epochų, stilių ir žanrų muzikos ir svarsto jos paskirtis bei kontekstus, pvz., sporto varžybas paįvairinanti muzika, sakralinis giedojimas, šokių muzika, atsipalaidavimui skirta muzika, filmų ar kompiuterinių žaidimų garso takeliai, ceremonialiniai maršai, šeimos bei kalendorinių švenčių muzika, sceniniams pasirodymams skirta muzika, darbus palydinti muzika. Paaiškina, kaip muzikinės savybės skiriasi ir atitinka konkretų kontekstą.

22.3.5. Žaisdamas, tyrinėdamas, stebėdamas sugretina, palygina lietuvių ir kitų šalių, tautų dailės, šokio, muzikos, teatro pavyzdžius. Pastebi, kad kitos tautos mėgsta kitas spalvas, kitus raštus, kitas formas, rengiasi kitokiais drabužiais, groja kitokiais muzikos instrumentais, žaidžia kitokius žaidimus, ratelius ir t. t. Dalijasi savo patirtimi apie susitikimus su žmonėmis iš kitų kultūrų ar šalių. Aiškinasi, kuo išvardinti skirtumai yra įdomūs ir ko galima išmokti iš kitų kultūrų. Per projektus apie kitų šalių papročius, valgius, būstus, drabužius, meno dirbinius, muziką, šokius ir spektaklius mokosi gretinti ir lyginti savo ir kitų kultūrų reiškinius.

22.3.6. Kalbasi apie meninę raišką savo šeimoje – kokius meno kūrinius jie turi namuose, kaip puošia savo erdves, kokios muzikos klausosi, kokios televizijos laidos patinka, kokiuose koncertuose, spektakliuose ar parodose lankosi, kokiais instrumentais groja šeimos nariai, kokius vaizduojamojo meno darbus kuria.

22.3.7. Siūlo idėjas namiškiams ir dalyvauja dekoruojant namus įvairių švenčių metu. Pasiūlo šeimos šventei tinkamų kūrybinių šokio ir ritminių žaidimų, improvizacijų, dainų, muzikinių intarpų ir t. t.

22.3.8. Dalyvauja kūrybiniuose projektuose, koncertuose, ugdymo įstaigos renginiuose ir atlieka pasirinkto vaidmens veiksmus – groja, dainuoja, vaidina, šoka ir t. t. Svarsto, kaip savo kūrybą parodyti savo šeimos nariams. Aptaria, kaip reikia elgtis, kai vieni yra atlikėjai, o kiti yra stebėtojai ar klausytojai bei kaip mandagiai, pagarbiai ir saugiai elgtis viešų pasirodymų metu.

23. Sveikatos ir fizinis ugdymas.

23.1. Savęs ir kitų pažinimas, atsakingas elgesys.

23.1.1. Žaisdamas, tyrinėdamas, dalyvaudamas kasdienėse situacijose plėtoja emocijas ir jausmus apibūdinančių žodžių žodyną (pvz., laimingas, linksmas, patenkintas, nuliūdęs, piktas, nekantrus), įvardija įvairiose situacijose savo ir kitų patiriamas emocijas. Bando sieti patiriamas emocijas su fiziniais pojūčiais, išreiškia patiriamą emociją žodine ir nežodine kalba. Dalyvaudamas įvairiose veiklose, kasdienėse situacijose stebi savo emocijų kaitą per dieną, išbando ir praktikuoja vieną – du emocijų suvaldymo būdus, bando pritaikyti teigiamo mąstymo strategiją (atpažįsta emociją, kurią jaučia, teigiamai pažvelgia į situaciją, imasi veiksmų, įvardija naują patirtą emociją).

23.1.2. Savaip apibūdina, kas yra nerimas. Atpažįsta, kada jaučia nerimą, ir pasako. Aiškinasi, kaip reikia nusiraminti pajutus nemalonius fizinius pojūčius ar mintis. Dalyvaudamas įvairiose kasdienėse situacijose, pajutęs sudėtingas ir nemalonias emocijas (pvz., liūdesį, pyktį) pažįsta nusiraminimo būdus, bando paaiškinti ir pademonstruoti, kaip reikia nusiraminti, kodėl svarbu mokėti atpažinti šias nemalonias emocijas, jausmus ir nusiraminti. Veikdamas vienas ar drauge su kitais tyrinėja įtampą mažinančias technikas (pvz., skaičiavimo arba gilaus kvėpavimo, vidinio dialogo, piešimo, muzikavimo ir kt.). Mėgina keisti neigiamas mintis į teigiamas: apibūdinti situaciją, patiriamus jausmus, apsvarstyti galimus teigiamus veiksmus ir numatyti, kaip galėtų pasikeisti sunki emocija.

23.1.3. Dalyvaudamas bendruose pokalbiuose analizuoja fizinius pojūčius, mintis ir juos apibūdina prieš pradėdamas naują veiklą, kalbasi apie tai, kas gali sukelti nemalonius pojūčius ir kaip šie pojūčiai išreiškiami emocijomis.

23.1.4. Žaisdamas, dalyvaudamas įvairiose veiklose aiškinasi, kas yra įgūdis ir kam jis yra reikalingas. Tyrinėja, ką moka gerai daryti ir kas jį ir kitus džiugina (namuose, žaidžiant su draugais, vystant savo pomėgį ar talentą ir pan.). Pastebi ir atranda savo įgūdžius, gebėjimus ir talentus, reikalingus grupei, darželiui, šeimai, bendruomenei. Veikdamas kartu su kitais, bendraudamas, bendradarbiaudamas analizuoja asmenines savybes, kurios reikalingos sėkmingam ugdymuisi (pvz., atkaklumas, atsakingumas, susikaupimas ir pan.) ir savaip reflektuoja, kaip sekasi jas demonstruoti. Aptaria situacijas, kuriose jautėsi savimi pasitikintis, o kuriose sekėsi ne taip gerai. Tyrinėja ir apibūdina, ką geba atlikti gerai, palyginus su praeitu laikotarpiu (savaitė, mėnuo, metai), o ką norėtų daryti geriau. Naudodamasis patarimais, padrąsinimais bando save motyvuoti siekti tikslo, analizuoja ryšį tarp to, ko nori pasiekti, ir išsikeltų tikslų. Veikdamas vienas ir drauge su kitais taiko gerai žinomas kelių žingsnių tikslo siekimo strategijas (numato tikslą, suskaido jį į mažesnius žingsnelius, atlieka kiekvieną žingsnį, džiaugiasi ir apdovanoja save už kiekvieną įgyvendintą žingsnelį). Naudodamasis patarimais, padrąsinimais, bendradarbiaudamas bando planuoti, kaip atlikti paskirtas užduotis iki galo. Reflektuoja, kaip jautėsi, kai siekė tikslo ir kai jį pasiekė. Nusako situacijas, kada reikia pagalbos mokantis, ir jos paprašo.

23.1.5. Žaisdamas, tyrinėdamas, bendradarbiaudamas atsakingai naudojasi bendruomenės ištekliais (pvz., žaidimų aikštele, parkais). Aiškinasi, kas yra saugu ir saugus elgesys. Aptaria, kodėl reikalingos taisyklės ir kaip jų laikymasis padeda sutarti su kitais. Kartu su kitais kuria saugaus elgesio taisykles, analizuoja, kodėl jos taip vadinamos. Tyrinėdamas, aptardamas kasdienes situacijas aiškinasi, kokių saugaus elgesio taisyklių reikia laikytis namuose, žaidimų aikštelėse, koridoriuose, kitose erdvėse, buityje naudojant namų apyvokos reikmenis, esant šalia cheminių buitinių medžiagų. Analizuoja, kaip šeimoje naudojamos taisyklės padeda sutarti šeimos nariams. Diskutuoja, kam reikalingos draugiškos ir rūpestingos grupės taisyklės, dalyvauja jas kuriant, stengiasi jų laikytis bei jomis naudodamasis sprendžia grupės problemas. Reflektuoja, kaip sekasi laikytis saugaus elgesio taisyklių (žaidimo aikštelėje, koridoriuose, valgykloje ir pan.).

23.1.6. Žaisdamas, dalyvaudamas įvairiose kasdienėse situacijose pasako „ne“ ir atsisako daryti tai, ko neleidžia tėvai, auklėtojai ar taisyklės. Žaisdamas, tyrinėdamas analizuoja įvairias situacijas, kai reikia priimti sprendimą, pasirinkti, kaip elgtis, kaip ieškoti pagalbos, aptaria apgalvotus ir neapgalvotus sprendimus, kurie gali būti žalingi sveikatai. Diskutuoja, kas gali padėti priimti sprendimą. Dalyvaudamas kasdienėse situacijose taiko dviejų žingsnių sprendimo priėmimo strategiją: galvok ir pasirink (t. y. prieš priimdamas sprendimą padaro pauzę ir pagalvoja).

23.1.7. Žaisdamas, tyrinėdamas, dalyvaudamas įvairiose kasdienėse situacijose atpažįsta pavojaus šaltinius buityje. Įvertina žaidimų aplinkos saugumą. Kartu su kitais formuluoja klausimus, kurie padės nustatyti galimą pavojų (pvz., kas gali nutikti, jeigu nežinomą medžiagą palies rankomis). Aiškinasi, kur reikia ir kaip reikia kreiptis skubios pagalbos (kada kreiptis pagalbos į bendraamžį, suaugusįjį ar skubios pagalbos telefonu 112). Bendradarbiaudamas, veikdamas kartu su kitais bando atpažinti pavojaus signalus ir aiškinasi, ką reikia daryti juos išgirdus. Kreipiasi į kitą asmenį ištikus nelaimei.

23.2. Asmens sveikatos stiprinimas.

23.2.1. Žaisdamas, tyrinėdamas, dalyvaudamas įvairiose kasdienėse situacijose analizuoja, mokosi atpažinti ir pasakyti apie pavojų sau ir kitiems keliantį elgesį (pvz., važiavimas automobilyje be kėdutės, diržo, važiavimas dviračiu be šalmo, važiavimas su galimai neblaiviu asmeniu, važiavimas su nepažįstamu žmogumi).

23.2.2. Dalyvaudamas įvairiose kasdienėse situacijose aptaria ir saugiai elgiasi gatvėje, aptaria važiavimo paspirtuku, dviračiu taisykles. Veikdamas kartu su kitais aiškinasi, kaip evakuotis iš įstaigos.

23.2.3. Analizuoja, kuo panašūs ir kuo skiriasi berniukų ir mergaičių kūnai. Mokosi pažinti ir saugoti savo kūno ribas, pasakyti tvirtą „ne“ netinkamam prisilietimui. Aptardamas kasdienes situacijas nusako tinkamas ir netinkamas paslaptis, argumentuoja, kodėl jos tinkamos ar netinkamos, ir mokosi pranešti, jeigu kas nors nori peržengti kūno ribas ar prašo daryti ką nors netinkamo.

23.2.4. Tyrinėdamas, nagrinėdamas pavyzdžius aiškinasi, kas yra vaistai ir vaistų vartojimas, ką reikia daryti, kad saugotų sveikatą, jaustųsi gerai ir nereikėtų vartoti vaistų. Diskutuoja apie atsakingą vaistų vartojimą: kas paskiria ir kas paduoda.

23.2.5. Stengiasi taisyklingai sėdėti, stovėti, gulėti. Dalyvaudamas įvairiose veiklose, kai prireikia, taiko atsipalaidavimo pratimus (pvz., kvėpavimo technikas, skaičiavimo technikas). Žaisdamas, tyrinėdamas pažįsta pagrindinius žmonių poreikius, aptaria skirtingų žmonių sveikatą. Naudodamasis patarimais, tyrinėdamas pavyzdžius bando pasimatuoti ir pamatuoti kūno temperatūrą (kontaktiniu ir nekontaktiniu būdu). Tyrinėdamas, aptardamas praktines situacijas atpažįsta, kada reikia pasakyti suaugusiajam apie pablogėjusią savijautą ar įvykusią traumą (kai ką nors skauda ar susižeidė). Savaip apibūdina, kas yra pirmoji pagalba (pvz., kvėpavimas, dirbtinis širdies masažas).

23.2.6. Aptardamas kasdienes situacijas, dalyvaudamas su kitais įvairiose praktinėse veiklose tyrinėja, kaip sutvarkyti įdrėskimą, nubrozdinimą̨, sustabdyti kraujavimą iš nedidelės žaizdos, nosies. Nusako, kaip atpažinti užspringusį žmogų ir suteikti jam pirmąją pagalbą. Ugdosi higienos įpročius, mokosi teisingai plauti, dezinfekuoti rankas, dėvėti medicininę kaukę, reflektuoja apie higienos nesilaikymo pasekmes.

23.2.7. Tyrinėdamas, analizuodamas kasdienes situacijas ir pavyzdžius diskutuoja, kas yra šeima ir bendruomenė. Diskutuoja, ką reiškia kuo nors rūpintis, svarsto, kuo gali rūpintis vaikai. Žaisdamas, bendradarbiaudamas pastebi ir susirūpina, kai kam nors bendruomenėje prireikia pagalbos.

23.3. Judėjimo gebėjimų plėtojimas.

23.3.1. Eina (pirmyn, atgal, pristatomu, kryžiuojamuoju žingsniu, įtūpstais ir pan.), bėga (tiesiai, apibėgant kliūtis, atbulom ir pan.), šokinėja (dviem kojomis, viena koja ir pan.), šliaužia (grindimis, gimnastikos suoleliu ir pan.), ropoja (grindimis, paaukštinimais, nestabiliais paviršiais ir pan.), ridenasi, sukasi, lipa, meta, gaudo, spiria, atmuša. Žaidžia, atlieka užduotis su įvairaus dydžio, svorio ir formų priemonėmis: kamuoliais, lankais, gimnastikos suoleliais, gimnastikos lazdomis, netradicinėmis priemonėmis ir t. t.

23.3.2. Žaisdamas, mankštindamasis ugdosi fizines ypatybes: greitumą, vikrumą, ištvermę, pusiausvyrą, koordinaciją, lankstumą, jėgą. Dalyvaudamas įvairiose veiklose vienas ir kartu su kitais atlieka nesudėtingus judesius ir judesių junginius: mostus, pritūpimus, pasilenkimus, įtūpstus, siūlo savo judesius ar judesių junginius.

23.3.3. Improvizuoja, mėgdžiodamas gyvūnų judėjimo būdus. Žaidžia įvairaus intensyvumo judriuosius žaidimus. Susipažįsta su sportinių žaidimų (krepšinis, futbolas, TAG regbis, tinklinis, badmintonas ir pan.) elementais, bando žaisti juos pagal supaprastintas taisykles. Susipažįsta su tautiniais žaidimais (muštukas, lazdos traukynės ir pan.), žaisdamas stengiasi laikytis taisyklių. Kuria savo judriuosius žaidimus: siūlo siužetą, apibrėžia taisykles.

23.3.4. Tyrinėdamas, žaisdamas susipažįsta su pagrindinėmis (galva, kaklas, pečiai, rankos, liemuo, kojos) ir smulkesnėmis (plaštaka, pėda, keliai, alkūnės ir pan.) žmogaus kūno dalimis. Stebėdamas įvairius pavyzdžius analizuoja, koks pratimas galėtų būti skirtas įvardintai kūno daliai mankštinti. Atskirų kūno dalių pratimus išbando praktiškai, kuria savo pratimus. Stebi ir veidrodiniu būdu atkartoja mokytojo, draugo rodomus judesius. Virtualių mankštų metu stengiasi kuo tiksliau atkartoti ekrane matomų veikėjų judesius.

23.3.5. Žaisdamas, mankštindamasis, atlikdamas įvairius pratimus, judesius tyrinėja taisyklingos laikysenos požymius. Stengiasi įvertinti savo ir kitų laikyseną: prie sienos, žiūrėdamas į veidrodį, nagrinėdamas paveikslėlius. Naudojasi patarimais ar pavyzdžiais ir judėdamas, sėdėdamas, stovėdamas koreguoja savo netaisyklingą laikyseną. Veikdamas kartu su kitais atlieka diafragminio kvėpavimo pratimus, stebi savo kvėpavimą judant, mankštinantis.

23.4. Savistaba ir sąveika su kitais judant.

23.4.1. Įvairiu greičiu judėdamas ribotoje erdvėje, stengiasi pajausti savo asmeninę ir bendrą erdvę: apeiti kliūtis, neatsitrenkti į kitą vaiką ir pan. Atlikdamas užduotis poroje, stengiasi derinti judesius, judėjimo tempą, saugoti fiziškai silpnesnį porininką, tiksliai perduoti priemonę (pvz., mesti porininkui kamuolį).

23.4.2. Žaidžia komandinius žaidimus, atlieka estafečių užduotis, stengdamasis bendrauti ir bendradarbiauti su kitais, sulaukti savo eilės, tinkamai reaguoti konfliktinėse situacijose, suprasti, kad jis – svarbi komandos dalis, nuo kurios pastangų priklauso komandos sėkmė. Vadovauja žaidimams, mankštoms.

23.4.3. Tyrinėdamas kasdienes situacijas, aktyviai judėdamas aiškinasi, kas vyksta su žmogaus organizmu jam judant (padažnėja kvėpavimas, širdies susitraukimų dažnis, pasikeičia veido odos spalva, žmogus pradeda prakaituoti ir pan.), tyrinėja savo organizmo reakciją į fizinį krūvį. Pastebi nuovargio požymius, išvardina juos, paaiškina, kaip pailsėti po didesnio fizinio krūvio (ramiai pasivaikščioti, giliai pakvėpuoti, atlikti tempimo pratimus ir pan.). Aiškinasi, kad judėti galima skirtingu tempu (lėtai, greitai, labai greitai), kad judant ilgesnį laiką, tempas turi būti mažesnis, o norint greitai įveikti trumpą atstumą, reikia judėti labai greitai.

23.4.4. Žaidžia žaidimus, skirtus dėmesiui atkreipti. Reaguodamas į vaizdinius ir garsinius signalus, stengiasi keisti judėjimo tempą ir kryptį. Atlieka įvairių pradinių padėčių pratimus: stovint, tupint, sėdint, gulint, atsisukus veidu į bėgimo kryptį, nusisukus nuo bėgimo krypties. Stengiasi greitai atsistoti iš sėdimos, gulimos padėties, pvz., po sutarto garsinio ar vaizdinio signalo atkreipti dėmesį į mokytoją arba sustoti nurodytu būdu nurodytoje vietoje. Stengiasi greitai susirikiuosi į eilę, vorą, ratą, sustoti poromis, po tris, po keturis.

23.4.5. Žaisdamas, tyrinėdamas aiškinasi sąžiningo žaidimo taisykles, stengiasi jų laikytis: atlikti užduotis tiksliai, laikytis susitarimų, nesityčioti iš silpnesnių. Pralaimėjęs stengiasi tinkamai išreikšti emocijas, priimti kito pergalę, kelti sau naujus tikslus. Aiškinasi, kodėl sportuojant kyla konfliktai ir kaip galima būtų juos spręsti. Dalyvauja kuriant taisykles ir susitarimus.

24. Visuomeninis ugdymas.

24.1. Gyvename kartu.

24.1.1. Savo ir kitų šeimų pažinimas ir priėmimas. Žaisdamas, imituodamas, modeliuodamas, dalyvaudamas paties ar kitų inicijuotuose vaidmenų žaidimuose apmąsto gyvenimą šeimoje. Grupės gyvenime taiko savo ar kitų inicijuotus ar patirtus veiklos modelius, taisykles, susitarimus ir vertybes. Bendrauja su kitomis šeimomis: susitikimuose, bendruomenės renginiuose, šventėse, šeimų inicijuotose veiklose. Pasakoja apie savo šeimą; stebi, klausosi pasakojimų ir domisi kitų vaikų šeimomis. Žaisdamas, tyrinėdamas, bendradarbiaudamas formuojasi teigiamas nuostatas į šeimą, priklausymą šeimai, šeimos narius, santykius, jausmus, buvimą kartu šeimoje, privatumą, šeimų įvairovę, toleranciją.

24.1.2. Santykių kūrimas ir veikimas grupėje. Dalyvaudamas kasdienėse bendravimo ir bendradarbiavimo su bendraamžiais ir su mokytoju situacijose mokosi tinkamai kreiptis pagalbos, derina tarpusavio interesus ir tikslus, bendrą veiklą ir žaidimus, kuria ir palaiko pozityvius santykius, stengiasi taikiai spręsti konfliktus. Veikdamas kartu su kitais kuria ir įgyvendina grupės susitarimus, koreguoja savo elgesį pažeidus susitarimą. Tyrinėdamas kasdienes situacijas diskutuoja apie savo ir kito norus, poreikius, tikslus; diskutuoja apie grupės bendrus susitarimus, tinkamą ir netinkamą elgesį.

24.1.3. Mano indėlis bendruomenėje.Žaisdamas, bendradarbiaudamas vaikui artimose situacijose inicijuoja savo ar įsijungia į kitų inicijuotus projektus. Dalyvauja grupės ar ugdymo įstaigos bendruomenės veikloje. Bendradarbiaudamas įsijungia į savanorystės ir labdaros iniciatyvas, teikia pagalbą, apmąsto, kaip mums, jums ar jiems būtų geriau.

24.1.4. Aš – Lietuvos pilietis. Dalyvaudamas bendrose veiklose, renginiuose, stebėdamas, tyrinėdamas laikosi Lietuvos valstybės švenčių šventimo tradicijų bei pagarbiai naudoja valstybės simbolius. Bendradarbiaudamas aptaria valstybei svarbius įvykius ar išgirstas naujienas. Žaisdamas, tyrinėdamas aptaria, kas yra Lietuvos valstybė, valstybės simboliai (vėliava, herbas, himnas), valdžia.

24.1.5. Gyvenimas tautinėje bendruomenėje ir daugiakultūrėje aplinkoje. Klausydamas pasakų, istorijų, dalyvaudamas tautinėse šventėse, teminiuose renginiuose, bendraudamas su kitų tautybių šeimomis tyrinėja savo paties ir greta gyvenančių ir (arba) grupės bendruomenėje atstovaujamų tautų kultūros elementus. Dalinasi įspūdžiais apie lankytas ar matytas šalis ir bendravimą su kitų kultūrų žmonėmis.

24.1.6. Mes skirtingi ir tuo turtingi. Žaisdamas, spontaniškai bendraudamas, bendradarbiaudamas įsitraukia į įvairias veiklas su skirtingų ypatybių (rasinių, tautinių, religinių, socialinių, galios, lyties ir kt.) turinčiais bendraamžiais. Įsitraukia į bendravimo ir bendradarbiavimo patirties refleksijas ir aptarimus.

24.2. Kuriame, įsigyjame ir naudojame gėrybes.

24.2.1. Tausojantis elgesys su savo ir kitų žmonių nuosavybe. Laikydamasis susitarimųnaudojasi ir tvarko savo asmeninius ir bendrus grupės ar ugdymo įstaigos daiktus. Dirbdamas vienas ar grupėje taupiai naudojasi, saugo mokymosi medžiagas ir priemones. Viešose erdvėse (žaidimų aikštelėse, parkuose, muziejuose, bibliotekoje, parduotuvėje ir kt.) laikosi galiojančių naudojimosi daiktais taisyklių. Žaisdamas, tyrinėdamas, veikdamas vienas ar drauge su kitais ugdosi suvokimą, kas yra mano, tavo, mūsų visų.

24.2.2. Dovanojimas, mainai ir skolinimas. Žaisdamas, bendradarbiaudamas įsitraukia į daiktų dovanojimo, mainymo(si) ir skolinimo(si) situacijas, kartu su kitais ieško sprendimų kilusiems nesutarimams dėl skolinimosi, dovanojimo, mainymosi, pasisavinimo.

24.2.3. Pinigų reikšmė ir daiktų piniginė vertė. Žaisdamas, dalyvaudamas kasdienėse situacijose dalinasi turima patirtimi įsigyjant daiktus ir paslaugas. Tyrinėja Lietuvos valiutą (banknotus ir monetas) aiškinasi, kokia yra monetų, banknotų skaitinė ir perkamoji vertė. Dalyvaudamas kasdienėse situacijose, bendradarbiaudamas svarsto reikalingų ir (arba) norimų daiktų, paslaugų įsigijimo galimybes. Dalyvauja ugdymo įstaigos bendruomenės surengtose labdaros akcijose (pvz., mugių ar „pyrago dienų“), kartu su kitais diskutuoja apie labdaros akcijų sukurtą materialią ir nematerialią vertę.

24.2.4. Darbas – asmens, šeimos ir visuomenės gerovės šaltinis. Žaisdamas, stebėdamas tyrinėja savo aplinkos žmonių darbą bei jų kuriamą vertę; padėkoja už pagalbą ar suteiktą paslaugą; pagarbiai elgiasi su kito žmogaus darbo rezultatais. Dalyvaudamas bendrose veiklose tyrinėja pažįstamas suaugusių ir svajonių profesijas; samprotauja apie darbo vertę pačiam žmogui (saviraiška), jo šeimai (rūpinimasis artimaisiais), vartotojams (suteiktos paslaugos kokybė) ir platesnei visuomenei (reikalingumas kitiems). Žaisdamas, modeliuodamas, dalyvaudamas grupės gyvenimo ir projektinės veiklos situacijose pažįsta ekonominius santykius (pvz., gaminu, suteikiu paslaugą, parduodu, perku).

24.3. Mūsų gyvenimo kaita.

24.3.1. Mano ir mano šeimos istorinė raida. Žaisdamas, bendradarbiaudamas, dalyvaudamas kasdienėse situacijose stebi ir aptaria skirtingo amžiaus vaikų (pvz., kūdikio, ikimokyklinio amžiaus, mokyklinio amžiaus) skirtumus, tyrinėja savo paties ankstesnes nuotraukas, pasakoja tėvų prisiminimus. Dalyvaudamas bendrose veiklose samprotauja apie savo paties augimą ir brandą, kartu su kitais stebi ir tyrinėja savo augimą (pvz., žymėdamas brūkšnelius ūgio matavimo juostoje) ir brandą (pvz., aptaria, ką jau moka, ko nemokėjo). Palygina ir apibūdina skirtingų amžiaus grupių, kartų išvaizdą, elgesį, pomėgius, aprangą ir kt. Pasakoja apie savo šeimą, jos narius, kartas, svarbius savo šeimos praeities įvykius, girdėtas savo šeimos istorijas.

24.3.2. Laiko tėkmė ir įvykių nuoseklumas: praeitis – dabartis – ateitis. Klausydamasis pasakų ar tikrų istorijų jas perpasakoja, dėlioja įvykius pagal laiko nuoseklumą. Žaisdamas, stebėdamas, tyrinėdamas dėlioja savo dienos įvykius, bando orientuotis savaitėje ir metų laikuose. Pasakoja apie praeitį, reflektuodamas apie veiklas (pvz., ką aš veikiau? Ką patyriau?); kalba apie dabartį (pvz., kas čia vyksta? Ką čia veiki?), planuojamą ateitį (pvz., rytoj veiksiu) ir įsivaizduojamą ateitį (pvz., ką norėčiau veikti?). Žaisdamas, tyrinėdamas, dalyvaudamas bendrose veiklose ugdosi suvokimą apie tai, kas vyko vakar, vyksta šiandien ir vyks rytoj; pažįsta savaitės dienas, metų laikus; pasakodamas, stebėdamas tinkamai vartoja sąvokas „anksčiau, vėliau, prieš tai, po to; buvo, yra, bus; dariau, darau, darysiu“.

24.3.3. Praeities tyrinėjimas. Klausydamas pasakų, vartydamas knygas, žiūrėdamas filmus ar klausydamas žmonių pasakojimų aptaria, kas vyko praeityje. Dalyvauja vaikui aktualių praeities tyrinėjimų projektuose. Per patyrimą susipažįsta su skirtingais istorinės informacijos šaltiniais (pvz., senais pastatais, muziejų eksponatais, dokumentais, informaciniais stendais, gidų pasakojimais ir kt.) ir juos tyrinėja, bando „prakalbinti“. Dalinasi atradimais išskiriant ir palyginant tai, „ką pats mačiau ir patyriau“ ir „ką girdėjau iš kitų“. Dabarties gyvenimą lygina su gyvenimu praeityje. Žaisdamas, tyrinėdamas, veikdamas drauge su kitais kuria ir pristato istorinį pasakojimą. Tyrinėdamas žinių apie praeitį šaltinius diskutuoja apie praeities įvykius, gyvenimą seniau, dabar, skiria tikrus ir išgalvotus įvykius, pasakojimus, faktus.

24.4. Mūsų aplinka.

24.4.1. Orientacija kasdienėje aplinkoje.Stebėdamas kasdienę aplinką įvardija ir apibūdina stebimus objektus, juos panaudoja vaizduodamas ir apibūdindamas vietovę. Bendradarbiaudamas, dalyvaudamas kasdienėse situacijose kelia ir atsako į klausimą „kur yra?”, naudoja adreso elementus, bando sudaryti gerai žinomos kelionės maršrutą. Žaisdamas (pvz., „lobio ieškojimas“), tyrinėdamas orientuojasi pagal gerai žinomo maršruto nupasakojimą ir (arba) „žemėlapį“ (piešinį, schemą), kur yra pažymėta vietovė, vieta, adresas; geografiniai objektai: upė, ežeras, laukas, miškas, parkas ir kt.; kelionės maršrutas; kairė, dešinė, tiesiai, atgal; maršruto schema, ženklas.

24.4.2. Nutolusios vietovės ir žmogus jose.Dalyvaudamas kasdienėse situacijose tyrinėja kitas šalis, jose gyvenančius ar atvykusius žmones, pagamintas prekes (pvz., iš kur atvyko žmogus? Kur pagaminta prekė? Kokios šalies pasaka?). Skaitydamas ar klausydamas pasakų, pasakojimų apie keliones, žiūrėdamas filmus aptaria kitas šalis, jų išskirtinumą (vieta, klimatas, kraštovaizdis, įsimintini objektai, gamta (augalai ir gyvūnai), žmonių gyvenimas ir kt.), žmonių gyvenimą, prisitaikymą skirtingose aplinkose, aplinkos puoselėjimą ir žmogaus keičiamą aplinką. Žaisdamas, bendradarbiaudamas tyrinėja vaikų amžiui pritaikytus pasaulio ir Lietuvos žemėlapius, aptaria šalis, miestus, ryškiausius geografinius objektus, paprasčiausius sutartinius ženklus (žemė, jūra, miestai, šalių sienos ir pan.). Kelionėse kartu su kitais naudoja ir stebi žemėlapį ir navigaciją.

24.4.3. Gamtinės ir žmogaus sukurtos aplinkos tyrinėjimas.Žaisdamas, tyrinėdamas stebi aplinką, veikdamas kartu su kitais fiksuoja pastebėtus aplinkos pokyčius (piešiniu, brėžiniu, lentele ar kt.), pastebėjimus perteikia kitiems (pvz., papasakoja, iliustruoja). Veikdamas vienas ar drauge su kitais dalyvauja paties ar kitų pasiūlytuose aplinkos tyrinėjimo projektuose. Rinkdamas informaciją apie rūpimas vietoves ar įsimintinus tų vietovių objektus naudojasi įvairiais informacijos šaltiniais (stebėjimu, žinynu, žemėlapiu, internetu ir kt.).

**VI SKYRIUS**

**PASIEKIMŲ VERTINIMAS**

25. Vertinimas yra svarbi ugdymo proceso dalis, leidžianti vaikui teikti savalaikę veiksmingą pagalbą, tikslingai skatinanti vaiko raidą, padedanti efektyviai modeliuoti kasdienę ugdymo(si) praktiką, visais ugdymo(si) etapais. Priešmokyklinio amžiaus vaikų ugdymosi rezultatai – asmens savybių, vertybinių nuostatų ir kompetencijų ugdymo(si) pasiekimai. Vertinimo tikslas – paremti vaiko ugdymą(si) teikiant grįžtamojo pobūdžio informaciją apie ugdymo(si) pasiekimus ir pažangą, siekti, kad vaiko pasiekimų ir pažangos vertinimas sukurtų sąlygas vaikui sėkmingai augti, tobulėti, bręsti. Individualiai pažangai skatinti, stebėti, vertinti skirtas formuojamasis vertinimas; vaikų pasiekimus įvertinti – apibendrinamasis vertinimas.

26. Vertinimo paskirtis:

26.1. pažinti kiekvieną vaiką, atpažinti jo pasiekimus įvairiose ugdymo(si) srityse, stebėti, ko ir kaip vaikas mokosi, ko išmoko, paremti ugdymą(si);

26.2. numatyti, kaip ugdymas bus personalizuojamas, ir nustatyti, ar vaikų ugdymo organizavimas yra veiksmingas, priimti pagrįstus sprendimus ugdymui tobulinti;

26.3. padėti pastebėti konkrečius vaiko ypatumus (aukštas mokymosi potencialas, specifiniai ugdymosi, kalbos ir kalbėjimo sutrikimai ir pan.) ir nustatyti papildomų švietimo pagalbos paslaugų poreikį, kurių negali suteikti tėvai (globėjai);

26.4. pagrįstai ir tikslingai planuoti ugdymą panaudojant informaciją apie vaiko pasiekimus ir daromą pažangą dirbant su šeima ir kitais ugdymo proceso dalyviais;

26.5. stebėti ir tobulinti ugdymo procesą, teikiant objektyvią informaciją apie vaiko ar vaikų grupės ugdymą kitiems specialistams ir įstaigos administracijai.

27. Vertinimo nuostatos:

27.1. pereinama nuo visiems vaikams taikomos prie personalizuotos (suasmenintos) vertinimo kultūros. Vertinami konkretaus vaiko pasiekimai ir jo daroma pažanga, lyginant ankstesnius vaiko pasiekimus su dabartiniais;

27.2. kompetencijos atsiskleidžia per veiklą, o jų vertinimas grindžiamas ilgalaikiu vaiko stebėjimu ir informacijos iš įvairių šaltinių ir įvairiais būdais (vertinimo metodais) kaupimu, apibendrinimu;

27.3. parenkami tokie vertinimo metodai, kurie sudaro sąlygas vaikams pažįstamuose kontekstuose pademonstruoti savo pasiekimus. Vaiko pasiekimai vertinami naudojantis Programoje įvardytais pasiekimais;

27.4. daugiausia dėmesio kreipiama į vaiko kalbos raidą;

27.5. vertinimo procese dalyvauja vaikas. Jis mokosi reflektuoti, įsivertinti mokymąsi su mokytoju, bendraamžiais, tėvais (globėjais) aptardamas, kas jam sekasi, o kur ir kokių pastangų reikėtų daugiau.

28. Mokytojas, planuodamas Programos įgyvendinimą, pirmiausiai numato, kokių vaiko ugdymo(si) rezultatų siekia; kokie įrodymai pagrįs, kad ugdymo tikslai yra pasiekti; kokiais būdais jie bus renkami ir kaip jie padės įvertinti vaikų pasiekimus. Vėliau numatoma, ko ir kaip bus mokoma ir mokomasi, kokios ugdymo(si) aplinkos reikės tikslams pasiekti.

29. Priešmokyklinio amžiaus vaikų ugdymo pasiekimai aprašomi, išskiriant 3 pasiekimų lygius: iki pagrindinio lygio, pagrindinis lygis, virš pagrindinio lygio. Pasiekimų lygiai sudaro sąlygas atskleisti vaiko individualią ugdymo(si) pažangą; mokytojui numatyti tolimesnį ugdymo proceso organizavimą ir ugdymo(si) aplinkos kūrimą, kad atitiktų greitai kintančius vaikų poreikius; numatyti aukštesnius lūkesčius kiekvienam vaikui, kad jo pasiekimai gerėtų, o vaikas sėkmingai augtų, tobulėtų, bręstų ir pasirengtų sėkmingai mokytis mokykloje.

30. Informacija apie vaiko pasiekimus kaupiama ir fiksuojama vaiko pasiekimų apraše, aplanke, skaitmeninėse laikmenose ar kitur – vadovaujamasi įstaigoje priimtais ir su tėvais (globėjais) aptartais susitarimais. Vaiko pasiekimai pateikiami aprašomuoju būdu – trumpais komentarais, nusakančiais, kokios yra vaiko stiprybės, kas jau pasiekta, ką reikia tobulinti.

31. Vaiko pasiekimų įvertinimą mokytojas atlieka 2–3 kartus per mokslo metus ir fiksuoja mokytojui su tėvais (globėjais) sutartais būdais.

32. Vaiko vertinimo procese mokytojas nuolat bendradarbiauja su tėvais (globėjais), nes jų teikiama informacija gali praplėsti žinias apie vaiko raidą, kultūrinius skirtumus ir padėti geriau suprasti vaiką. Dalijimasis su tėvais (globėjais) vertinimo rezultatais turi tapti nuolatiniu procesu, įtraukiančiu tėvus (globėjus) į vaiko ugdymą.

33. Vaikų pasiekimai ir pažanga su tėvais (globėjais) aptariami individualiai, esant poreikiui, bet ne rečiau kaip 2 kartus per metus. Jei yra poreikis, į pokalbius įtraukiami Vaiko gerovės komisijos atstovai, kiti specialistai, administracijos atstovai.

**VII SKYRIUS**

**PASIEKIMŲ LYGIŲ POŽYMIAI PAGAL PASIEKIMŲ SRITIS**

34. Pasiekimų lygių požymių lentelėse pateikiami trijų lygių pasiekimų aprašai: iki pagrindinio lygio, pagrindinis lygis, virš pagrindinio lygio. Raidės ir skaičių junginyje (pavyzdžiui, A1.3) raide žymima pasiekimų sritis (pavyzdžiui, A), pirmu skaičiumi (pavyzdžiui, 1) nurodomas pasiekimas, o antru skaičiumi (pavyzdžiui, 3) – pasiekimų lygis.

35. Gamtamokslinio ugdymo pasiekimų lygių požymiai pagal pasiekimų sritis:

|  |
| --- |
| Pasiekimų lygiai |
| Iki pagrindinio lygio | Pagrindinis lygis | Virš pagrindinio lygio |
| 1. Gamtamokslinis tyrinėjimas (A) |
| Žaisdamas, spontaniškai ir tikslingai tyrinėdamas stebi draugų veiklą, klausosi, trumpai atsako į pateiktus klausimus apie artimiausios aplinkos gyvąją ir negyvąją gamtą (A1.1). | Žaisdamas, spontaniškai ir tikslingai tyrinėdamas kelia klausimus apie artimiausios aplinkos gyvąją ir negyvąją gamtą, aiškinasi kai kuriuos gamtoje vykstančius pokyčius ir dėsningumus (A1.2). | Žaisdamas, spontaniškai ir tikslingai tyrinėdamas atpažįsta ir pavadina kai kuriuos gamtos objektus, reiškinius. Aiškinasi, kodėl gamtoje vyksta kai kurie dėsningumai (vakarais sutemsta, rudenį gelsta medžių lapai ir pan.) (A1.3). |
| Žaisdamas, patirdamas visais pojūčiais, spontaniškai ir tikslingai tyrinėdamas, nukreipiamųjų klausimų padedamas pastebi kai kuriuos gamtos objektų požymius, savybes. Padedant bando objektus priskirti vienai ar kitai grupei (A2.1). | Žaisdamas, patirdamas visais pojūčiais, spontaniškai ir tikslingai tyrinėdamas gamtos objektus bei reiškinius pastebi ir savais žodžiais apibūdina ryškiausius požymius, panašumus ir skirtumus; objektus lygina, grupuoja (A2.2). | Žaisdamas, patirdamas visais pojūčiais, spontaniškai ir tikslingai tyrinėdamas pateikia savitų idėjų, kaip nagrinėjamus objektus suskirstyti, sugrupuoti (A2.3). |
| Spontaniškai tyrinėja, padedamas bando atlikti kai kuriuos tyrimo žingsnius, pasirinkti priemones, stebėti atliekamo tyrimo eigą (A3.1). | Planuoja savo sumanyto arba aptarto tyrimo žingsnius, pasirenka priemones, gamtinę medžiagą ir atlieka paprastą tyrimą, laikydamasis jam suprantamos gyvybės saugojimo etikos (A3.2). | Savarankiškai pasirenka tyrimo priemones, tyrinėja, nepavykus ar praleidus kokį tyrimo žingsnį, nesutrinka, bando dar kartą (A3.3). |
| Atsako į nukreipiamuosius klausimus, kaip pavyko tyrimas, padedamas bando pakartoti kai kuriuos atlikto tyrimo žingsnius (A4.1). | Savais žodžiais apibūdina tyrimo eigą, rezultatus, samprotauja, kaip tobulintų savo tyrimą, ką kitą kartą darytų kitaip (A4.2). | Nuosekliai aptaria atliktą tyrimą, jo eigą, rezultatus, samprotauja, kaip tobulintų atliktą tyrimą, ir savarankiškai imasi naujų tyrinėjimų (A4.3). |
| 2. Gamtamokslinis komunikavimas (B) |
| Atkartoja kai kurias dažnai vartojamas gamtamokslines sąvokas (B1.1). | Atpažįsta artimiausioje aplinkoje dažnai girdėtas gamtamokslines sąvokas ir jas vartoja kalbėdamas (B1.2). | Vartojamas gamtamokslines sąvokas pritaiko naujuose kontekstuose (B1.3). |
| Pasitardamas su kitais atranda reikiamą gamtos objekto iliustraciją prieinamuose informacijos šaltiniuose (B2.1). | Prieinamuose informacijos šaltiniuose atranda iliustruotą informaciją apie gamtos objektus, reiškinius, tyrimus, ją aiškinasi (B2.2). | Prieinamuose informacijos šaltiniuose randa ir atsirenka informaciją apie gamtos objektus, jos reiškinius, tyrimus, dalinasi savo supratimu apie tai (B2.3). |
| Trumpais atsakymais (pvz., taip, ne) atsakydamas į pateikiamus klausimus, nagrinėja gamtamokslinę informaciją (B3.1). | Savais žodžiais, piešiniais, vaizdinėmis priemonėmis, simboliais perteikia paprasčiausią gamtamokslinę informaciją (B3.2). | Savais žodžiais, piešiniais, vaizdinėmis priemonėmis, simboliais apibendrina aptartą gamtamokslinę informaciją (B3.3). |
| Bendrose veiklose veikdamas kartu su kitais bando žodžiu ar piešiniais, simboliais perteikti informaciją apie veiklą (B4.1). | Bendrose veiklose veikdamas kartu su kitais ir reflektuodamas, žinojimą sieja su savo paties, bendraamžių ir naujai įgytu patyrimu bei atradimais (B4.2). | B4.3. Papildomai domisi, sugalvoja naujų būdų, simbolių (lentelė, diagrama, kodai), kaip perteikti gamtamokslinę informaciją (B4.3). |
| 3. Žmogaus ir aplinkos dermė (C) |
| Klausinėjamas pateikia bent vieną pavyzdį, ko reikia, kad žmogus būtų sveikas, gerai jaustųsi (C1.1). | Savais žodžiais pasakoja apie gamtos reikšmę žmogui, paaiškina, ko reikia, kad jis gerai jaustųsi, būtų sveikas (C1.2). | Nurodo, kad žmogus yra gyvas organizmas, ir nusako jo poreikius. Paaiškina higienos, fizinio aktyvumo, dienos režimo svarbą sveikatai (C1.3). |
| Klausosi pasakojimo apie atsakingą ir saugų elgesį gamtoje, apie žmogaus daromą poveikį aplinkai, pateikia bent vieną pavyzdį (C2.1). | Samprotauja apie atsakingą ir saugų elgesį gamtoje, pastebi akivaizdžius žmogaus teigiamo ir neigiamo elgesio gamtoje pavyzdžius (C2.2). | Pasakoja, kodėl gamtoje reikia elgtis atsakingai, būti atsargiam; pateikia teigiamo ir neigiamo elgesio gamtoje pavyzdžių (C2.3). |
| Žaisdamas, kartu su kitais tyrinėdamas artimiausią aplinką aiškinasi, kas yra gamtos ištekliai. Mokytojui priminus tausoja išteklius, pastebi gamtinėje aplinkoje žmogaus paliktas šiukšles (C3.1). | Žaisdamas, tyrinėdamas artimiausią aplinką aiškinasi, kas yra gamtos ištekliai; tausoja išteklius (užsuka čiaupą, išjungia šviesą, taupo popierių, uždaro duris ar pan.); rūšiuoja panaudotų medžiagų atliekas (C3.2). | Žaisdamas, tyrinėdamas artimiausią aplinką aiškinasi, kas yra gamtos ištekliai, pateikia pavyzdžių; tausoja gamtinius išteklius ir paaiškina, ką duoda atliekų rūšiavimas; pateikia gamtos išteklių tausojimo pavyzdžių (C3.3). |
| Klausinėjamas iliustracijose atpažįsta gamtininką, mokslininką; klausosi pasakojimų apie daiktus, palengvinusius žmonių gyvenimą (C4.1). | Savais žodžiais nusako, ką veikia gamtininkas, mokslininkas, pateikia artimosios aplinkos pavyzdžių, kaip išradimai palengvina žmogaus gyvenimą (C4.2). | Pasakoja apie mokslininko, gamtininko profesijas, apie buityje naudojamus daiktus, palengvinančius žmonių gyvenimą; supranta, kad tai mokslo, išradimų rezultatas (C4.3). |

36. Kalbinio ugdymo pasiekimų lygių požymiai pagal pasiekimų sritis:

|  |
| --- |
| Pasiekimų lygiai |
| Iki pagrindinio lygio | Pagrindinis lygis | Virš pagrindinio lygio |
| 1. Klausymas, kalbos suvokimas ir kalbėjimas (A) |
| Žaisdamas, bendraudamas bando paaiškinti, kad reikia gerbti savo gimtąją kalbą, tarmę, kitas kalbas (A1.1). | Žaisdamas, bendraudamas, veikdamas vienas ir kartu su kitais paaiškina, kad reikia gerbti savo gimtąją kalbą, tarmę, kitas kalbas (A1.2). | Žaisdamas, bendraudamas, veikdamas vienas ir kartu su kitais savaip paaiškina, kodėl reikia gerbti savo gimtąją kalbą, tarmę, kitas kalbas (A1.3). |
| Dažniausiai bendraudamas klausosi draugų, suaugusiųjų; kai yra suteikiama pagalba, išsako savo ir išklauso kitų nuomonę; trumpai pakomentuoja savo veiklą; girdi, ką sako vaikai ar suaugusieji; taiko kai kurias kalbos etiketo taisykles: pasisveikina, atsisveikina, padėkoja (A2.1). | Bendraudamas klausosi kito, išsako savo ir išklauso kitų nuomonę; nusako planuojamos veiklos eigą, rezultatą; reaguoja į kitų klausimus, prašymus, pastebėjimus; pasitikslina, paprašo pakartoti, jeigu ko nors nesuprato; taiko kai kurias kalbos etiketo taisykles: pasisveikina, atsisveikina, padėkoja ir kt. (A2.2). | Įvairiose situacijose klausosi kito, išsako savo ir išklauso kitų nuomonę; svarsto apie planuojamos veiklos eigą, rezultatą; reaguoja į tai, ką sako vaikai ar suaugusieji, pasitikslina, paprašo pakartoti, abejoja ir kt.; taiko kalbos etiketo taisykles: pasisveikina, atsisveikina, padėkoja, atsiprašo ir kt. (A2.3). |
| Dažniausiai išklauso neilgus skaitomus ar pasakojamus tekstus, aptaria kelias labai aiškias teksto detales: įvykį (kas vyko?), laiką (kada vyko?), vietą (kur vyko?), įvardija aiškiai tekste išskirtus veikėjus (A3.1). | Išklauso neilgus skaitomus ar pasakojamus tekstus, aptaria jų turinį: aiškiai nusakytus įvykius (kas vyko?), laiką (kada vyko?), vietą (kur vyko?), įvardija ir trumpai apibūdina aiškiai tekste išskirtus veikėjus, nusako aiškiai atskleistą teksto temą (apie ką?) (A3.2). | Atidžiai, dėmesingai išklauso neilgus skaitomus ar pasakojamus tekstus, aptaria jų turinį: įvykių seką (kas vyko?), laiką (kada vyko?), vietą (kur vyko?), apibūdina aiškiai tekste išskirtus veikėjus, nusako teksto temą (apie ką?) (A3.3). |
| Kalba, bandydamas atsižvelgti į kalbėjimo tikslą: papasakoja, paaiškina, apibūdina; į situaciją: kartais užmezga kontaktą ir bendrauja su bendraamžiu, suaugusiuoju, grupėje, su įvairių poreikių ir gebėjimų turinčiais asmenimis (kitakalbiais, kalbos, regos, klausos ir kitokių sutrikimų turinčiais asmenimis) (A4.1). | Kalba, stengdamasis atsižvelgti į kalbėjimo tikslą: papasakoja, informuoja, paaiškina, apibūdina; į situaciją: stengiasi pozityviai bendrauti, suprasti, rasti bendravimo būdą su bendraamžiu, suaugusiuoju, grupėje, viešoje vietoje, su įvairių poreikių ir gebėjimų turinčiais asmenimis (kitakalbiais, kalbos, regos, klausos ir kitokių sutrikimų turinčiais asmenimis) (A4.2). | Kalba, atsižvelgdamas į kalbėjimo tikslą: papasakoja, atpasakoja, informuoja, paaiškina, apibūdina; į situaciją: užmezga kontaktą ir drąsiai, noriai bendrauja su bendraamžiu, suaugusiuoju, grupėje, viešoje vietoje, su įvairių poreikių ir gebėjimų turinčiais asmenimis (kitakalbiais, kalbos, regos, klausos ir kitokių sutrikimų turinčiais asmenimis) (A4.3). |
| Kalbėdamas pažįstamose situacijose stengiasi laikytis temos. Pasakodamas kartais naudojasi neverbalinės kalbos galimybėmis (gestais, mimika ir kt.) (A5.1). | Kalbėdamas pažįstamose situacijose laikosi temos. Siekdamas sudominti, stengiasi pasakoti emocingai, naudojasi kai kuriomis neverbalinės kalbos galimybėmis (gestais, mimika ir kt.) (A5.2). | Kalbėdamas pažįstamose situacijose nenukrypsta nuo temos. Siekdamas sudominti, pasakoja emocingai, naudojasi keliomis neverbalinės kalbos galimybėmis (gestais, mimika ir kt.) (A5.3). |
| Žaidžia kalba, kai yra suteikiama pagalba. Kartais atpažįsta, bando spėti nežinomo žodžio reikšmę, remdamasis savo patirtimi (A6.1). | Žaidžia kalba, gausina žodyną naujais nesudėtingais žodžiais. Dažniausiai atpažįsta (spėja) nežinomo žodžio reikšmę remdamasis kontekstu ir (ar) savo patirtimi. Kai kuriems žodžiams pateikia sinonimus, antonimus (nevartodamas sąvokų), pradeda suprasti kai kurių žodžių perkeltinę prasmę (A6.2). | Žaidžia kalba, gausina žodyną naujais žodžiais. Atpažįsta (spėja) nežinomo žodžio reikšmę remdamasis kontekstu ir (ar) savo patirtimi. Kai kuriems žodžiams pateikia sinonimus ir antonimus (nevartodamas sąvokų), paaiškina dažnai girdimų žodžių perkeltinę reikšmę (A6.3). |
| 2. Skaitymo ir rašymo pradmenys (B) |
| Žaisdamas kalbinius žaidimus, ieškodamas informacijos mokytojo pasiūlytuose šaltiniuose (knygose, internete ir kt.) bando tyrinėti kalbą (B1.1). | Žaisdamas įvairius kalbinius žaidimus, klausinėdamas, ieškodamas informacijos paties pasirinktuose ar pasiūlytuose šaltiniuose (knygose, internete ir kt.) tyrinėja kalbą ir ja eksperimentuoja (B1.2). | Žaisdamas įvairius kalbinius žaidimus, klausinėdamas, ieškodamas informacijos paties pasirinktuose ar pasiūlytuose šaltiniuose (knygose, internete ir kt.) kūrybiškai tyrinėja kalbą, išradingai ja eksperimentuoja (B1.3). |
| Žaisdamas, stebėdamas, tyrinėdamas mokosi skaityti ir rašyti: pradeda skirti raides nuo kitų ženklų ir simbolių, suprasti, kad garsai siejasi su raidėmis; atpažįsta kai kurias abėcėlės raides, perskaito nesudėtingus pavienius žodžius, užrašus(B2.1). | Žaisdamas, stebėdamas, tyrinėdamas mokosi skaityti ir rašyti: skiria raides nuo kitų ženklų ir simbolių, sieja garsą su raide; atpažįsta daugumą abėcėlės raidžių, perskaito nesudėtingus pavienius žodžius, užrašus, trumpus sakinius ir kelių sakinių lengvai skaitomus ir suprantamus tekstus (B2.2). | Žaisdamas, stebėdamas, tyrinėdamas mokosi skaityti ir rašyti: pastebi garsų ir raidžių panašumus, skirtumus; atpažįsta visas abėcėlės raides, perskaito nesudėtingus žodžius, užrašus, sakinius ir kelių sakinių tekstus (B2.3). |
| Žaisdamas parašo keletą spausdintinių abėcėlės raidžių (kartais raides rašo veidrodiškai). Spausdintinėmis raidėmis bando parašyti savo vardą, mėgina kopijuoti aplinkoje matomus paprastus žodžius ranka ir kompiuterio klaviatūra (B3.1). | Žaisdamas parašo daugumą spausdintinių abėcėlės raidžių (kartais raides rašo veidrodiškai). Spausdintinėmis raidėmis parašo savo vardą, paprastesnius žodžius, bando kopijuoti aplinkoje matomus žodžius ranka ir kompiuterio klaviatūra. Bando tinkamai laikyti rašiklį (B3.2). | Žaisdamas parašo daugumą ar visas spausdintines abėcėlės raides. Spausdintinėmis raidėmis parašo savo vardą, kitus nesudėtingus žodžius, nukopijuoja aplinkoje matomus žodžius ranka ir kompiuterio klaviatūra. Tinkamai laiko rašiklį (B3.3). |
| Fragmentiškai domisi knygomis, žurnalais ir kitais spaudiniais, jų iliustracijomis; dažniausiai žino, kaip elgtis su knyga (skiria puslapio, knygos pradžią, pabaigą ir kt.); paaiškina, kodėl reikia leidinius gerbti ir tausoti (B4.1). | Tyrinėja knygas, žurnalus, kitus spausdintus, elektroninius leidinius, jų iliustracijas; nurodo teksto skaitymo kryptį, skiria puslapio, knygos pradžią, pabaigą ir kt.; saugo ir tausoja spausdintus leidinius (B4.2). | Domisi knygomis, žurnalais ir kitais spaudiniais, elektroniniais leidiniais, jų iliustracijomis; tinkamai elgiasi su knyga ir kitais spaudiniais (skaito tekstą tinkama kryptimi, skiria puslapio, knygos pradžią, pabaigą, pavadinimą ir kt.); pateikia tinkamo ir netinkamo elgesio su knyga pavyzdžių (B4.3). |
| Bando pasakoti apie savo mėgstamas knygas, veikėjus, jų nuotykius, mėgina sekti girdėtas trumpas pasakas, minti mįsles, deklamuoti trumpus eilėraščius (B5.1). | Pasakoja apie savo mėgstamas knygas, veikėjus, komentuoja jų poelgius, nuotykius, seka girdėtas trumpas lietuvių ir kitų tautų pasakas, mena mįsles, deklamuoja trumpus eilėraščius, dažniausiai intuityviai skiria eiliuotą tekstą nuo prozos, dalijasi įspūdžiais (B5.2). | Rišliai pasakoja apie savo mėgstamas knygas, veikėjus, komentuoja jų poelgius, nuotykius, seka girdėtas lietuvių ir kitų tautų pasakas, mena mįsles, deklamuoja trumpus eilėraščius, intuityviai skiria eiliuotą tekstą nuo prozos, dalijasi įspūdžiais (B5.3). |
| Žaisdamas, veikdamas drauge su kitais, mėgaudamasis kūrybos procesu bando kurti trumpus tekstus (pasakas, eilėraščius, mįsles ir kt.), pradeda kurti ir gaminti knygas, atvirukus, sveikinimus, „rašyti“ trumpus laiškus ir kt. pasitelkdamas pasiūlytas vizualiąsias raiškos priemones. Savo darbus trumpai pristato kitiems (B6.1). | Žaisdamas, veikdamas vienas ar drauge su kitais, mėgaudamasis kūrybos procesu kuria įvairius nesudėtingus tekstus (istorijas, pasakas, eilėraščius, dainų tekstus, mįsles ir kt.), kuria ir gamina knygas, sienlaikraščius, atvirukus, sveikinimus, reklamas, „rašo“ laiškus ir kt., pasitelkdamas savo pasirinktas ar pasiūlytas vizualiąsias raiškos priemones. Savo darbus pristato kitiems (B6.2). | Žaisdamas, veikdamas vienas ar drauge su kitais, mėgaudamasis kūrybos procesu kuria įvairius tekstus (istorijas, pasakas, eilėraščius, dainų tekstus, mįsles ir kt.), išmoningai kuria ir gamina knygas, sienlaikraščius, atvirukus, kvietimus, sveikinimus, reklamas, „rašo“ laiškus ir kt., pasitelkdamas vizualiąsias raiškos priemones, Savo darbus išsamiai pristato kitiems (B6.3). |
| Išreiškia savo jausmus, išgyvenimus, patirtį piešiniais, kai kada – ir paties sugalvotais ženklais. Naudoja jam pasiūlytus simbolius informacijai perteikti (B7.1). | Išreiškia savo jausmus, išgyvenimus, patirtį piešiniais, paties sugalvotais ženklais. Naudoja įvairius jam žinomus ar pasiūlytus simbolius informacijai perteikti (B7.2). | Pasiūlo kelias idėjas, kaip išreikšti savo jausmus, išgyvenimus, patirtį piešiniais, paties sugalvotais ženklais. Išradingai panaudoja įvairius simbolius informacijai perteikti (B7.3). |

37.Matematinio ugdymo pasiekimų lygių požymiai pagal pasiekimų sritis:

|  |
| --- |
| Pasiekimų lygiai  |
| Iki pagrindinio lygio | Pagrindinis lygis | Virš pagrindinio lygio |
| 1. Matematinis samprotavimas (A) |
| Žaisdamas, veikdamas su aplinkos daiktais kasdienėse situacijose dažniausiai teisingai skaičiuoja pirmyn iki 10. Pasakodamas kartais derina skaičių ir giminę (pvz., dvi mergaitės). Bando sieti objektų kiekį su atitinkamu objektų skaičių žyminčiu simboliu ir atvirkščiai 10 ribose. (A1.1). | Žaisdamas, veikdamas su aplinkos daiktais kasdienėse situacijose skaičiuoja pirmyn iki 20, atskaičiuoja nuo bet kurios vietos 10 ribose. Nurodo daikto vietą eilėje (pirmas, antras ir pan.). Pasakodamas dažniausiai derina skaičių ir giminę (pvz., dvi žvaigždės, du obuoliai). Sieja daiktų kiekį su atitinkamu daiktų skaičių žyminčiu simboliu ir atvirkščiai 10 ribose (A1.2). | Žaisdamas, veikdamas su aplinkos daiktais kasdienėse situacijose pirmyn iki 20 ir daugiau, bando atskaičiuoti nuo bet kurios vietos 20 ribose. Pradeda skaičiuoti kas antrą skaičių. Nurodo padėtį eilėje (pirmas, antras ir pan.). Pasakodamas derina skaičių ir giminę (pvz., dvi žvaigždės, du obuoliai). Sieja objektų kiekį su atitinkamu objektų skaičių žyminčiu simboliu ir atvirkščiai 20 ir daugiau ribose (A1.3). |
| Žaisdamas, tyrinėdamas, veikdamas su aplinkos daiktais, juos jungdamas ir skirdamas bando atlikti sudėties veiksmus 5 ribose, bando juos lyginti, grupuoti pagal vieną požymį: dydį, formą, spalvą ir pan. Remdamasis pavyzdžiu bando rikiuoti objektus iš eilės pagal vieną savybę (pvz., nuo trumpiausio iki ilgiausio) (A2.1). | Žaisdamas, tyrinėdamas, veikdamas su aplinkos daiktais, juos jungdamas ir skirdamas atlieka sudėties ir atimties veiksmus 10 ribose; palygina objektų kiekį (vienu daugiau, mažiau, po lygiai ir pan.); vienas ar bendradarbiaudamas su kitais grupuoja, klasifikuoja objektus pagal pasirinktą arba nurodytą požymį (dydį, formą, spalvą ir pan.). Išrikiuoja iš eilės pagal vieną savybę (pvz., nuo trumpiausio iki ilgiausio), paaiškina, kokia tvarka sudėliojo objektus (A2.2). | Žaisdamas, tyrinėdamas, veikdamas su aplinkos daiktais eksperimentuoja su pasirinktais objektų rinkiniais juos jungdamas ir skirdamas, atlieka sudėties ir atimties veiksmus 20 ribose; palygina objektų kiekį (daugiau, mažiau vienu, dviem, po lygiai); grupuoja, klasifikuoja pagal kelis požymius (pvz.: dideli raudoni, dideli mėlyni); keičia grupavimo pagrindą. Išrikiuoja objektus iš eilės pagal vieną ar kelias savybes (pvz., raudoni kubeliai nuo mažiausio iki didžiausio), paaiškina, kokia tvarka sudėjo objektus (A2.3). |
| Žaisdamas, spontaniškai tyrinėdamas, bendradarbiaudamas su kitais gerai pažįstamose gyvenimiškose situacijose bando matuoti atstumą, ilgį, tūrį, masę, naudodamasis dažniausiai naudojamu sąlyginiu matu. Sulaukęs pagalbos objektus palygina tarpusavyje (pvz., ilgesnis – trumpesnis, sunkesnis – lengvesnis, didesnis – mažesnis, daugiau – mažiau, toliau – arčiau, toks pat kaip – ne toks pat kaip) (A3.1). | Žaisdamas, tyrinėdamas, bendradarbiaudamas su kitais gerai pažįstamose gyvenimiškose situacijose matuoja nedidelį atstumą, ilgį, tūrį, masę, naudodamasis dažniausiai naudojamu sąlyginiu matu, objektus palygina tarpusavyje (pvz., ilgesnis – trumpesnis, sunkesnis – lengvesnis, didesnis – mažesnis, daugiau – mažiau, toliau – arčiau, toks pat kaip – ne toks pat kaip) (A3.2). | Žaisdamas, tyrinėdamas bendradarbiaudamas su kitais išmatuoja nedidelį atstumą, ilgį, tūrį, masę, naudodamasis dažniausiai naudojamu sąlyginiu matu, objektus palygina tarpusavyje naudodamas tiesioginius ir netiesioginius palyginimus (kuris yra ilgesnis – trumpesnis, sunkesnis – lengvesnis, didesnis – mažesnis, daugiau – mažiau ar toliau – arčiau, toks pat kaip – ne toks pat kaip) (A3.3). |
| 2. Matematinė komunikacija (B) |
| Žaisdamas, tyrinėdamas kasdieninėse situacijose įvardina kai kuriuos skaičius iki 10. Bando atsakyti į klausimus, ko yra daugiau, mažiau, kartais atkartodamas tai, ką pasakė kiti (B1.1). | Žaisdamas, tyrinėdamas kasdienėse situacijose įvardina skaičius iki 20; naudodamasis aplinkos daiktais atsako į klausimus, ko yra daugiau, mažiau, tiek pat, po lygiai ir pan. (B1.2. ). | Žaisdamas, tyrinėdamas kasdieninėse situacijose įvardina skaičius iki 20 ir daugiau. Atsako į klausimus, ko yra daugiau, mažiau, tiek pat, po lygiai, kiek daugiau, nurodydamas konkrečius objektus. Savarankiškai kelia tikslingus klausimus: kiek? kaip? kodėl? (B1.3). |
| Veikdamas vienas ar drauge su kitais artimiausioje aplinkoje atpažįsta bent vieną pasikartojantį sekos elementą. Veikia pagal nurodytą judėjimo kryptį (pirmyn, atgal); bando nurodyti daikto padėtį (pvz., aukštai, žemai) (B2.1). | Veikdamas vienas ar drauge su kitais artimiausioje aplinkoje atpažįsta aiškiais piešiniais, žodžiais, simboliais pateiktas sekas. Tyrinėdamas, stebėdamas, aiškindamasis pastebi ir nusako dėsningumus, juos pratęsia. Apibūdina žodžiais ar iliustruoja kitais jam žinomais ar pasiūlytais būdais judėjimo kryptį (pirmyn, atgal, į kairę, į dešinę), erdvėje esančius daikto santykius savo atžvilgiu (pvz., priešais mane, už manęs, šalia manęs, kairėje, dešinėje), kitų daiktų padėtį vienas kito atžvilgiu (aukščiau, žemiau, virš, po, prie, už) (B2.2). | Veikdamas vienas ar drauge su kitais artimiausioje aplinkoje atpažįsta piešiniais, žodžiais, simboliais pateiktas sekas. Pastebi ir įvardina dėsningumus, juos pratęsia. Atpažįsta nurodytas klaidas sekose, jas taiso. Aktualiose vaikui situacijose nuosekliai žingsnis po žingsnio nusako, kaip pavyko pasiekti rezultato. Apibūdina žodžiais ar iliustruoja kitais būdais judėjimo kryptį (pirmyn, atgal, į kairę, į dešinę), daiktų erdvinius santykius savo atžvilgiu (pvz., priešais mane, už manęs, šalia manęs, kairėje ar dešinėje), kitų daiktų padėtį vienas kito atžvilgiu (aukščiau, žemiau, virš, po, prie, už). Pasirinktu būdu parodo, kur yra greta esantys, bet nematomi objektai (pvz., žaidimų kiemelis ir pan.) (B2.3). |
| Žaisdamas, tyrinėdamas, bendradarbiaudamas pažįstamose situacijose pradeda skirti kai kurių įvykių seką pagal laiką (kas kada vyko), priskirti įvykius, kurie buvo vakar, šiandien (B3.1). | Žaisdamas, tyrinėdamas, bendradarbiaudamas pažįstamose situacijose kuria nuoseklią kelių žinomų įvykių seką pagal laiką (kas kada vyko), bando sieti įvykius, kurie buvo vakar, šiandien ar bus rytoj bei nuolat pasikartojančius įvykius su konkrečia savaitės diena (B3.2). | Žaisdamas, tyrinėdamas, bendradarbiaudamas pažįstamose situacijose kuria nuoseklią žinomų įvykių seką laiko tvarka su tam tikrų įvykių situacijomis (jungia kelis įvykius). Skiria įvykius, kurie buvo vakar, šiandien ar bus rytoj. Sieja pažįstamus įvykius su konkrečia savaitės diena (B3.3). |
| Bendradarbiaudamas su kitais savo artimojoje aplinkoje, pasiūlytais būdais bando rinkti ir fiksuoti (įvairiais simboliais) gerai žinomus duomenis pagal vieną požymį (žaislų spalvą ir pan.). Atlikdamas veiksmus, pasinaudoja kitų pasiūlymais (B4.1). | Vienas ar bendradarbiaudamas su kitais savo artimojoje aplinkoje, pasirinktais ar pasiūlytais būdais renka, fiksuoja gerai žinomus duomenis pagal vieną požymį, pasirinktu būdu juos pristato. Atlikdamas veiksmus, teikia pasiūlymus kitiems (B4.2). | Vienas ar bendradarbiaudamas su kitais savo artimojoje aplinkoje, pasirinktais būdais renka, fiksuoja (įvairiais simboliais), pateikia surinktus duomenis pagal vieną ar daugiau požymių, pasirinktu būdu juos pristato. Atlikdamas veiksmus, teikia pasiūlymus, kurie reikalauja jo paties pastangų, atsižvelgia į kitų siūlymus (B4.3). |
| 3. Kūrybiškas matematinių problemų sprendimas (C) |
| Stebėdamas, pažindamas, tyrinėdamas realioje ar virtualioje aplinkoje pateiktus ar pastebėtus matematinius objektus, atpažįsta kai kurias plokštumos figūras (apskritimą, kvadratą, trikampį ar stačiakampį), grupuoja jas pagal vieną požymį. Bando konstruoti iš įvairių medžiagų (C1.1). | Stebėdamas, pažindamas, spontaniškai ar tikslingai tyrinėdamas realioje ar virtualioje aplinkoje pateiktus, atrastus ar pastebėtus matematinius objektus, atpažįsta plokštumos (apskritimą, kvadratą, stačiakampį, trikampį), erdvės (kubą, rutulį) figūras, bando jas apibūdinti, palyginti, grupuoja (pagal vieną požymį), modeliuoja. Konstruoja, išbandydamas artimosios aplinkos gerai žinomas medžiagas, jų jungimo galimybes. Domisi, klausinėja, keldamas klausimus „kodėl“ (C1.2). | Stebėdamas, pažindamas, spontaniškai ar tikslingai tyrinėdamas realioje ar virtualioje aplinkoje pateiktus, atrastus ar pastebėtus matematinius objektus, atpažįsta plokštumos (apskritimą, kvadratą, stačiakampį, trikampį), erdvės (kubą, rutulį) figūras, jas apibūdina, rūšiuoja (pagal kelis požymius), modeliuoja. Konstruoja išbandydamas įvairias medžiagas, jų jungimo galimybes, tobulina savo darbą.Domisi, klausinėja, ieško atsakymo į klausimus „kodėl?“, „kaip?“ (C1.3). |
| Žodžiu, gestais ir kitokia kūno kalba ar kitu pasirinktu būdu bando spontaniškai dalintis įspūdžiais, kaip atliko užduotį. Veikia atsiribodamas nuo asmeninės atsakomybės bendrame grupės darbe (C2.1). | Derindamas žodinę kalbą, gestus ir kitokią kūno kalbą bei konkrečius objektus, spontaniškai dalinasi įspūdžiais, kaip atlikto veiksmus ir kokia seka. Remdamasis ankstesne patirtimi svarsto, ką kitą kartą darytų kitaip. Dalinasi savo veiksmais bendrame grupės darbe, priima kitų sprendimus (C2.2). | Derindamas žodinę kalbą, gestus ir kitokią kūno kalbą bei konkrečius objektus, pasakoja įspūdžius, kaip atliko veiksmus ar jų seką. Remdamasis ankstesne patirtimi numato, ką kitą kartą darytų kitaip. Domisi, klausinėja, ieško atsakymo į klausimą „kodėl?“. Priima kitų siūlomus sprendimus, rodo iniciatyvą išspręsti problemą arba randa sprendimą, kuris tinka visiems (C2.3). |

38. Meninio ugdymo pasiekimų lygių požymiai pagal pasiekimų sritis:

|  |
| --- |
| Pasiekimų lygiai |
| Iki pagrindinio lygio | Pagrindinis lygis | Virš pagrindinio lygio |
| 1. Meninė (dailės, šokio, teatro, muzikos) raiška (A) |
| Vienas, poroje ir grupėje, kartais derindamasis prie kitų vaikų tembro, tempo, garsumo, ritmo ar judesių išmoksta dainų, žaidimų, ratelių, šokių atskirų elementų; imituodamas kitus pavaizduoja įvairius įsivaizduotus bei tikrus veikėjus (A1.1). | Vienas, poroje ir grupėje, dažnai derindamasis prie kitų vaikų tembro, tempo, garsumo, ritmo ar judesių išmoksta dainų, žaidimų, ratelių, šokių; savaip pavaizduoja įvairius įsivaizduotus bei tikrus veikėjus (A1.2). | Vienas, poroje ir grupėje derindamasis prie kitų vaikų tembro, tempo, garsumo, ritmo ar judesių išmoksta dainų žaidimų, ratelių, šokių; pavaizduoja įvairius įsivaizduotus bei tikrus veikėjus išryškindamas svarbiausias jų savybes (A1.3). |
| Žaisdamas, tyrinėdamas, improvizuodamas, konstruodamas, kitų drąsinamas išbando įvairias dailės priemones (pvz., pieštukus, teptukus, kreideles, guašą, molį, gamtos ir netradicines medžiagas), kuria pasiūlyta arba paties pasirinkta, dažniausiai ta pačia, technika. Spontaniškai taiko įvairias kūrybines idėjas. Prisideda prie grupės erdvės ir kasdienės aplinkos puošimo (A2.1). | Žaisdamas, tyrinėdamas, improvizuodamas, konstruodamas išbando dailės priemones (pvz., pieštukus, teptukus, kreideles, guašą, molį, gamtos ir netradicines medžiagas), kuria paties pasirinkta ar pasiūlyta dailės technika. Spontaniškai taiko įvairias kūrybines idėjas, ieško naujų raiškos būdų. Kartu su kitais bendruomenės nariais puošia grupės erdves ir kasdienę aplinką (A2.2). | Žaisdamas, tyrinėdamas, improvizuodamas, konstruodamas išbando įvairias dailės priemones (pvz., pieštukus, teptukus, kreideles, guašą, molį, gamtos ir netradicines medžiagas), kuria paties pasirinkta technika. Tikslingai taiko įvairias kūrybines idėjas, išbando naujus raiškos būdus, negalvodamas apie galutinį rezultatą. Tikslingai pasirenka norimo storio linijas, spalvas ar formas siekdamas kūrinyje išgauti savitą ritmą, nuotaiką. Inicijuoja ir kartu su kitais bendruomenės nariais puošia grupės erdves ir kasdienę aplinką (A2.3). |
| Žaisdamas, tyrinėdamas, improvizuodamas, kurdamas, kitų drąsinamas išbando kai kuriuos pasigamintus arba dažniausiai prieinamus ir lengvai valdomus muzikos instrumentus, kūno perkusijos garsus bei balso galimybes. Su pagalba panaudoja išmoktus ritmikos bei melodinius darinius savo kūryboje. Pasiūlo idėjų garsiniams fonams (A3.1). | Žaisdamas, tyrinėdamas, improvizuodamas, kurdamas išbando ir naudoja pasigamintus arba dažniausiai prieinamus ir lengvai valdomus muzikos instrumentus, kūno perkusijos garsus bei balso galimybes. Panaudoja išmoktus ritmikos bei melodinius darinius savo kūryboje ir pagrindžia savo pasirinkimą. Pateikia savo muzikines idėjas piešiniu, simboliais, ženklais arba naudodamas skaitmenines įrašymo technologijas. Kuria garsinius fonus. (A3.2). | Žaisdamas, tyrinėdamas, improvizuodamas, kurdamas išbando įvairius muzikos instrumentus, kūno perkusijos garsus bei balso galimybes, pagrindžia savo pasirinkimą ir panaudoja įvairias išraiškos priemones, tobulindamas kūrinio atlikimą. Panaudoja kelis išmoktus ritmikos bei melodijų darinius savo kūryboje, muzikos darinius jungia į ilgesnes sekas. Pateikia savo muzikines idėjas piešiniu arba naudodamas skaitmenines įrašymo technologijas. Kuria ir fiksuoja garsinius fonus (A3.3). |
| Žaisdamas, tyrinėdamas, kitų drąsinamas bei pagal pateiktus pavyzdžius kuria judesius, kartais kuria jų sekas, improvizuoja, bandydamas atsižvelgti į šokio nuotaiką ar temą. Naudodamasis pavyzdžiais ir patarimais išbando įvairių judesių tempą, dydį, erdvės lygius, siekdamas pavaizduoti aplinkos objektus, kai kuriuos gamtos reiškinius (A4.1). | Žaisdamas, tyrinėdamas kuria judesius ir jų sekas, improvizuoja, dažniausiai atsižvelgdamas į šokio nuotaiką ar temą. Išbando ir pritaiko įvairių paties sugalvotų ar parodytų judesių tempą, dydį, erdvės lygius, siekdamas pavaizduoti artimosios aplinkos objektus, gamtos reiškinius (A4.2). | Žaisdamas, tyrinėdamas kuria judesius ir jų sekas, improvizuoja, atsižvelgdamas į šokio nuotaiką ar temą. Išbando ir tikslingai pasirenka įvairių judesių tempą, dydį, erdvės lygius siekdamas pavaizduoti aplinkos objektus, gamtos reiškinius (A4.3). |
| Per kitų inicijuotus teatrinius žaidimus išbando kitų pasiūlytus judesius, veido išraiškas bei balso galimybes, pavaizduojant skirtingus atliekamo kūrinio įvykius, veikėjus, jų emocijas ir jausmus. Panaudoja lėles, kostiumus, dekoracijas ir kitas priemones naratyviniuose žaidimuose. Sulaukęs pagalbos išreiškia emocijas balsu, veido išraiška bei judesiais per teatrinius žaidimus. Pateikia paprastų pavyzdžių, kaip kiti žmonės išreiškia emocijas ir jausmus balsu ir kūnu (A5.1). | Per savo ar kitų inicijuotus teatrinius žaidimus išbando ir pritaiko įvairius paties sugalvotus ar parodytus judesius, veido išraiškas bei balso galimybes pavaizduojant skirtingus atliekamo kūrinio įvykius, veikėjus, jų emocijas ir jausmus. Panaudoja lėles, kostiumus, dekoracijas ir kitas priemones plėtojant naratyvinius žaidimus ir kūrinius. Stebėdamas, tyrinėdamas nusako, kaip kiti žmonės išreiškia emocijas ir jausmus balsu ir kūnu (A5.2). | Per savo ar kitų inicijuotus teatrinius žaidimus išbando įvairius judesius, veido išraiškas bei balso galimybes, pavaizduojant skirtingus atliekamo kūrinio įvykius, veikėjus, jų emocijas ir jausmus. Pasiūlo, kokias priemones (pvz. lėles, kostiumus, dekoracijas ir kt.) panaudoti, plėtojant naratyvinius žaidimus ir kūrinius. Išreiškia veikėjų emocijas balsu, veido išraiška bei judesiais prisiderindamas prie kitų vaikų raiškos per savo ar kitų inicijuotus teatrinius žaidimus. Parodo, kaip kiti žmonės išreiškia emocijas ir jausmus balsu ir kūnu (A5.3). |
| 2. Meno (dailės, šokio, teatro, muzikos) supratimas ir vertinimas (B) |
| Tyrinėdamas, stebėdamas, kurdamas ir naudodamasis pateikiamomis užuominomis apibūdina daugumą linijų (trumpos, ilgos, storos, plonos, ryškios ir t. t.), įvardija daugumą spalvų. Paaiškina, kas pavaizduota (B1.1). | Tyrinėdamas, stebėdamas, kurdamas apibūdina daugumą linijų (trumpos, ilgos, storos, plonos, ryškios ir t. t.), spalvų ir keletą formų. Paaiškina, kas pavaizduota, nusako aiškiai perteiktą temą, idėją, nuotaiką (B1.2). | Tyrinėdamas, stebėdamas, kurdamas apibūdina linijas (trumpos, ilgos, storos, plonos, ryškios ir t. t.), daugumą spalvų ir formų. Paaiškina, kas pavaizduota, nusako aiškiai perteiktą temą, idėją, nuotaiką, atkreipdamas dėmesį į detales, naudotą techniką (B1.3). |
| Sulaukęs pagalbos savais žodžiais apibūdina muzikinius kontrastus (aukštai, žemai; garsiai, tyliai; ilgas, trumpas; tas pats, skirtingas; linksmas, liūdnas) bei paaiškina kai kurias muzikines sąvokas klausant, kuriant ir atliekant įvairius muzikos kūrinius (B2.1). | Žaisdamas, tyrinėdamas, improvizuodamas skiria ir palygina muzikinius kontrastus (aukštai, žemai; garsiai, tyliai; ilgas, trumpas; tas pats, skirtingas; linksmas, liūdnas) bei paaiškina kai kurias dažniausiai vartojamas muzikines sąvokas klausant, kuriant ir atliekant įvairius muzikos kūrinius (B2.2). | Elementariais muzikiniais terminais apibūdina muzikinius kontrastus (aukštai, žemai; garsiai, tyliai; ilgas, trumpas; tas pats, skirtingas; linksmas, liūdnas) bei paaiškina kai kurias muzikines sąvokas klausant, kuriant ir atliekant įvairius muzikos kūrinius (B2.3). |
| Naudodamasis pateikiamomis užuominomis, apibūdina savo atlikto, sukurto ar stebėto šokio tempą, judesius, temą, nuotaiką. Įvardija 1–2 judėjimo būdus (B3.1). | Apibūdina savo atlikto, sukurto ar stebėto šokio tempą, judesius, temą, nuotaiką, nusako pagrindinius judėjimo būdus (B3.2). | Elementariais terminais apibūdina savo atlikto, sukurto ar stebėto šokio tempą, judesius, temą, nuotaiką, pagrindinius judėjimo būdus (B3.3). |
| Sulaukęs pagalbos ar naudodamasis pateikiamomis užuominomis paaiškina, kaip pasakojimas ar teatro spektaklis paveikia jausmus. Aptaria, kaip teatrinės raiškos priemonės (balsas, kūnas, lėlės, kostiumai, dekoracijos ir kt.) daro spektaklį įdomesnį (B4.1). | Paaiškina, kaip pasakojimas ar teatro spektaklis paveikia jausmus, aptaria, kaip teatrinės raiškos priemonės (balsas, kūnas, lėlės, kostiumai, dekoracijos ir kt.) padeda juos išryškinti (B4.2). | Paaiškina, kaip pasakojimas ar teatro spektaklis paveikia jų jausmus ir kaip jų jausmai paveikia pasakojimą ar spektaklį. Aptaria, kaip teatrinės raiškos priemonės (balsas, kūnas, lėlės, kostiumai, dekoracijos ir kt.) padeda išryškinti jausmus (B4.3). |
| Naudodamasis užuominomis arba pavyzdžiais, teikia pastebėjimus apie koncertus, spektaklius, parodas, pavienius meno kūrinius ar bendraamžių raišką. Sulaukęs kitų (pvz., draugų, mokytojo) grįžtamojo ryšio, tobulina savo muzikines, kinestetines, vaizduojamojo meno ar vaidybines idėjas (B5.1). | Dalijasi įspūdžiais, užduoda klausimus ir teikia pastebėjimus apie matytus koncertus, spektaklius, parodas, pavienius meno kūrinius ar bendraamžių raišką. Sulaukęs kitų (pvz., draugų, mokytojo) grįžtamojo ryšio tobulina savo muzikines, kinestetines, vaizduojamojo meno ar vaidybines idėjas (B5.2). | Dalijasi įspūdžiais, analizuoja, užduoda klausimus ir aktyviai teikia pastebėjimus apie koncertus, spektaklius, parodas, pavienius meno kūrinius ar bendraamžių raišką. Sulaukęs kitų (pvz., draugų, mokytojo) grįžtamojo ryšio, noriai tobulina savo muzikines, kinestetines, vaizduojamojo meno ar vaidybines idėjas (B5.3). |
| Stebi, klausosi meno kūrinio ir atsakydamas į pateiktus klausimus arba užuominas trumpai nusako, kodėl kūrinys patiko ir kuo jis įdomus (B6.1). | Stebi, klausosi meno kūrinio ir trumpai nusako, kodėl kūrinys patiko ir kuo jis įdomus, kurios muzikinės idėjos, vaizduojamojo meno, šokio ar spektaklio dalys labiausiai patraukia dėmesį (B6.2). | Stebi, klausosi meno kūrinio ir nusako, kodėl kūrinys patiko ir kuo jis įdomus. Išvardija, kurios muzikinės idėjos, vaizduojamojo meno, šokio ar spektaklio dalys labiausiai patraukia dėmesį ir, naudodamasis užuominomis, išskiria konkrečias savybes (B6.3). |
| Naudodamasis užuominomis ir vadovaudamasis pateiktais kriterijais, atpažįsta ryškius kūrinio elementus, kurie jį padeda priskirti konkrečiam lengvai atpažįstamam ir anksčiau girdėtam stiliui, žanrui ar laikmečiui (B7.1). | Bendradarbiaudamas su kitais ir naudodamasis savo sukurtais ar pasiūlytais kriterijais aptaria ryškiausius kūrinio elementus, kurie padeda jį priskirti konkrečiam lengvai atpažįstamam ir anksčiau girdėtam stiliui, žanrui ar laikmečiui (B7.2). | Bendradarbiaudamas su kitais ir naudodamasis kriterijais, atpažįsta ryškius kūrinio elementus, kurie padeda jį priskirti konkrečiam lengvai atpažįstamam ir anksčiau girdėtam stiliui, žanrui ar laikmečiui. Savais žodžiais pagrindžia savo nuomonę (B7.3). |
| 3. Meno (dailės, šokio, teatro, muzikos) reiškinių taikymo bei paskirties ir kontekstų pažinimas (C) |
| Naudodamasis užuominomis ar pavyzdžiais nusako, kur ir kada girdi muziką ar mato šokį, pastebi dailės kūrinius savo aplinkoje bei nurodo šių meno kūrinių paskirtis. Aptaria, kada ir kaip žmonės kūnu ir kalba rodo emocijas teatre ir gyvenime. Skiria atlikėjus nuo klausytojų (C1.1). | Nusako, kur ir kada girdi muziką ar mato šokį, pastebi dailės kūrinius savo artimojoje aplinkoje, bendradarbiaudamas aptaria šių meno kūrinių paskirtis. Aptaria, kada ir kaip žmonės kūnu ir kalba rodo emocijas teatre ir gyvenime. Nusako, kuo skiriasi atlikėjų ir klausytojų vaidmenys (C1.2). | Nusako, kur ir kada girdi muziką ar mato šokį, pastebi dailės kūrinius aplinkoje bei nurodo šių meno kūrinių paskirtis. Trumpai pasidalina savo įspūdžiais apie kūrinio dermę su aplinka. Aptaria, kada ir kaip žmonės kūnu ir kalba rodo emocijas teatre ir gyvenime. Paaiškina, kaip pasakojimai ir teatras padeda suprasti skirtingus veikėjų požiūrius (C1.3). |
| Žaisdamas, tyrinėdamas,bendradarbiaudamas, naudodamasis užuominomis ar pavyzdžiais nusako, kaip jo pomėgiai ir meninės patirtys siejasi su jo meniniais pasirinkimais (pvz., kokios muzikos klausytis, kokias medijas rinktis, kaip dekoruoti savo aplinką, kokius spektaklius pamatyti ir kt.) (C2.1). | Žaisdamas, tyrinėdamas,bendradarbiaudamas aptaria savo meninius pasirinkimus (pvz., kokios muzikos klausytis, kokias medijas rinktis, kaip dekoruoti savo aplinką, kokius spektaklius pamatyti ir kt.) (C2.2). | Įžvelgia ir paaiškina, kaip jo pomėgiai ir meninės patirtys siejasi su jo meniniais pasirinkimais (pvz., kokios muzikos klausytis, kokias medijas rinktis, kaip dekoruoti savo aplinką, kokius spektaklius pamatyti ir kt.) (C2.3). |
| Aptaręs, patyrinėjęs pasiūlytos savos ir užsienio kultūros muzikos, šokio, dailės raiškos pavyzdžių atskiria savos kultūros pavyzdžius nuo kitų kultūrų (C3.1). | Aptaręs, patyrinėjęs paties pasirinktos ar pasiūlytos savos ir užsienio kultūros muzikos, šokio, teatro, dailės raiškos pavyzdžius, pagal pateiktus kriterijus nusako kelis aiškiai pastebimus panašumus ir skirtumus. Paaiškina, kuo tie skirtumai jam įdomūs (C3.2).  | Aptaręs, patyrinėjęs savos ir užsienio kultūros muzikos, šokio, teatro, dailės raiškos pavyzdžių pagal pateiktus kriterijus nurodo panašumų ir skirtumų. Paaiškina tų skirtumų ypatumus ir kuo tie skirtumai jam įdomūs (C3.3). |
| Sulaukęs pagalbos, muzikine, šokio, teatro bei vizualiąja raiška prisideda prie ugdymo įstaigos ir savo aplinkos kultūrinio gyvenimo, bendrauja su ugdymo įstaigos svečiais – menininkais (C4.1). | Muzikine, šokio, teatro bei vizualiąja raiška prisideda prie ugdymo įstaigos ir savo aplinkos kultūrinio gyvenimo, pagal savo galimybes bendrauja su ugdymo įstaigos svečiais – menininkais (C4.2). | Rodo iniciatyvą ir muzikine, šokio, teatro bei vizualiąja raiška aktyviai dalyvauja ugdymo įstaigos ir savo aplinkos kultūriniame gyvenime, bendrauja su ugdymo įstaigos svečiais – menininkais (C4.3). |
| Žaisdamas, tyrinėdamas, bendradarbiaudamas, naudodamasis pateikiamomis užuominomis ir pavyzdžiais, pasiūlo, kaip savo šeimoje ir kitoje aplinkoje už ugdymo įstaigos ribų panaudoti ir plėtoti patirtas ar sukurtas muzikines idėjas, spektaklius bei kitus kūrinius (C5.1). | Žaisdamas, tyrinėdamas, bendradarbiaudamas pasiūlo, kaip savo artimoje ar kitoje aplinkoje už ugdymo įstaigos ribų panaudoti ir plėtoti patirtas ar sukurtas muzikines idėjas, spektaklius bei kitus kūrinius (C5.2). | Pasiūlo, kaip savo šeimoje ir kitoje aplinkoje už ugdymo įstaigos ribų panaudoti ir plėtoti patirtas ar sukurtas muzikines idėjas, spektaklius bei kitus kūrinius. Aktyviai prisideda įgyvendinant šias idėjas (C5.3). |

39. Sveikatos ir fizinio ugdymo pasiekimų lygių požymiai pagal pasiekimų sritis:

|  |
| --- |
| Pasiekimų lygiai |
| Iki pagrindinio lygio | Pagrindinis lygis | Virš pagrindinio lygio |
| 1. Savęs ir kitų pažinimas, atsakingas elgesys (A) |
| Naudodamasis padrąsinimais save ir savo gebėjimus vertina teigiamai, stebi ir pagal pavyzdį atpažįsta kitų palankumo ir nepalankumo jam ženklus (A1.1). | Save ir savo gebėjimus vertina teigiamai, stebi ir atpažįsta kitų palankumo ir nepalankumo jam ženklus (A1.2). | Save ir savo gebėjimus vertina teigiamai, stebi ir atpažįsta kitų palankumo ir nepalankumo jam ženklus, padrąsina kitus (A1.3). |
| Veikdamas įvairiose kasdienėse situacijose, stebėdamas vaizdo medžiagą, paveikslėlius išvardina lengviausiai atpažįstamas juose matomas emocijas; naudoja kai kurias veido mimikas, balso intonaciją, kūno kalbą norėdamas išreikšti savo jausmus ir emocijas (A2.1). | Įvairiose kasdienėse situacijose atpažįsta ir nusako savo ir kitų pagrindines emocijas: džiaugsmą, liūdesį, pyktį, baimę, nuostabą, jaudulį, pavydą; nusako, kokios emocijos vaizduojamos paveikslėliuose, vaizdo medžiagoje, nuotraukoje; naudoja įvairias veido mimikas, balso intonaciją, kūno kalbą norėdamas išreikšti savo jausmus ir emocijas (A2.2). | Įvairiose kasdienėse situacijose atpažįsta ir nusako savo ir kitų pagrindines emocijas, pasakoja apie jas ir numato jų valdymo strategijas; naudoja įvairius būdus savo jausmams ir emocijoms išreikšti (A2.3). |
| Žaisdamas, tyrinėdamas, stebėdamas iš kūno kalbos ir balso spręsdamas aptaria, kaip jaučiasi kitas žmogus; pasakoja, kaip pats jaučiasi, kai yra nusiminęs, piktas (A3.1). | Žaisdamas, tyrinėdamas, stebėdamas aptaria ir dažniausiai taiko būdus, kurie gali padėti pasijusti geriau, jei būna nusiminęs, piktas, susijaudinęs (A3.2).  | Iš veido mimikos, balso, kūno kalbos pasako ir papasakoja, kaip jaučiasi kitas, kitiems padeda valdyti neigiamas emocijas; pasakoja, kas gali padėti jam pasijusti geriau, kai yra nusiminęs ar piktas, ir kaip jis gali padėti kitiems (A3.3). |
| Naudodamasis patarimais nusako problemos esmę, su kitais tariasi dėl problemos sprendimo, naudodamasis patarimais ar pavyzdžiais numato žingsnius (A4.1). | Sunkumų įveikai ieško tinkamų anksčiau aptartų arba pasiūlytų sprendimų, kurių pasekmes gali numatyti, tariasi su kitais ir atsižvelgia į jų nuomonę, siūlo ir priima pagalbą (A4.2). | Ieško tinkamų sprendimų iškeltai problemai spręsti, numato priimtų sprendimų galimas pasekmes, tariasi su kitais ir atsižvelgia į jų nuomonę, siūlo ir priima pagalbą (A4.3). |
| Dalyvaudamas įvairiose veiklose trumpai nusako priimtų susitarimų, taisyklių prasmę bei naudingumą, naudodamasis patarimais ar pavyzdžiais stengiasi jų laikytis. Kartais atpažįsta patyčias ir smurtą, mokosi jų vengti ir į juos reaguoti (A5.1). | Dalyvaudamas įvairiose veiklose aptaria priimtų susitarimų, taisyklių prasmę bei naudingumą, dažniausiai jų laikosi. Atpažįsta patyčias ir smurtą, mokosi jų vengti ir į juos reaguoti (A5.2). | Dalyvaudamas įvairiose veiklose pasakoja apie susitarimų, taisyklių prasmę, naudingumą, jų laikosi ir skatina laikytis kitus; stengiasi išvengti smurto ir patyčių, įtraukia kitus į šį procesą (A5.3). |
| Žaisdamas, tyrinėdamas, veikdamas drauge su kitais, pagal pavyzdį atpažįsta kai kurias dažniausiai aplinkoje sutinkamas pavojingas buitines medžiagas ir priemones, kritinius įvykius, pavojingas vietas, naudodamasis patarimais stengiasi tinkamai elgtis ugdymo įstaigos aplinkoje ir išvykose (A6.1). | Žaisdamas, tyrinėdamas, veikdamas vienas ir drauge su kitais atpažįsta kai kurias dažniausiai aplinkoje sutinkamas pavojingas buitines medžiagas ir priemones (pvz., degtukus, skalbimo miltelius, elektrinį virdulį), kritinius įvykius (pvz., gaisrą), pavojingas vietas (pvz., tirpstantį ledą, vandens telkinį), paaiškina galimą elgesį, kad nepakenktų sau ir kitiems; dažniausiai tinkamai elgiasi ugdymo įstaigos aplinkoje ir išvykose (A6.2). | Žaisdamas, tyrinėdamas, veikdamas vienas ar drauge su kitais atpažįsta dažniausiai aplinkoje sutinkamas pavojingas buitines medžiagas ir priemones, kritinius įvykius, pavojingas vietas, pateikia pavyzdžių, kaip jas saugiai laikyti namuose, pataria kitiems. Tinkamai elgiasi ugdymo įstaigos aplinkoje ir išvykose, argumentuoja, kodėl reikia budriai ir atsargiai elgtis (A6.3). |
| 2. Asmens sveikatos stiprinimas (B) |
| Žaisdamas, tyrinėdamas, dalyvaudamas kasdienėse situacijose pasakoja, kaip supranta, kas yra sveikata (būklė, savijauta), sveika gyvensena, bendrose veiklose veikdamas kartu su kitais stengiasi jos laikytis (B1.1). | Žaisdamas, tyrinėdamas, dalyvaudamas kasdienėse situacijose stengiasi laikytis sveikos gyvensenos: saugo savo kūną, savo ir kitų sveikatą, pateikia sveikatai palankaus ir sveikatai žalingo elgesio pavyzdžių (B1.2). | Žaisdamas, tyrinėdamas, dalyvaudamas kasdienėse situacijose dažniausiai laikosi sveikos gyvensenos: saugo savo kūną, savo ir kitų sveikatą, paaiškina, kodėl reikia saugoti savo ir kitų kūną ir sveikatą, nusako galimas pasekmes (B1.3). |
| Papasakoja apie saugias ir nesaugias aplinkas, bendrose veiklose veikdamas kartu su kitais prisideda prie saugios aplinkos užtikrinimo (B2.1). | Dalyvaudamas įvairiose veiklose atpažįsta, aptaria saugias ir nesaugias žaidimų ir ugdymosi aplinkas, prisideda prie saugios aplinkos užtikrinimo, stengiasi elgtis taip, kad išvengtų ligų ir traumų (B2.2). | Dalyvaudamas įvairiose veiklose atpažįsta, aptaria, palygina saugias ir nesaugias žaidimų ir ugdymosi aplinkas, pateikia pavyzdžių. Prisideda prie saugios aplinkos užtikrinimo, dažniausiai elgiasi taip, kad išvengtų ligų ir traumų, rūpinasi kitais (B2.3). |
| Tyrinėdamas, stebėdamas trumpai nusako sveikos mitybos principus, fizinio aktyvumo naudą sveikatai. Naudodamasis patarimais ar pavyzdžiais renkasi sveiką maistą, aktyvų fizinį judėjimą (B3.1). | Tyrinėdamas, stebėdamas dažniausiai renkasi sveiką maistą, aktyvų fizinį judėjimą, reflektuoja jų naudą sveikatai (B3.2). | Tyrinėdamas, stebėdamas renkasi sveiką maistą, aktyvų fizinį judėjimą, argumentuoja savo pasirinkimą (B3.3). |
| Žaisdamas, tyrinėdamas, stebėdamas, dalyvaudamas kasdienėse situacijose nusako, kur kreiptis pagalbos įvykus nelaimei, kaip elgtis susirgus (B4.1). | Žaisdamas, tyrinėdamas, stebėdamas, dalyvaudamas kasdienėse situacijose nusako ir pritaiko pirmosios pagalbos žingsnius: kaip elgtis nelaimės ar ligos atveju, kur kreiptis pagalbos, kaip padėti susirgusiam šeimos nariui (B4.2). | Žaisdamas, tyrinėdamas, stebėdamas, dalyvaudamas kasdienėse situacijose papasakoja ir demonstruoja pirmosios pagalbos nelaimės ar ligos atveju pradinius žingsnius, pataria, ką daryti, kad pasveikęs vėl nesusirgtų (B4.3). |
| 3. Judėjimo gebėjimų plėtojimas (C) |
| Žaisdamas, spontaniškai ar tikslingai judėdamas, naudodamasis patarimais ar pavyzdžiais demonstruoja daugumą pagrindinių judėjimo gebėjimų: eina, bėga, šokinėja, meta, gaudo, spiria, atmuša, lipa, kartais atlieka nesudėtingus koordinacijos pratimus (C1.1). | Žaisdamas, spontaniškai ar tikslingai judėdamas demonstruoja daugumą pagrindinių judėjimo gebėjimų: eina, bėga, šokinėja, meta, gaudo, spiria, atmuša, lipa, dažniausiai išlaiko pusiausvyrą, atlieka nesudėtingus koordinacijos pratimus (C1.2). | Žaisdamas, spontaniškai ar tikslingai judėdamas demonstruoja pagrindinius judėjimo gebėjimus: eina, bėga, šokinėja, meta, gaudo, spiria, atmuša, lipa, išlaiko pusiausvyrą, atlieka sudėtingesnius koordinacijos pratimus (C1.3). |
| Žaisdamas, mankštindamasis, dalyvaudamas kitose aktyviose veiklose, naudodamasis patarimais atlieka kitų demonstruojamus pratimus, nesudėtingus judesių junginius, pratimų derinius, atskiroms kūno dalims skirtus pratimus, kartais pademonstruoja savo sukurtą pratimą (C2.1). | Žaisdamas, mankštindamasis, dalyvaudamas kitose aktyviose veiklose, tyrinėdamas savo kūno galimybes atlieka, kuria nesudėtingus judesių junginius, pratimų derinius, atskiroms kūno dalims skirtus pratimus (C2.2). | Žaisdamas, mankštindamasis, dalyvaudamas kitose aktyviose veiklose, tyrinėdamas savo kūno galimybes tiksliai atlieka ir kuria nesudėtingus judesių junginius, pratimų derinius, atskiroms kūno dalims skirtus pratimus, pataria kitiems kaip tiksliau juos atlikti. (C2.3). |
| Padrąsintas žaidžia nesudėtingus judriuosius, muzikinius, tautinius (lietuvių liaudies ir kitų tautų), sportinius žaidimus. Naudodamasis patarimais ar pavyzdžiais stengiasi suprasti ir laikytis žaidimo taisyklių (C3.1). | Žaidžia nesudėtingus judriuosius, sportinius, muzikinius, tautinius (lietuvių liaudies ir kitų tautų) žaidimus. Paaiškina žaidimų taisykles, dažniausiai jų laikosi, turi mėgstamų žaidimų (C3.2). | Paaiškina žaidimų taisykles, pats jų laikosi ir pataria kitiems, kaip laikytis. Rodo iniciatyvą mokytis naujų žaidimų, siūlo savo mėgstamus žaidimus (C3.3). |
| Naudodamasis patarimais ar pavyzdžiais stovėdamas, sėdėdamas, judėdamas stengiasi stebėti, koreguoti, kontroliuoti savo laikyseną ir kvėpavimą (C4.1). | Stovėdamas, sėdėdamas, judėdamas stengiasi stebėti ir kontroliuoti savo laikyseną ir kvėpavimą (C4.2). | Sėdėdamas, stovėdamas, judėdamas demonstruoja taisyklingą laikyseną. Atkreipia dėmesį į netaisyklingą laikyseną, stebėdamas savo ir grupės draugų laikyseną (C4.3). |
| 4. Savistaba ir sąveika su kitais judant (D) |
| Naudodamasis patarimais ir pavyzdžiais juda ribotoje erdvėje, kartais laikydamasis asmeninės ir bendros erdvės ribų (D1.1). | Judėdamas dažniausiai jaučia asmeninę ir bendrą erdvę, saugo save ir kitus (D1.2). | Juda saugiai, stebėdamas erdvėje esančias kliūtis: daiktus, kitus vaikus. Greitai atsistoja į eilę, vorą, ratą. Išlaiko atstumą. Judėdamas poroje prisitaiko prie porininko judėjimo tempo, stengiasi derinti rankų ir kojų judesius (D1.3). |
| Atlikdamas pratimus poroje, komandoje stengiasi bendrauti ir bendradarbiauti, išlikti fiziškai aktyvus (D2.1). | Bendrauja ir bendradarbiauja būdamas fiziškai aktyvus poroje, grupėje, komandoje. Priima ir atliepia įvairius komandos nario vaidmenis (D2.2). | Bendraudamas ir bendradarbiaudamas teikia pirmenybę grupės, o ne savo interesams, dėl bendro tikslo dažniausiai suvaldo savo norus, impulsus, negatyvias emocijas, inicijuoja spontaniškas fiziškai aktyvias veiklas, kviečia kitus jose dalyvauti (D2.3). |
| Naudodamasis užuominomis ar patarimais pastebi ir nusako organizmo siunčiamus signalus ir nuovargio požymius. Pasiūlius sustoja pailsėti (D3.1). | Tyrinėdamas nusako fiziškai aktyvių veiklų poveikį organizmui, pastebi ir įvardina nuovargio požymius, pajaučia poreikį pailsėti (D3.2). | Atpažįsta nuovargį ir išvardija nuovargio požymius. Stengiasi savarankiškai pailsėti ir atsipalaiduoti: pasivaikščioti, giliai pakvėpuoti (D3.3). |
| Žaisdamas, mankštindamasis juda savo pasirinktu tempu ribotoje erdvėje, naudodamasis patarimais ar pavyzdžiais keičia kūno padėtį: atsistoja, atsitupia, atsisėda, atsigula ir t. t., trumpam sureaguoja į vaizdo ir garso signalus, skirtus dėmesiui atkreipti (D4.1). | Žaisdamas, mankštindamasis juda skirtingu tempu ir skirtingomis kryptimis erdvėje, nesunkiai keičia kūno padėtį: atsistoja, atsitupia, atsisėda, atsigula ir t. t., reaguoja į vaizdo ir garso signalus, skirtus dėmesiui atkreipti (D4.2). | Žaisdamas, mankštindamasis juda skirtingu tempu ir skirtingomis kryptimis įvairiose erdvėse. Lengvai keičia kūno padėtį: atsistoja, atsitupia, atsisėda, atsigula ir t. t. Keisdamas pradinę padėtį išlaiko pusiausvyrą. Siūlo naujus garso ar vaizdo signalo susitarimus (D4.3). |
| Fiziškai aktyvių veiklų metu stengiasi laikytis sąžiningo žaidimo taisyklių (D5.1). | Fiziškai aktyvių veiklų metu laikosi sąžiningo žaidimo taisyklių, susitarimų, siekia bendro tikslo (D5.2). | Laikosi sąžiningo žaidimo taisyklių. Pastebi nesilaikančius sąžiningo žaidimo taisyklių, paaiškina, kodėl svarbu jų laikytis (D5.3). |

40. Visuomeninio ugdymo pasiekimų lygių požymiai pagal pasiekimų sritis:

|  |
| --- |
| Pasiekimų lygiai |
| Iki pagrindinio lygio | Pagrindinis lygis | Virš pagrindinio lygio |
| 1. Gyvename kartu (A) |
| Žaisdamas, bendraudamas, bendradarbiaudamas pasakoja apie savo šeimą, jos narius. Klausosi pasakojimų apie kitų vaikų šeimas (A1.1). | Žaisdamas, bendraudamas, bendradarbiaudamas tyrinėja ir aptaria šeimą kaip socialinį darinį (savo bei kitų vaikų šeimas) (A1.2). | Samprotauja, kam ir ką gali pasakoti apie savo šeimą. Emocijas ir jausmus šeimos nariams sieja su situacijomis; tapatina save su šeima ir priima jos vertybes (A1.3). |
| Kurdamas santykius, veikdamas grupėje vadovaujasi keliais grupės susitarimais, bando koreguoti elgesį. Elgiasi draugiškai su bendraamžiais (A2.1). | Kurdamas santykius, veikdamas grupėje vadovaujasi susitarimais ir savo asmeniniu supratimu, kas yra gera, bloga, teisinga, neteisinga (A2.2). | Kasdienėse situacijose primena bendraamžiams, koks elgesys yra tinkamas, o koks – ne, kokių susitarimų iškilusioje situacijoje reikėtų laikytis; pats siūlo grupės susitarimų idėjas. Konfliktinėse situacijose pradeda ieškoti ne tik jam vienam priimtino sprendimo (A2.3). |
| Dalyvaudamas kasdienėse situacijose epizodiškai imasi grupei aktualių darbų (A3.1). | Dalyvaudamas kasdienėse situacijose, bendradarbiaudamas savo iniciatyva, elgesiu ir darbais prisideda prie grupės gerovės (A3.2). | Pastebi, kur gali prisidėti, rodo iniciatyvą ir pasisiūlo atlikti bendruomenei naudingą darbą (A3.3). |
| Kūrybiniuose darbuose vaizduoja Lietuvos valstybinę vėliavą; dialoginiame pokalbyje pasako, kad valstybės tvarka ir gerove rūpinasi gaisrinė, policija, greitoji ir kitos institucijos. Dalyvauja valstybės šventėse, ruošiasi joms (A4.1). | Tyrinėdamas pastebi, nusako ir savaip interpretuoja pilietinės visuomenės ir Lietuvos valstybingumo apraiškas artimojoje aplinkoje (A4.2). | Tyrinėdamas pastebi ir nurodo kelias Lietuvos valdžios institucijas; naudodamasis medijose, artimoje aplinkoje ir šeimoje girdėta ar matyta informacija dalinasi asmeniniais pastebėjimais ir samprotavimais apie įvykius Lietuvoje; siūlo idėjas, kaip švęsti valstybės šventes, į pasiruošimą šventėms įtraukia draugus ir šeimos narius (A4.3). |
| Pasakoja apie šeimoje puoselėjamas savo tautos tradicijas; dainuoja savo tautos dainas, žaidžia žaidimus, šoka ratelius. Artimoje aplinkoje pastebi kitų tautų žmones, jų kitoniškumą. Domisi šalia gyvenančių kitų tautų tradicijomis (A5.1). | Stebėdamas, bendraudamas, bendradarbiaudamas, dalyvaudamas įvairiose veiklose tyrinėja savo tautos kultūrą, pastebi ir aptaria jos panašumus ir skirtumus nuo kitų artimoje aplinkoje stebimų tautų kultūrų apraiškų (A5.2). | Stebi, klausinėja apie artimoje aplinkoje sutinkamas tautines ir religines bendruomenes, atskiria savo tautos kultūros apraiškas. Tautos kultūros žiniomis pasinaudoja žaidimo situacijose ar atlikdamas kūrybines ir (arba) projektines užduotis (A5.3). |
| Pastebi ir bando bendrauti su skirtingais nei jis arba ji, žaidžia kartu (A6.1). | Savo socialinėje aplinkoje bendraudamas, bendradarbiaudamas, dalyvaudamas įvairiose veiklose priima žmonių įvairovę (A6.2). | Paaiškina, kad žmonės yra skirtingi ir priima tai kaip vertybę; gerbia ir pripažįsta sutinkamą kitokį gyvenimo būdą ir tradicijas. Mažumų ir pažeidžiamų grupių atžvilgiu demonstruoja įtraukų elgesį (A6.3). |
| 2. Kuriame, įsigyjame ir naudojame gėrybės (B) |
| Nurodo kasdienėse situacijose naudojamus asmeninius daiktus, juos saugo; laikosi susitarimų dėl bendrai naudojamų daiktų (turto); tvarko savo daiktus ir prisideda tvarkant bendrus (B1.1). | Bendradarbiaudamas, dalyvaudamas įvairiose veiklose tausoja, tvarko ir laikydamasis susitarimų naudoja savo, kitų žmonių ir bendrus daiktus (B1.2). | Paaiškina, kodėl yra svarbu tausoti savo daiktus ir laikosi bendro turto naudojimo susitarimų. Kelia klausimus ir pasiūlo savo sprendimus kilus konfliktui dėl naudojimosi nuosavybe (B1.3). |
| Kasdienėse veiklose naudodamasis patarimais ar pavyzdžiais patiria dovanojimo, mainų, skolinimosi situacijas (B2.1). | Kasdienėse veiklose patiria dovanojimo, mainų, skolinimosi situacijas (B2.2). | Kasdienėse situacijose inicijuoja ir (arba) įsitraukia į dovanojimo, mainų ir skolinimo(si) procesus. Samprotauja, kodėl dovanoti daiktai yra negrąžinami, o skolintus daiktus reikia grąžinti (B2.3). |
| Žaisdamas, tyrinėdamas, stebėdamas atpažįsta Lietuvoje naudojamus pinigus, skiria banknotus ir monetas. Pateikia pavyzdžių iš patirties, kada pinigai naudojami daiktams, paslaugoms įsigyti (B3.1). | Žaisdamas, tyrinėdamas, stebėdamas aiškinasi pinigų reikšmę, daiktų piniginę vertę ir formuojasi atsakingo vartojimo nuostatas ir įpročius (B3.2). | Žaisdamas, tyrinėdamas, stebėdamas vertina galimybę įsigyti trokštamą daiktą, pritaiko žinias apie pinigų vertę; pradeda samprotauti apie taupymą (B3.3). |
| Žaisdamas, tyrinėdamas, stebėdamas trumpai paaiškina, kodėl svarbu dirbti, padrąsintas įsitraukti į darbinę veiklą. Įvardina keletą profesijų ir nurodo, ką tų profesijų žmonės veikia (B4.1). | Žaisdamas, tyrinėdamas, stebėdamas aptaria profesijas ir ugdosi pagarbą visiems darbams kaip būdui užtikrinti asmeninę, šeimos ir visuomenės gerovę (B4.2). | Žaidybinėse ir realiose situacijose taiko žinias apie darbinę veiklą, ekonominius santykius ir pinigus. Pradeda skirti veiklas pinigams uždirbti ir tai, ką žmonės daro ne dėl pinigų (žaidimas, hobis, rūpinimasis kitais šeimoje) (B4.3). |
| 3. Mūsų gyvenimo kaita (C) |
| Žaisdamas, stebėdamas, bendradarbiaudamas pasakoja apie savo augimą, apie savo šeimos kartas; skirsto šeimos narius vyriausieji, jauniausieji. Trumpai pasakoja jam pačiam svarbius praeities įvykius (C1.1). | Žaisdamas, stebėdamas, bendradarbiaudamas tyrinėja savo paties augimą ir tuo džiaugiasi, aptaria ir analizuoja savo šeimos istoriją (C1.2). | Pradeda modeliuoti, koks bus po metų kitų, kai dar paaugs. Tapatinasi su savo šeima kaip socialiniu, tautiniu ir kultūriniu vienetu. Remdamasis savo ir kitų šeimų pažinimu kuria atskirų žmonių ar šeimų gyvenimo pasakojimus, kuriuose įvykius pateikia istorine seka (C1.3). |
| Iliustracijas dėliodamas pagal įvykių seką, pradeda nuosekliai pasakoti. Pokalbyje dalinasi, kas buvo praeityje; planavimo situacijoje pradeda kalbėti apie artimą ateitį (C2.1). | Dalyvaudamas kasdienėse situacijose, pasakodamas istorijas ar žaisdamas suvokia laiko tėkmę (pvz., vakar, šiandien, rytoj, prieš tai, dabar, vėliau) ir įvykių nuoseklumą (C2.2). | Įvykių ir (arba) paveikslėlių dėliojimą pagal veiksmo eiliškumą ir „kelionių laike“ žaidimus panaudoja kurdamas istorijas, siužetus ar pasakojimus (C2.3). |
| Naudodamasis patarimais ar pavyzdžiais renka informaciją apie konkrečius praeities įvykius iš artimų žmonių; spontaniškai palygina dabarties gyvenimą su gyvenimu praeityje; bando dalintis tuo, ką sužinojo, piešdamas, pasakodamas; bando paaiškinti, iš kur sužinojo (C3.1). | Stebėdamas, klausinėdamas, analizuodamas šaltinius (nuotraukas, senus daiktus, knygas ir kt.) tyrinėja jam aktualią praeitį, sieja ją su dabartiniu gyvenimu ir kuria paprasčiausią istorinį pasakojimą (C3.2). | Stebėdamas, klausinėdamas, analizuodamas šaltinius stengiasi tiksliai perteikti informaciją apie praeities įvykius; savaip interpretuoja ir aiškina surinktą informaciją; pradeda ieškoti priežastinių ryšių tarp praeities ir dabarties įvykių. Įsitraukia rengiant žodinį ir (arba) vaizdinį pranešimą apie praeitį (C3.3). |
| 4. Mūsų aplinka (D) |
| Pasakodamas apie savo gyvenamąją vietą įvardina miestą ir (arba) kaimą, gatvę; atpažįsta keletą situacijų, kuriose svarbu žinoti savo adresą. Pasakodamas, kaip keliauja iš namų į darželį, mokyklą, pasako keletą maršruto elementų (D1.1). | Pasakodamas apie savo gyvenamą ar dažnai lankomą vietovę samprotauja, kodėl svarbu žinoti savo adresą, nusako ir pasirinktomis arba pasiūlytomis priemonėmis vaizduoja savo kasdienės kelionės maršrutą (D1.2). | Pasakodamas apie savo gyvenamą ar dažnai lankomą vietovę pradeda samprotauti apie asmens duomenų apsaugą tiesiogiai bendraujant. Vietovei nurodyti ir maršrutui nusakyti pasinaudoja aplinkui esančiais objektais: gatvių pavadinimas, atstumas, kryptis ir kt.; maršruto piešinyje ir (arba) schemoje žymi orientacinius objektus (D1.3). |
| Pasakoja apie aplankytas Lietuvos ar pasaulio vietoves, jose matytus ar aplankytus objektus. Nurodo keletą pažįstamoje aplinkoje žmogaus vykdomų ūkinės ar pramoginės veiklos pavyzdžių. Pradeda domėtis amžiaus tarpsniui pritaikytu žemėlapiu (D2.1). | Keliaudamas, tyrinėdamas aplinką ir dalindamasis kelionių įspūdžiais nutolusias vietoves sieja su žmonių gyvenimu, veikla ir pradeda naudoti amžiaus tarpsniui pritaikytus žemėlapius (D2.2). | Pradeda ieškoti ryšių tarp aplinkos ir žmonių gyvenimo joje; samprotauja, kaip žmonių gyvenimas ir veikla veikia aplinką ir kaip aplinka veikia žmonių veiklą bei gyvenimo būdą. Domisi žemėlapiais ir aiškina jų paskirtį; tyrinėja skaitmeninį žemėlapį (D2.3). |
| Stebi aplinką, spontaniškai klausinėja apie tiesiogiai stebimus ir (arba) vaizdinėje medžiagoje pateiktus gamtinius ir (arba) žmogaus sukurtus aplinkos objektus; savo pastebėjimais dalinasi žodžiu (D3.1). | Tyrinėja gamtinę ir žmogaus sukurtą artimą aplinką bei joje vykstančius vaikui atpažįstamus pokyčius. Įvardina, analizuoja, lygina ir grupuoja pažintus artimos aplinkos objektus (D3.2). | Domisi, kur galima rasti informacijos apie gamtinę ir (arba) žmogaus sukurtą aplinką; pradeda samprotauti apie informacijos tikslumą. Apibūdina stebimus aplinkos objektus; kuria jų klasifikavimo sistemas, kurias pristato schematiškai ir paaiškina (D3.3). |

Priešmokyklinio ugdymo bendrosios programos

priedas

**PRIEŠMOKYKLINIO AMŽIAUS VAIKŲ KOMPETENCIJOS (PASIEKIMAI), JŲ TURINIO DĖMENYS IR UGDYMO GAIRĖS**

1. Socialinė kompetencija:

1.1. pasiekimai ir ugdymo gairės:

|  |  |
| --- | --- |
| **Pasiekimai** | **Ugdymo gairės** |
| **Nuostatos** | **Gebėjimai** | **Žinios ir supratimas** |
| **1. Ugdymo sritis: santykis su savimi (savivoka, savivertė** **ir saviugda)** |
| Domėtis ir vertinti save kaip asmenį, pasižymintį unikaliomis savybėmis | Apibūdina, kuo jis panašus į kitus vaikus ir kuo nuo jų skiriasi | Pasako, kuo domisi, apie ką svajoja, kokios jo asmeninės savybės jam patinka (ir nepatinka), kuo jis gali didžiuotis, išaiškina, kuo ir kodėl nori būti užaugęs. | Sudaromos galimybės vaikams pokalbio, žaidimo ar kitos veiklos metu apibūdinti save, palyginti save su kitais (pvz., broliu, seserimi, draugu), nusakyti, kuo jie panašūs ir kuo skiriasi, papasakoti, ką jau sugeba, o ko dar ne, kas sekasi geriau, o kas sunkiau, kuo gali didžiuotis.Vaikai skatinami žaidimo, vaidinimo, piešimo, istorijų kūrimo ir pasakojimo ir kt. metu išreikšti save (suvaidinti, pavaizduoti, nupiešti save).Priešmokyklinio ugdymo pedagogas vaiką pagiria, pabrėžia jo stiprybes, daromą pažangą, tobulėjimą, nuolat skatina, drąsina smalsumą, norą daugiau sužinoti, išmokti. |
| Norėti mokytis, tobulėti, plėtoti savo galias | Susitelkia veiklai, išlaiko dėmesį, susidūręs su sunkumais ar nesėkmėmis, nepasiduoda, nepraranda pasitikėjimo, jei reikia, kreipiasi pagalbos | Įvardija, kas jam yra įdomu, ką nori sužinoti ar išmokti daryti. Paaiškina, ką sugeba atlikti savarankiškai, be suaugusiųjų pagalbos, o kur jam reikalinga pagalba. Paaiškina, kad, mokantis naujų dalykų, gali iškilti sunkumų, kuriuos teks įveikti, kreiptis pagalbos. | Siekiama pažinti vaikų polinkius, interesus, pomėgius, stebint jų veiklą, žaidimą, kalbantis su jais. Vaikai drąsinami klausinėti, eksperimentuoti, tyrinėti, klausti, kai neaišku, prašyti pamokyti, parodyti, paskolinti reikiamų priemonių ar pan., iškilus sunkumams, prašyti suaugusiojo ar bendraamžių padėti, klausti, kai neaišku, prašyti pamokyti, parodyti, paskolinti reikiamų priemonių ar pan. Vaikai mokosi priimti ir pasinaudoti pagalba.Vaikams siūloma užsiimti tokiomis jiems patraukliomis ir įdomiomis veiklomis, kurios įtrauktų, skatintų susikaupti, nesiblaškyti, baigti pradėtą darbą (pvz., konstruoti, piešti, atlikti stebėjimą, bandymą ir pan.). |
| Veikia laisvai, išradingai, kūrybiškai, drąsiai eksperimentuodamas, keisdamas, darydamas savaip | Pripažįsta, kad, norint ko nors išmokti, reikia išdrįsti bandyti, nebijoti suklysti | Kuriamos situacijos, organizuojama tikslinga, įvairi veikla (meninė, sportinė, techninė, gamtos, aplinkos pažinimo, iškylos, talkos ir kt.), kurioje dalyvaudami vaikai atskleistų savo asmenines savybes, pomėgius, polinkius, interesus, gebėjimus.Vaikai skatinami mąstyti, planuoti ir įgyvendinti įvairius sumanymus (žaidimus, dailės darbelius ar kt.), sudaromos sąlygos eksperimentuoti, išbandyti naujoves, veikti įvairiose erdvėse (grupėje, kieme, gamtoje, išvykose ir kt.). Kuo dažniau pateikiami klausimai „kodėl?“, „kaip manai?“, „kaip dar galima?“ ir pan.Priešmokyklinio ugdymo pedagogas skatina ir palaiko vaikų pastangas imtis naujos veiklos, drąsina bandyti iš naujo, patyrus nesėkmę, padeda suvokti, kad klaidos gali būti taisomos, jos padeda tobulėti, iš jų galima pasimokyti. Sudaromos sąlygos vaikams patirti džiaugsmą, įveikus kliūtį ar išsprendus problemą, pavykus įgyvendinti sumanymą, idėją. |
| Veikdamas, žaisdamas laikosi taisyklių, susitarimų, geba kontroliuoti savo elgesį | Paaiškina, kam yra reikalingos taisyklės, susitarimai.Pateikia pavyzdžių, kokių susitarimų laikomasi grupėje, kas bus svarbu mokykloje.  | Vaikai sudominami mokykla, pateikiant įdomių, konkrečių pavyzdžių apie mokyklinį gyvenimą, apsilankant mokykloje, dalyvaujant bendroje veikloje kartu su mokyklinio amžiaus vaikais, pasikviečiant juos papasakoti apie savo mokyklinę patirtį.Vaikai skatinami užsiimti veikla, kuri sudomintų, įtrauktų, skatintų susikaupti, nesiblaškyti, laikytis bendrų susitarimų, baigti pradėtą darbą. |
| Puoselėti gėrį | Skiria, kas yra tinkamas ir netinkamas elgesys, laikosi socialinių normų grupėje, namuose, viešosiose vietose | Komentuoja, koks elgesys yra geras, o koks blogas, pateikia gero elgesio pavyzdžių | Stebėdami gyvenimą šeimoje, grupėje, per TV, klausydamiesi ir aptardami perskaitytus literatūros kūrinius, vaikai aiškinasi, koks elgesys yra tinkamas ir kodėl, kas teisinga, o kas neteisinga, kas gera, o kas bloga, tariasi dėl elgesio taisyklių, kuriasi tinkamo elgesio modelius, juos išbando ir taiko savo kasdieniame gyvenime |
| Saugoti savo asmeninę erdvę, gerbti kitų privatumą | Gerbia savo ir kitų privatumą, saugo savo asmenines ribas (persirengiant, naudojantis tualetu, prausiantis, tausojant savo ir kitų daiktus ir kt.) | Nurodo, kad jis ar kitas asmuo jaučiasi blogai, kai pažeidžiamos asmeninės erdvės ribos, be jo paties arba kito asmens sutikimo imami daiktai (žaislai, priemonės, drabužiai ir pan.) | Kasdienėje veikloje atkreipiamas vaikų dėmesys (pabrėžiama), kad kiekvienas asmuo turi savo asmeninius daiktus, teisę į privatumą (asmeninę erdvę). Vaikai aiškinasi, kaip jaučiamasi, kai be sutikimo imami asmeniniai daiktai, kodėl reikia gerbti kitų privatumą. Priešmokyklinio ugdymo pedagogo padedami, vaikai mokosi pajausti savo ir kitų asmeninės erdvės ribas.Vaikai skatinami apmąstyti ir kalbėtis, diskutuoti, kaip jų elgesys veikia kitus, ar jų norų, pomėgių, interesų tenkinimas nepažeis kitų žmonių norų ir privatumo.  |
| Priimti pokyčius kaip neišvengiamą gyvenimo dalį | Išreiškia savo emocinę reakciją į pokyčius savo gyvenime ir artimiausioje aplinkoje | Apibūdina svarbiausius savo, šeimos, grupės gyvenimo pokyčius ir emocinę reakciją į juos (džiaugėsi, jautėsi nusivylęs, liūdėjo ar pan.) | Vaikams dalijantis patirtimi apie pokyčius jų gyvenime (gimė sesutė ar broliukas, šeima persikėlė į naują būstą, tėtis susirado naują darbą, į grupę atėjo naujokas ir pan.), jie skatinami įvardyti pokyčių sukeltas emocijas, jausmus, mintis. Kartu su vaikais aiškinamasi, kad tam tikri pokyčiai gyvenime neišvengiami, kad viskas keičiasi ir žmogus auga, bręsta, turtina savo patirtį, išmoksta naujų dalykų. Vaikai patiria, kad ne visi pokyčiai yra malonūs, o kai kurie – net labai skaudūs (netektys, nelaimingi atsitikimai ir kt.). Vaikai pratinasi dalytis savo išgyvenimais, mokosi paprastų emocinių sunkumų įveikos būdų |
| Svarsto, diskutuoja, vertina, kurie pokyčiai priklauso nuo jo paties, o kurie – ne | Pripažįsta, kad, siekiant tam tikrų pokyčių, reikia noro ir pastangų | Pabrėžiama, kad kai kurie pokyčiai susiję su mūsų pastangomis ir valia (pavyzdžiui, norint laikyti naminį gyvūnėlį, reikia prisiimti atsakomybę tinkamai juo rūpintis) |
| **2. Ugdymo sritis: santykiai su bendraamžiais** |
| Būti draugiškam, geranoriškam | Rodo iniciatyvą susipažinti: užkalbina kitą, prisistato, paklausia, kviečia bendros veiklos | Paaiškina, kaip turi elgtis draugiškas vaikas | Vaikai drąsinami draugiškai sutikti naujai į grupę atėjusius vaikus (pasisveikinti, prisistatyti, paklausti kito vaiko vardo ir kt.), padėti jiems adaptuotis grupėje, įtraukti į žaidimą. Stengiamasi sudaryti sąlygas, kad kiekvienas vaikas pasijustų grupės dalimi: skatinamas bendras vaikų žaidimas, veiklos, kurių metu vaikai turi galimybę padėti vienas kitam, išsakyti savo asmeninę nuomonę, būti išklausyti. Vaikams gali būti sudaroma galimybė pateikti klausimų nepažįstamam žmogui, siekiant su juo susipažinti |
| Jaučia kito nuotaikas, išgyvenimus, rūpestį, rodo užuojautą (nelaimingam, nuskriaustam, išduotam) | Apibūdina, kaip atrodo nelaimingas, sergantis, nuskriaustas vaikas.Nusako, kaip paguosti kitą (apkabinti, paglostyti, prajuokinti, pradžiuginti dovanėle ir kt.). | Vaikai skatinami kreipti dėmesį į gyvenimą grupėje, domėtis kitais: jų sumanymais, nuomonėmis, jausmais; klausytis ir girdėti kalbantįjį, atsakyti į klausimus, pačiam klausti, kalbinti, pasakoti, aiškinti. Stebint aplinkinius, klausantis, aptariant perskaitytus literatūros kūrinius, vaikai raginami aiškintis, diskutuoti, kokių nuotaikų, išgyvenimų patiria kiti žmonės įvairiose situacijose (įskaudinti, išduoti, apgauti ir t. t.). Diskutuojama, kas svarbu draugiškiems santykiams palaikyti: domėtis kito poreikiais ir atsižvelgti į juos, tesėti pažadus, išsaugoti paslaptis, gerbti kito nuomonę (pabrėžiama, kad gerbti kito nuomonę nebūtinai reiškia su ja sutikti) |
| Palankiai priima kitų draugiškumo, palankumo ženklus, tinkamai išreiškia savo artimumo kitiems jausmus | Papasakoja, kaip galima susidraugauti (pasisveikinant, nusišypsant, pakviečiant pažaisti, kuo nors pasidalijant ir kt.). Įvardija galimus draugiškumo ženklus. Nusako, kaip dera atsakyti į reiškiamą palankumą.  | Vaikai skatinami kalbėti ir aptarinėti, iš kokių požymių (kūno kalbos: veido mimikos, kūno pozos, laikysenos) galima atpažinti, kaip jaučiasi šalia esantysis, kaip galima užjausti, paguosti liūdintį, pasidžiaugti kartu su besidžiaugiančiu. Pastebimas, įvardijamas ir pastiprinamas vaikų elgesys, jiems tinkamai išreiškus jausmus kitam žmogui (užkalbino, bandė įtraukti į žaidimą ir kt.). Vaikai skatinami pastebėti kitų vaikų reiškiamą dėmesį, suprasti palankumo ženklus, patys išreikšti palankumą kitiems. Siekiama sudaryti sąlygas vaikams diskutuoti ir patiems atrasti mandagaus, dėmesingo, draugiško bendravimo privalumus |
| Būti tolerantiškam | Pripažįsta ir gerbia kitų norus, toleruoja kitokią nuomonę, elgesį (teisę elgtis savaip), išvaizdą | Nurodo, kad ir kiti žmonės turi savo norų, ketinimų, nuomonių, kurie gali nesutapti su jo norais, ketinimais ir pan.Komentuoja, kad, norėdamas žaisti, bendrauti, žmogus privalo atsižvelgti į kitų poreikius.Paaiškina, kad žmonės gali atrodyti labai skirtingai ir jie dėl to nėra nei geresni, nei blogesni. | Įvairių veiklų metu vaikai skatinami dalytis įspūdžiais, reikšti savo nuomones, požiūrius, vertinimus. Priešmokyklinio ugdymo pedagogas savo tolerantiško elgesio pavyzdžiais demonstruoja, kad kiekvienas turi teisę turėti savitą, kitokį požiūrį, kad kiekvieno nuomonė yra įdomi ir vertinga. Kuriamos situacijos ar užduotys, kurias atlikdami vaikai turi galimybę suvokti, kad jų norai, poreikiai, interesai gali būti skirtingi, tačiau visi yra vertingi ir turi teisę egzistuoti. Vaikai skatinami ieškoti išeities, spręsti problemines ar konfliktines situacijas (susidūrus skirtingiems norams, požiūriams), derinti savo norus, požiūrius tarpusavyje, pasiskirstyti vaidmenimis ir bendradarbiauti. Vaikai skatinami aptarti pastebėtas žmonių išvaizdos ir (ar) elgesio skirtybes (pavyzdžiui, po išvykos, pažiūrėjus paveikslų, vaizdajuostę ir pan.), prieiti prie išvados, kad žmonės gali atrodyti labai įvairiai (būti stori ar ploni, aukšti ar mažaūgiai, gerai matantys ir neregiai, gerai girdintys ir sutrikusios klausos...) ir tai normalu, jų žmogiškoji vertė dėl to nei mažesnė, nei didesnė. Žmonių elgesys gali skirtis, bet jis neturi pažeisti aplinkinių privatumo, jiems trukdyti. |
| Geranoriškai, konstruktyviai bendradarbiauti su kitais vaikais | Pakviečia vieną ar kelis vaikus žaisti, bendrai kurti darbelį ar kt., paaiškina savo ketinimus, išklauso kito asmens sumanymo, tariasi dėl taisyklių, derina veiksmus, suvaldo savo spontaniškus norus | Pasako savais žodžiais, kaip dera bendrauti ir bendradarbiauti su bendraamžiais, kam reikalingi susitarimai, taisyklės, paaiškina, kodėl ne visada galima daryti tai, ko norisi | Būdami grupėje ir kurdami bendrus darbus, projektus, vaikai skatinami susikurti taisykles, siūlyti, išklausyti ir palaikyti sumanymus, tartis ir derinti ketinimus, veiksmus, kartu siekti numatyto tikslo.Akcentuojama, kad ne visada galima daryti tai, ko norisi, kad būtina paisyti ir kitų žmonių norų. Mokomasi susitvardyti, apriboti savo įgeidžius. Pastebimos, įvardijamos ir pastiprinamos vaikų valios, susivienijimo dėl bendro tikslo apraiškos (pvz., rengiant bendrą projektą, dalyvaujant talkoje, rengiantis konkursui, varžyboms ar pan.). |
| Siekti priklausyti grupei (priešmokyklinio ugdymo, kiemo draugų, turinčiųjų panašų pomėgį ar kt.) | Demonstruoja priklausymo grupei ženklus: rūpinasi kitais, jaučiasi esąs svarbus, reikalingas, yra aktyvus, sprendžiant aktualius grupei klausimus (pvz., siūlo žaidimą, projekto temą ir kt.), jaučia įsipareigojimą ir atsakomybę savo grupei | Paaiškina, kodėl jis nori ar nenori būti tam tikros grupės narys, kaip reikėtų elgtis, kad būtų bendraamžių priimtas ir pripažintas | Siekiama sudaryti sąlygas kiekvienam vaikui pasijusti grupės nariu: pastebimas ir pabrėžiamas kiekvieno vaiko vaidmens grupėje ypatingumas ir svarba; kartu su vaikais aiškinamasi, kokiais būdais galima siekti bendrumo jausmo, kodėl gebėjimas priklausyti grupei yra reikšmingas, kuo grupė yra svarbi žmogaus gyvenime. Vaikai drąsinami mąstyti ir kalbėti apie savo ir kitų vaidmenį grupėje; atidžiai klausomasi jų nuomonės, rodomas susidomėjimas ir palaikymas, kai vaikai apie tai kalba. Atkreipiamas dėmesys ir pastiprinama, kai vaikai, aptardami vaidmenis grupėje, nepaiso lyties stereotipų (pvz., tiek berniukai, tiek mergaitės valo dulkes, tvarkosi, gamina valgyti ir kt.) |
| Laikosi grupės, kuriai priklauso, normų, taisyklių. Dalijasi patirtimi, mintimis, kartu sprendžia problemas, dalyvauja bendroje veikloje | Komentuoja savo grupės sutartas taisykles, elgesio normas. Pripažįsta, kad kiekvieno grupės nario nuomonė, patirtis ir indėlis yra svarbūs bendrai grupės sėkmei. | Kasdienėse situacijose atkreipiamas vaikų dėmesys į jų žodžių ir veiksmų pasekmes kitiems grupės nariams, būtinybę atsiprašyti netinkamai pasielgus (įžeidus, įskaudinus kitą, netesėjus duoto žodžio – sulaužius pažadą ir pan.). Žaisdami, atlikdami bendras užduotis, vaikai mokosi dalytis priemonėmis, žaislais, taip pat patirtimi, sumanymais, mokosi vieni iš kitų. Sprendžiant konkrečias grupės kasdienio gyvenimo problemas, vaikai skatinami pasidalyti nuomonėmis, drąsiai eksperimentuoti, rodyti iniciatyvą, siekiant bendros veiklos įdomumo, kokybės, įvairovės.Kartu su vaikais aptariant, nagrinėjant įvairias jų kasdienio gyvenimo situacijas, elgesį, pabrėžiama, kad teisės yra neatsiejamos nuo pareigų (pavyzdžiui, vaikas gali reikšti savo nuomonę, tačiau turi leisti tai padaryti ir kitam). |
| Apriboja savo ambicijas, suvaldo impulsus dėl bendros veiklos (pvz., nepasitraukia iš bendros veiklos, patyręs nesėkmę, supykęs ar pan.) | Paaiškina, kad bendros veiklos sėkmei būtinas atskirų grupės narių veiksmų derinimas tarpusavyje | Vaikai drąsinami galvoti ir kalbėti apie savo emocijas, jausmus, kurių kyla žaidžiant, veikiant kartu su kitais. Su vaikais kalbamasi, aptariami įvairūs emocinių sunkumų įveikos būdai (pvz., įvardyti, kaip jautiesi, tam tikram laikui pasitraukti iš grupinės veiklos, giliai pakvėpuoti, po to vėl sugrįžti ir pan.). Kasdienėje veikloje vaikai pastiprinami (pvz., pagiriami, iškeliami pavyzdžiu), kai jie suvaldo stiprias emocijas (pvz., pyktį, nepasitenkinimą, pavydą) |
| **3. Ugdymo sritis: santykiai su suaugusiaisiais (šeimos nariais, globėjais, priešmokyklinio ugdymo pedagogu ir kitais mokytojais)**  |
| Gerbti suaugusiųjų patirtį ir išmintį | Apibūdina sektinus suaugusiųjų gyvenimo pavyzdžius | Savais žodžiais pasako, ko galima pasimokyti iš suaugusiųjų patirties | Priešmokyklinio ugdymo pedagogo skatinami, vaikai stebi suaugusiųjų gyvenimą, jų veiklą, įvardija, ką svarbaus ir naudingo jie veikia, imituoja jų profesinį ir kitokį elgesį. Aptaria suaugusiųjų gyvenimo pamokas, daro išvadas, ko galima iš jų pasimokyti |
| Prireikus kreiptis patarimo, pagalbos į suaugusiuosius | Kreipiasi padėti, patarti, paaiškinti, ištikus nesėkmei ar sunkumams | Paaiškina, kada, kokiais atvejais ir į ką reikėtų kreiptis patarimo, pagalbos | Priešmokyklinio ugdymo pedagogo padedami, vaikai stengiasi suprasti, kokiais atvejais (kai susižeidei ar ką nors skauda, kai blogai jautiesi ar nežinai, ką daryti ir pan.) ir kokios pagalbos (patarimo, paaiškinimo, nuraminimo, palaikymo ir t. t.) galima tikėtis iš suaugusiųjų (ypač tų, kuriais pasitiki). Vaikai mokosi, kaip reikia kreiptis, į ką, kaip nusakyti, kas atsitiko ir t. t.  |
| Jaustis šeimos, giminės nariu, didžiuotis tuo | Dalyvauja šeimos gyvenime: jaučiasi, kad yra vertinamas, palaikomas, su juo tariamasi; pats išsako savo nuomonę, norus, pageidavimus, pasiūlo įdomių veiklų, aktyviai dalyvauja šeimos, giminės šventėse, įvykiuose.Atsižvelgia į kitų šeimos narių poreikius, norus, prašymus | Pasakoja apie savo šeimos, giminės šventes, tradicijas.Įvardija pagrindines šeimos taisykles, įpročius, kasdienybės rutiną.Pasako, ko norėtų iš suaugusiųjų, kokio elgesio iš jo tikisi. Paaiškina, kodėl ir kaip reikėtų atsižvelgti vieniems į kitus šeimoje (paisyti kitų šeimos narių reikmių, norų, jausmų ir t. t.). | Vaikai skatinami kalbėti apie jų statusą, vaidmenį šeimoje. Su vaikais aptariama, kad šeimų gali būti įvairių: tėtis, mama ir vaikas, mama ir vaikas, tėtis ir vaikas ir kt. Vaikai skatinami domėtis savo šeimos istorija: su tėvų pagalba sužinoti apie senelių, tėvų vaikystę, mokyklos metus, jaunystę ir pan., kaip jie mokėsi, kokiais informacijos šaltiniais naudojosi, ką mėgo veikti laisvalaikiu ir kt.; papasakoti apie šeimos šventes, tradicijas; pokalbių, diskusijų, žaidimų metu vaikai skatinami dalytis pavyzdžiais, kaip jų šeimoje, giminėje šeimos nariai palaiko, padeda vieni kitiems, rūpinasi ir atsižvelgia į vienas kito poreikius. Priešmokyklinio ugdymo pedagogas privalo būti atidus, jautrus, gvildendamas temas, susijusias su šeimos gyvenimu, dėl galimos neigiamos vaiko patirties (netekties, tėvų skyrybų, smurto, girtuokliavimo ar pan.). Neigiama šeimos patirtis neturi būti aptariama viešai. |
| Gerbti mokyklos ar kito švietimo teikėjo mokytojus ir visus jos darbuotojus, jų darbą | Elgiasi mandagiai, dėmesingai, tolerantiškai, atsižvelgia į suaugusiųjų prašymus, pageidavimus, gerbia jų nuomonę | Komentuoja, kodėl ir kaip reikėtų atsižvelgti į ugdymo įstaigoje dirbančius žmones, jų pastangas ir veiklą | Aplankomi visi mokyklos ar kito švietimo teikėjo darbuotojai (budėtojai, valytojai, virėjai, sveikatos priežiūros darbuotojai, direktorius, sekretorė ir t. t.), susipažįstama su jais, jų darbu, pasikalbama. Vaikai aptaria, ką matę, kuo svarbūs ir visiems reikalingi ugdymo įstaigoje dirbantys žmonės, kodėl svarbu gerbti jų darbą, esant galimybei visada jiems talkinti, padėti |
| Jaustis mokyklos ar kito švietimo teikėjo bendruomenės nariu | Pagal savo išgales inicijuoja įvairią veiklą, pokyčius, aktyviai dalyvauja bendroje veikloje | Įvardija, kur norėtų dalyvauti, kuo galėtų prisidėti prie ugdymo įstaigos gyvenimo | Vaikai skatinami dalyvauti visuose bendruose reikaluose ir veikloje, jaustis bendruomenės nariais: teikti siūlymus ir dalyvauti, kuriant grupės aplinką, tvarkant kiemą, žaidimų vietas, statant įrenginius, organizuojant šventes ir t. t. |
| **4. Ugdymo sritis: santykis su aplinka (gamtine, socialine, kultūrine)** |
| Domėtis, rūpintis artimiausia aplinka ir ją puoselėti | Klausinėja, domisi informacija (pvz., knygose, TV laidose ir kt.) apie savo aplinką – daiktus, reiškinius, gamtą, žmones, jų darbą. Orientuojasi namų, grupės ir kitoje jam įprastoje aplinkoje | Papasakoja apie vietas, kur lankosi, žaidžia, ilsisi. Įvardija, kokios tarnybos (parduotuvė, poliklinika, vaistinė, knygynas, bankas ir t. t.) yra jo gyvenamojoje vietoje, kokias paslaugas jos teikia | Organizuojami pasivaikščiojimai ir ekskursijos po gyvenamąją vietovę: lankomos vaikams reikšmingos žaidimų, poilsio, pramogų vietos, taip pat visos svarbiausios įstaigos (parduotuvės, poliklinika, vaistinė, knygynas, bankas ir t. t.), susipažįstama su jų darbu, jose dirbančiais žmonėmis, grįžus aptariama, kuo jos svarbios ir reikalingos kitiems, bendruomenei, visuomenei. Žaidžiami imitaciniai darbo šiose įstaigose žaidimai, mokomasi tinkamo elgesio viešosiose vietose |
| Skatinamas suaugusiųjų ar savarankiškai įsitraukia į įprastus kasdienius darbus: sutvarko savo buvimo ir žaidimų vietas, tausoja žaislus ir daiktus | Paaiškina, kodėl ir kaip reikia atlikti kasdienius darbus | Vaikai skatinami pradėti darbą iš anksto paruoštoje, tvarkingoje darbo vietoje; vaikai pastiprinami (pvz., pagiriami), kai susitvarko savo daiktus ar žaidimo, veiklos vietą (drabužius, žaislus, padeda į vietą priemones, surenka šiukšles ir pan.) |
| Padedamas suaugusiųjų ar savarankiškai tausoja gamtinę aplinką: rūpinasi augalais, gyvūnais, nešiukšlina | Paaiškina, kaip ir kodėl reikia elgtis gamtoje | Organizuojamos ekskursijos, išvykos po gyvenamosios vietos apylinkes, kurių metu siekiama pažinti (stebėti, tyrinėti) augalus ir gyvūnus, supažindinti vaikus su elgesio gamtoje taisyklėmis. Su vaikais diskutuojama, kodėl yra svarbu saugoti, tausoti gamtą, jos išteklius. Ugdomasi ekologinės nuostatos: puoselėti gamtinę aplinką, prisidėti prie jos išsaugojimo, tausoti gamtos išteklius ir t. t. Vaikai skatinami pasidalyti buvimo gamtoje patirtimi: emocijomis, jausmais, pojūčiais, vaizdiniais ir kt.Siekiant vaikams atskleisti gamtos grožį ir įvairovę, gamtos išteklius ir jų tausojimo būtinybę, naudojamasi IT: mokomaisiais objektais, vaizdo ir garso įrašais, filmais ir kt. |
| Su suaugusiaisiais ar savarankiškai tvarko ir puošia savo aplinką – grupės kambarį, žaidimų vietą, aikštelę, kiemą | Papasakoja, kaip galima sutvarkyti ir papuošti savo buvimo vietas: kambarį, butą, kiemą, stadioną, grupės, mokyklos (darželio) aplinką | Vaikai skatinami stengtis visada susitvarkyti savo veiklos ir žaidimų vietas. Palaikomos vaikų siūlomos idėjos papuošti savo artimiausią aplinką: sukurti ir prie interjero pritaikyti kūrybinį darbelį, pamerkti gėlių, dailiai serviruoti stalą, kieme pasodinti ir prižiūrėti gėles, krūmus, medelius ir kt.  |
| Domėtis visuomeniniu gyvenimu, profesine žmonių veikla | Tinkamai elgiasi įvairiose viešosiose vietose, socialinėse situacijose | Nusako pagrindines socialiai pripažįstamo elgesio taisykles (teatre, muziejuje, parduotuvėje, pas gydytoją, gatvėje ir pan.) | Dalydamiesi patirtimi, žaisdami, per išvykas ir ekskursijas vaikai susipažįsta su elgesio skirtingose situacijose (pavyzdžiui, parduotuvėje, autobuse, kino teatre) taisyklėmis.Vaikai padrąsinami ir pastiprinami, kai jie laikosi visuotinai pripažįstamų socialinių normų ir konkrečioje vietoje galiojančių taisyklių. |
| Imituoja profesinę veiklą: žaisdami prisiima įvairius vaidmenis – gydytojo, mokytojo, gaisrininko, kompiuterių specialisto, verslininko, menininko ir pan. | Išvardija bent kelias profesijas ir nurodo esminius atskirų profesijų ypatumus (kuo užsiima tam tikrų profesijų žmonės), funkcijas.Komentuoja, kuo užsiima, ką dirba tėvai ir (ar) kiti artimieji. | Vaikai skatinami domėtis, ką dirba jų tėvai, artimieji, kokių įgūdžių, žinių reikalauja tam tikra profesinė veikla. Vaikai dalijasi žiniomis ir patirtimi apie tėvų ar kitų suaugusiųjų darbus, profesijas, veiklas. Vaikų pažintis su profesijomis plečiama, apsilankant kurio nors iš vaikų tėvų darbovietėje arba kviečiant jį į grupę, demonstruojant filmus, skaitant literatūrą ir pan. |
| Domėtis žymiais gamtos ir kultūros objektais | Domisi ir tyrinėja savo aplinkoje ar (ir) Lietuvoje, pasaulyje esančius gamtos objektus, žmonių sukurtus daiktus, kultūros vertybes, jas tausoja | Papasakoja apie jo artimoje aplinkoje ar kitur esančius žymius gamtos ir kultūros objektus. Savais žodžiais paaiškina, kad daiktai, meno kūriniai yra sukurti žmonių proto, vaizduotės, kūrybinių galių, jų rankų darbo ir kad juos reikia saugoti. | Lankomi gamtos ir kultūros objektai, muziejai, parodos, kultūros renginiai. Vaikams sudaromos galimybės aktyviai dalyvauti bendruomenės renginiuose, minėjimuose, akcijose, talkose ir kt., jie skatinami pasakoti, ką matė, patyrė, išgyveno, lankydamiesi gamtoje, muziejuje, parodoje, spektaklyje ar kt. Vaikai skatinami tyrinėti, pažinti gamtos ir žmogaus rankų sukurtus objektus, skirti, kas sukurta gamtos, o kas – žmonių rankų. Vaikai skatinami dalytis patirtimi apie lankytus gamtos ir kultūros objektus, pasakoti apie savo ar savo šeimos, pažįstamų žmonių sukurtą gamtinę aplinką (pvz., sodą, alpinariumą, kaimo sodybą ir kt.), dalytis idėjomis, sumanymais, ką ir kaip norėtų pats sukurti, pakeisti savo aplinkoje. Sudaroma galimybė vaikams įgyvendinti jų sumanymus (pvz., ugdymo įstaigos kieme pagal vaikų sumanymą kartu su jais įrengti alpinariumą, sukonstruoti lauko įrenginį ir pan.) |
| Didžiuotis savo tautybe, mylėti Tėvynę | Brangina savo gimtinę, Tėvynę, kalbą, gerbia jos istoriją, papročius, tradicijas, domisi tautosaka, tautodaile, amatais, architektūra ir kt. | Nusako savo kilmę, tarmę, nurodo, kur yra gimęs, kuo jam brangi gimtinė, Tėvynė, pasako, kodėl patinka, kad gimė ir gyvena Lietuvoje. Atpažįsta pagrindinius valstybės simbolius: vėliavą, herbą, himną. Įvardija lietuvių kalbą kaip tautos skiriamąjį bruožą, nusako jos unikalumą ir vertę.  | Vaikai skatinami dalytis nuomonėmis, kuo ypatinga Lietuvos gamta, kodėl jiems patinka gyventi Lietuvoje. Klausomos ir dainuojamos liaudies dainos, giesmės, sutartinės, skaitomos, pasakojamos ir vaidinamos lietuvių pasakos, menamos mįslės. Su vaikais lankomasi vietose, kuriose galima susipažinti su amatininkų dirbiniais, tautodailės kūriniais, architektūra. Vaikams sudaromos galimybės aktyviai dalyvauti edukacinėse programose (pvz., duonos kepimo, juostų audimo, krepšių pynimo ir kt.). Su valstybės simboliais, jos istorija, kalba, tarmėmis, tautos papročiais, tradicijomis vaikai susipažįsta stebėdami, analizuodami, kalbėdamiesi, dalyvaudami valstybinėse šventėse, amatų dienose, etnokultūriniuose renginiuose, kultūriniuose projektuose ugdymo įstaigoje ir pan. |
| Domėtis ir gerbti kitas kultūras | Domisi įvairiomis Lietuvos ir pasaulio tautomis, jų kultūra | Išvardija keletą savos ir kitų kultūrų panašumų ir skirtumų. Nusako, kad įvairių tautų žmonės gali turėti skirtingas tradicijas, papročius, tikėjimą, kalbėtis skirtingomis kalbomis | Vaikai skatinami dalytis savo patirtimi, žiniomis apie kitas šalis, jų gyventojus, papročius; aptarti, kuo panašūs ir kuo skiriasi įvairių tautų papročiai, tradicijos, ko galima pasimokyti iš kitų kultūrų. Rengiami projektai apie kitų šalių papročius, valgius, būstus, drabužius, gretinama su lietuviškais, klausomasi įvairių šalių muzikos, gretinant ją su lietuviškomis melodijomis ir t. t. |

 1.2. Socialinės kompetencijos turinio dėmenys:

 1.2.1. santykis su savimi (savivoka, savivertė ir saviugda). Mano ir kitų jausmai, poreikiai, interesai, pomėgiai. Ką aš jau galiu, moku, sugebu? Noriu mokytis, domiuosi mokykla. Koks elgesys yra tinkamas, o koks netinkamas? Moku susikaupti, esu savarankiškas ir atsakingas. Kiekvieną pradėtą darbą privalau baigti;

 1.2.2. santykiai su bendraamžiais. Esame panašūs ir skirtingi. Kaip būti draugu? Mokomės bendrauti ir bendradarbiauti, gražiai sutarti. Mokomės vieni iš kitų;

 1.2.3. santykiai su suaugusiaisiais (šeimos nariais, globėjais, mokytojais). Mano šeima, mano grupė, šalia esantys suaugusieji – jų darbai ir rūpesčiai. Ko reikia, kad šeimoje būtų gera? Šeimos, grupės tradicijos, šventės, įvykiai;

 1.2.4. santykis su aplinka (gamtine, socialine, kultūrine). Mano namai, kiemas, kaimynai. Vietos, kuriose žaidžiu, ilsiuosi. Rūpinuosi, kad mano aplinka būtų švari, tvarkinga, graži. Myliu savo gimtinę, Tėvynę; didžiuojuosi esąs lietuvis.

2. Sveikatos kompetencija:

2.1.pasiekimai ir ugdymo gairės:

|  |  |
| --- | --- |
| **Pasiekimai** | **Ugdymo gairės** |
| **Nuostatos** | **Gebėjimai** | **Žinios ir supratimas** |
| **1. Ugdymo sritis: sveikatos ir sveikos gyvensenos samprata** |
| Būti sveikam | Laikosi kasdienių gyvenimo įpročių, padedančių saugoti ir stiprinti sveikatą (pvz., pakankamai juda, sveikai maitinasi) | Nusako, iliustruodamas pavyzdžiais iš savo aplinkos, kas stiprina sveikatą, o kas jai kenkia. Pateikia pavyzdžių, ką daro kasdien, kad gerai jaustųsi ir būtų sveikas | Vaikai skatinami analizuoti, diskutuoti, dalytis mintimis, patirtimi apie tai, kas, jų nuomone, daro žmogų stiprų ir sveiką, ką jie daro kasdien, kad būtų stiprūs ir sveiki. Aptariami įvairūs pavyzdžiai iš artimiausios aplinkos, TV, filmų, knygų ir t. t.  |
| **2. Ugdymo sritis: psichikos sveikata** |
| Būti pripažintam ir gerai vertinamam | Save vertina, remdamasis jam reikšmingų suaugusiųjų nuomone | Apibrėžia, papasakoja apie savo stiprybes, gebėjimus | Sukuriamos sąlygos vaikams stebėti, atpažinti ir įvardyti savo stiprybes ir gebėjimus: piešiant savo portretą, klausant ir interpretuojant skaitomų tekstų veikėjų poelgius, vaidinant, žaidžiant, bendraujant, tvarkantis ir pan. |
| Gerbti savo ir kitą lytį | Elgiasi pagarbiai savo ir kitos lyties atžvilgiu  | Apibūdina mergaitės ir berniuko vaidmenis. Pateikia pavyzdžių | Vaikai svarsto, diskutuoja, ką reiškia būti berniuku ar mergaite, aptaria, kuo esame panašūs ir kuo skiriamės. Pasitelkus sektinus literatūros, filmų veikėjų pavyzdžius, vaikams padedama suvokti, kad nors berniukai ir mergaitės turi panašumų ir skirtumų, tačiau kiekvienas jų yra unikalus ir vertingas. Jei vaikams kyla klausimų apie lytiškumą, apie lyčių skirtumus, suaugusieji (tėvai, priešmokyklinio ugdymo pedagogas) turėtų aiškiai ir paprastai, nesigilindami į anatomijos ar fiziologijos detales, į juos atsakyti – nesiplėtodami ir nekalbėdami apie tai, ko vaikas dar neklausia, kas jam dar nėra aktualu |
| Pažinti ir išreikšti emocijas ir jausmus | Tinkamai reiškia savo emocijas, nuotaikas, jausmus | Nusako, kad žmonės gali būti ir gerai, ir blogai nusiteikę, išgyventi džiaugsmą, pyktį, liūdesį, gėdą ir kitas emocijas. Pasako, kaip jaučiasi, kas sukėlė jam vieną ar kitą emociją. Pateikia pavyzdžių. | Pasitelkiant literatūros, filmų personažus, kasdienes situacijas, žaidimą, vaikams padedama suprasti, kad įvairūs gyvenimo įvykiai sukelia įvairių jausmų ir išgyvenimų.Vaikai skatinami stebėti ir aptarti savo kūno signalus (siekti pajusti, kas vyksta kūne, kai išgyvenamos įvairios emocijos: džiaugsmas, liūdesys, pyktis ir kt.), imituoti skirtingas emocijas neverbaline (kūno) kalba.Kuriamos įvairios situacijos (inscenizacijos, vaidinimai, improvizacijos), kuriose vaikai eksperimentuoja ir mokosi tinkamai parodyti savo emocijas ir nuotaikas. |
| Valdyti savo impulsus | Kasdienėje veikloje tramdo save, stengiasi susilaikyti nuo impulsyvaus elgesio | Nurodo bent porą sunkumų įveikos būdų (pasitraukti iš situacijos, pasakyti kitam, kaip jaučiasi, giliai pakvėpuoti, padainuoti, pabėgioti ir kt.) | Pasinaudojant realiomis situacijomis ar literatūros, filmų personažų elgesio pavyzdžiais, siekiama ugdyti vaikų savikontrolės įgūdžius: kartu su vaikais aptariami įvairūs (tinkami ir netinkami) sunkumų įveikos būdai, modeliuojant sudėtingas situacijas ir mokantis įveikti galimus sunkumus. Aptariama, diskutuojama, kad nėra gerų ir blogų jausmų, yra tik netinkami jų reiškimo būdai. Kartu su vaikais ieškoma konstruktyvių konkrečios problemos sprendimo būdų (pvz., susitaikyti, nusišypsoti, ištiesti ranką, pradėti žaidimą iš naujo ir pan.) |
| Susikaupti, atliekant tam tikras užduotis | Tam tikrą laiką geba sutelkti dėmesį į konkrečią veiklą | Paaiškina, kad, norint atsakingai ir kruopščiai atlikti tam tikrą veiklą, reikia susikaupti | Sudaroma galimybė vaikui žaisti, kurti, mąstyti, veikti netrukdomam, leidžiama baigti pradėtą veiklą. Vaikams pasiūloma įdomios, juos įtraukiančios veiklos, žaidimų, taip pat specialių pratimų, ugdančių dėmesio koncentraciją, stiprinančių valią |
| Nusiraminti ir atsipalaiduoti, patyrus stiprių emocijų | Nusiramina, atsipalaiduoja žaisdamas, judėdamas, vartydamas knygeles, stebėdamas aplinką | Nurodo, kada ir kaip reikia stabtelėti, nusiraminti, pailsėti | Sukuriamos situacijos, pasiūlomi pratimai, skirti atsipalaiduoti (kvėpavimas, mankšta, „vaizduotės kelionė“, muzikos klausymas, piešimas, šokis ir kt.), patyrus stiprių išgyvenimų. Diskutuojama, aiškinamasi ir nusprendžiama, kas ir kodėl geriausiai kiekvienam vaikui padeda atsipalaiduoti, pailsėti, pagerinti savijautą |
| Būti geranoriškam aplinkiniams, tolerantiškam | Demonstruoja draugiškumo ženklus (šypsena, dalijimasis, pritarimas, palaikymas) ir toleranciją (pakanta kitokiai nuomonei, išvaizdai, žodžiams) | Komentuoja, iliustruodamas pavyzdžiais, koks elgesys yra palankus, geranoriškas.Žino būdus (šypsena, gražus žodis, apkabinimas ir t. t.), kaip galima padėti, suteikti džiaugsmo kitiems. | Pasitelkiant literatūros, filmų personažus, kasdienes situacijas, atskleidžiama žmonių išvaizdos, būdo, elgesio įvairovė, pabrėžiama, kad kiekvienas turi teisę būti kitoks – unikalus ir nepakartojamas. Vaikai mokosi pastebėti vienas kito stiprybes, pasakyti vienas kitam gražų žodį. Žaidžiami žaidimai, inscenizacijos, kurie skatina toleranciją kitam ir kitokiam, pakantą kitoniškumui.Žaidžiami žaidimai, organizuojama veikla, įtraukianti visus vaikus, siekiama, kad nė vienas vaikas grupėje nesijaustų vienišas ar atstumtas, nebūtų pajuokiamas ar įžeistas, ypač dėl skirtingų gebėjimų, šeimos socialinio statuso, sveikatos, lyties, tautybės, religijos ar rasės skirtumų.  |
| **3. Ugdymo sritis: socialinė sveikata** |
| Puoselėti draugystę | Užmezga ir palaiko draugiškus santykius su kitais (pvz., užkalbina, pakviečia žaisti, dalijasi žaislais, daiktais, prisiderina prie kito, atjaučia ir pan.) | Paaiškina, kaip galima susidraugauti ir palaikyti draugystę. Pateikia pavyzdžių | Vaikai skatinami papasakoti apie savo geriausią draugą (tikrą ar išgalvotą), jo pomėgius, savybes, diskutuojama, kaip galima susirasti draugų, ko reikia, kad būtum geras draugas, ką daryti susipykus. Draugystės tema kuriami piešiniai, inscenizacijos, vaidinimai.Aptariami, diskutuojami įvairūs draugystės pavyzdžiai iš vaikų patirties, vaikų literatūros, spektaklių ar filmų. Kuriamas teigiamas grupės mikroklimatas, puoselėjant grupės tradicijas (gimtadienių, valstybinių, kalendorinių švenčių šventimas, Motinos, Tėvo dienų minėjimai ir pan.), ritualus (šilti pasisveikinimai ir atsisveikinimai, „ryto ratas“, „komplimentų žaidimai“ ir t. t.) ir pan. Siekiama ugdyti vaikų tarpusavio palankumą ir draugiškumą, skatinant vaikus žaisti, dirbti, veikti poromis, mažomis grupelėmis, visiems kartu.Sudaromos situacijos, žaidžiami žaidimai (pvz., „Taip ir ne“), sudaromos diagramos, kuriami piešiniai, iš kurių vaikai gali sužinoti vieni kitų gimtadienius, pomėgius, draugų tėvų profesijas ir pan. |
| Vengti smurto ir patyčių bendraujant | Kilus tarpusavio konfliktui, ginčui, esant nuomonių skirtumui, nesutarimams, susitramdo, ieško priimtinų konflikto sprendimo būdų | Komentuoja, kodėl negalima skriausti kito, muštis, stumdytis, tyčiotis, prasivardžiuoti ir t. t.Papasakoja, kaip jaučiasi (pats ar kitas), kai kas nors tyčiojasi. | Skaitomos ir aptariamos pasakos, istorijos, kurių veikėjai patyrė skaudžių išgyvenimų.Su vaikais diskutuojama apie tai, kaip galima tinkamai išreikšti pyktį, išvengti konflikto arba jį taikiai išspręsti, susitaikyti; aiškinamasi, kaip patyčios, smurtas veikia aplinkinius (skaudina, ardo santykius, draugystę, žaloja sveikatą ir pan.).Aptariamos filmukų, literatūros kūrinių situacijos, atliekamos draminės užduotys, žaidimai su lėlėmis ir kt., kurie lavina gebėjimą jausti kitą, įsivaizduoti save kitovietoje (empatijos gebėjimai), po to jos analizuojamos ir daromos išvados.  |
| Būti budriam ir atsargiam, bendraujant su nepažįstamaisiais | Atsispiria nepažįstamų žmonių kvietimui, įkalbinėjimams eiti pasivaikščioti, pasivažinėti, vaišintis, ką nors veikti ir t. t. | Savais žodžiais paaiškina, kodėl be suaugusiųjų žinios negalima išeiti iš kiemo, namų, ugdymo įstaigos teritorijos, bendrauti su nepažįstamaisiais, imti iš jų siūlomų dovanų, gėrimų, saldainių ir pan., važiuoti pasivažinėti | Formuojant iš esmės pozityvų požiūrį į aplinkinius ir pasaulį, vaikai supažindinami su galimomis grėsmėmis, paaiškinama, kad kartais suaugusieji ar vyresni vaikai turi blogų ketinimų ir gali nuskriausti. Panaudojant tinkamas didaktines priemones, modeliuojamos vaiko saugumui ir gyvybei pavojingos situacijos, drauge su vaikais svarstoma, kaip dera, o kaip nedera elgtis vienu ar kitu atveju. Kai kurios situacijos imituojamos, suvaidinamos. |
| Saugotis seksualinio išnaudojimo ir prievartos | Pasitiki savo pojūčiais, intuicija ir geba pasakyti „ne“ abejonę keliantiems žmonėms, pasitraukia iš grėsmę keliančios situacijos (priešinasi, bėga, atstumia, šaukia ar kt.), kreipiasi pagalbos į patikimą suaugusįjį | Vaikai nusako, kokie galėtų būti tų žmonių ketinimai (geri ar blogi). Atpažįsta tinkamus ir netinkamus prisilietimus, nusako, ką reikia daryti, susidūrus su žmonių sukeliamais gėdos, kaltės, pažeminimo ir pan. jausmais, veiksmais ir jų pasiūlymais | Kartu su vaikais aptariamos, nagrinėjamos rizikingos situacijos: suaugęs žmogus žada duoti vaikui saldainių, jei vaikas eis su juo; daug vyresnis vaikas siūlo pažaisti mamą ir tėtį; nepažįstamas žmogus siūlosi pavėžinti automobiliu, kviečia jo namuose pažaisti kompiuterinius žaidimus, pasiūlo pasivaišinti ar kt. Su vaikais modeliuojamos situacijos, kaip galima pasipriešinti spaudimui, atsisakyti netinkamų pasiūlymų. Aptariami galimi pavojai internete (pvz., siūlymai susidraugauti, susitikti, pasidalyti nuotraukomis, adresais ir kt.) ir elgesio tokiose situacijose būdai. Vaikai drąsinami kreiptis pagalbos, kai jaučiasi nesaugūs |
| Atsispirti netinkamam kitų elgesiui | Taiko bent porą būdų, kaip atsispirti kitus žeminančiam, netinkamam, įtartinam elgesiui (sudrausmina kitą, prašo suaugusiųjų pagalbos, stengiasi susidraugauti su kitais vaikais) | Atpažįsta ir įvardija situacijas, kurios kelia grėsmę jo saugumui, orumui (pvz., tyčiojimasis, gąsdinimas, atstūmimas) | Remiantis vaikų patirtimi, kasdienėmis gyvenimo situacijomis, žiniasklaidos pavyzdžiais, vaikai įtraukiami į diskusijas, skatinami abejoti, kritiškai mąstyti, išsakyti ir pagrįsti savo nuomonę, kelti įvairias prielaidas apie pavojingas, grėsmingas jo saugumui ar orumui situacijas ir jas aptarti. Kartu su vaikais ieškoma būdų, kaip reikia rasti išeitį iš grėsmę keliančios situacijos (pasitraukti, prašyti suaugusiųjų pagalbos, sudrausminti, sugėdinti blogai besielgiantįjį, stengtis parodyti draugiškumą kitiems, susidraugauti ir pan.) |
| Būti budriam ir atsargiam savo aplinkoje | Neliečia nepažįstamų, įtartinų jo aplinkoje esančių daiktų, medžiagų | Nurodo, kad negalima liesti vaistų, uostyti, ragauti nežinomų skysčių ir kitų medžiagų | Panaudojant gerai žinomas pasakas („Katinėlis ir gaidelis“, „Raudonkepuraitė“ ir t. t.), tinkamas didaktines priemones (lėlių namus, pačių sukurtus „namus“, lėles), modeliuojamos vaiko saugumui ir gyvybei pavojingos situacijos, drauge su vaikais aptariama, kaip vienu ar kitu atveju reikia elgtis ir kodėl (nepažįstamam asmeniui neatidaryti durų, neduoti rakto, nenešti iš namų gėrybių ir pan.) |
| Suaugusiųjų prižiūrimas ar savarankiškai saugiai naudojasi elektros įranga, buitiniais prietaisais ir įrankiais | Paaiškina, kodėl be suaugusiųjų leidimo negalima naudoti elektrinių ir dujinių prietaisų, žaisti su aštriais daiktais, degtukais ir kt. | Pasitelkiant tėvus, mokomasi naudotis namuose ir grupėje esančia buitine įranga ir prietaisais |
| Atsargiai elgiasi gatvėje, kelyje; moka tinkamai elgtis jam įprastose eismo situacijose | Komentuoja, kaip reikia elgtis gatvėje, kelyje | Saugaus elgesio gatvėje, kelyje mokomasi realiose situacijose: užsisegti atšvaitus, apsirengti liemenę, pereiti gatvę reguliuojamoje ir nereguliuojamoje sankryžoje, kertant gatvę, pažiūrėti į abi puses, ar nėra atvažiuojančių mašinų, eiti kairiuoju kelkraščiu, automobilyje užsisegti saugos diržus ir t. t. Įsitikinama eksperimentuojant, kaip tamsoje atsispindi šviesos paliesti atšvaitai, koks visai nematomas tamsoje būna žmogus, apsirengęs tamsiais drabužiais, ypač su gobtuvu, ir t. t. Taip pat naudojami įvairūs paveikslėliai, knygų iliustracijos, filmukai, vaizduojantys rizikingą elgesį, su vaikais aptariami galimi pavojai |
| Ištikus nelaimei, ieškoti pagalbos | Kreipiasi pagalbos į suaugusiuosius, kuriais pasitiki | Paaiškina, kad, ištikus bėdai ar nelaimei, gali padėti artimieji, pažįstami ir kai kurių įstaigų (gydymo, policijos ir kt.) tarnautojai.Žino savo namų, darželio adresus, mamos, tėčio, skubios pagalbos telefono numerį 112. | Aptariamos įvairios vaikų gyvenimo situacijos, susijusios su pavojumi sveikatai ar gyvybei, ir tuo metu kylantys jausmai: išgąstis, baimė, panika, bejėgiškumas. Drauge su vaikais išsiaiškinama, į ką, kur ir kada reikia kreiptis pagalbos. Mokomasi praktiškai prisistatyti, pasakyti, kas atsitiko, nurodyti adresą, vietą ir t. t.Aptariama, kaip svarbu yra rūpintis vieniems kitais ir padėti, ištikus nelaimei (kilus gaisrui, įlūžus ant ledo, įkritus į vandens telkinį, nukritus nuo kopėčių, persikaitinus saulėje ir t. t.).  |
| **4. Ugdymo sritis: fizinė sveikata** |
| **4.1. Fizinis aktyvumas** |
| Judėti ir patirti judėjimo džiaugsmą | Spontaniškai juda, žaidžia, atlieka jam patinkančius pratimus: eina, bėga, šokinėja, juda, keisdamas kryptį, tempą, greitį; žaidžia komandinius žaidimus; meta, pagauna, spiria, atmuša kamuolį; išlaiko pusiausvyrą; 4.1.2. Atlieka smulkiosios motorikos judesius | Nurodo, kad judrūs žaidimai, pratimai, mankšta padeda jaustis žvaliam ir stipriam.Pasako, kur (namie, kieme, gamtoje, sporto salėje, stadione) ir kaip galima judėti kasdien. | Sudaromos sąlygos tenkinti prigimtinį vaiko poreikį judėti, patirti judėjimo džiaugsmą: palaikomas natūralus, spontaniškas judėjimas įvairioje aplinkoje ir įvairiose situacijose (patalpoje ir lauke, įvairiomis oro sąlygomis ir t. t.). Vaikai žaidžia jiems patinkančius judriuosius komandinius žaidimus – „Kvadratą“, krepšinį, futbolą, dalyvauja estafetėse ir pan.Vaikai drąsinami bėgioti, laipioti, šokinėti, ropoti, ridentis, šliaužti, kyboti, prisitraukinėti, suktis, verstis, siūbuoti, suptis, čiuožti, slysti, spyruokliuoti, linguoti, stumti, traukti, mesti, ridenti, mušti, spirti, atmušti ir t. t. Vaikai skatinami kurti naujus judesius ir jų junginius, judesiais, garsais, mimika imituoti ir mėgdžioti gyvūnų judesius, jų elgseną, improvizuoti.Vaikai lavina kūno koordinaciją, atlikdami pusiausvyros pratimus.Išnaudojant turimą aplinką, erdvę, priemones, organizuojamas tikslingas vaikų fizinių ypatybių ‒ greitumo, vikrumo, lankstumo, koordinacijos, jėgos, ištvermės – lavinimas; tikslingai sukuriama fizinį aktyvumą stimuliuojanti aplinka ir situacijos, kuriose vaikai norėtų išbandyti ir tyrinėti judesius ir veiksmus, kurti ir žaisti įvairius žaidimus.Smulkiosios motorikos judesiai lavinami piešiant, rašant, dėliojant dėliones, karpant, lipdant, konstruojant, mezgant, pinant, siuvant, rišant kaspinus, raištelius ir t.t. Į fizinę veiklą įtraukiami visi vaikai (pagal jų išgales), siekiama, kad jiems būtų linksma ir gera judėti drauge. Žaidžiami komandiniai žaidimai, mokomasi laimėti ir pralaimėti, skatinamas kilnus elgesys rungtyniaujant, puoselėjamos garbingos olimpizmo idėjos.  |
| Turėti taisyklingą laikyseną | Padedamas suaugusiųjų, stengiasi taisyklingai sėdėti, stovėti, gulėti, judėti | Komentuoja, kaip reikia taisyklingai sėdėti, stovėti, gulėti | Vaikai skatinami pajusti grakščių judesių, kūno valdymo malonumą.Atkreipiamas vaikų dėmesys į jų kūno padėtį stovint, sėdint, einant, atliekant fizinius pratimus; pastiprinamos vaikų pastangos vaikščioti grakščiai, sėdėti nesikūprinant, stovėti pasitempus. |
| Būti atsargiam žaidžiant, judant | Judėdamas (važiuodamas dviračiu, riedlente, pačiūžomis ir t. t.) stengiasi būti atsargus, atsakingai naudojasi reikiamomis apsaugos priemonėmis | Argumentuoja, kodėl žaidžiant, aktyviai judant reikia būti atsargiam, elgtis saugiai | Vaikai skatinami būti budrūs, atsargūs ir atsakingi judėdami (žaisdami judriuosius žaidimus, mankštindamiesi, važiuodami dviračiu, paspirtuku ir t. t.).Palaikoma spontaniška ir organizuojama tikslinga fizinė vaikų veikla, rūpinamasi, kad aplinka būtų kuo saugesnė vaiko judėjimo poreikiams tenkinti. Vaiko savisaugos ir atsakomybės už savo saugumą jausmas stiprinamas, sudarant sąlygas judėti įvairiais būdais, skirtingu tempu, išbandant savo fizines galias. |
| **4.2. Sveika mityba** |
| Domėtis sveika mityba, norėti valgyti sveikai | Valgo įvairų, šviežią, vertingą maistą – daržoves, vaisius, grūdų, pieno, žuvies, mėsos ir kt. produktus. Geba atsirinkti, kuris maistas yra vertingas, naudingas, o kurio reikėtų atsisakyti | Nurodo, kad maistas reikalingas augti ir būti sveikam.Pateikia kelis maisto produktus, kuriuos valgyti sveika, ir kelis, kurių vartojimą reikėtų riboti. | Stebėdami suaugusiųjų mitybos įpročius, TV, knygų personažų elgesį ir priešmokyklinio ugdymo pedagogo padedami, vaikai nagrinėja ir daro išvadas, kaip maitintis yra sveika, o kaip ne.Vaikai pasakoja, ką jie dažniausiai valgo pusryčiams, pietums ir vakarienei, aptaria valgiaraštį, sudarinėja diagramas apie mėgstamus maisto produktus ir t. t. Vaikai skatinami diskutuoti, kurie iš jų vartojamų produktų, patiekalų yra naudingiausi augti, būti sveikiems, stipriems ir gerai jaustis. Su vaikais kalbama, kokių vitaminų turi įvairios daržovės, vaisiai. Priešmokyklinio ugdymo pedagogo padedami, spaudžia sultis, gamina salotas, augina ir vartoja prieskonines žoleles, daržoves ir kt. |
| Gerti vandenį | Geria pakankamai vandens | Paaiškina, jog vanduo reikalingas, kad gerai jaustumėmės ir būtume sveiki. Pateikia gėrimų, kuriuos vartoti sveika ir kuriuos reikia vartoti saikingai, pavyzdžių | Vaikai skatinami įsiklausyti į savo kūno poreikius (troškulį, alkį, sotumo jausmą) ir į juos tinkamai reaguoti: ištroškus – gerti vandenį, išalkus – rinktis maisto produktus, patiekalus, turinčius maistinės ir energinės vertės, o ne beverčius ar net kenksmingus sveikatai (energinius, saldžiuosius gėrimus, greitojo maisto patiekalus, traškučius, guminukus ir t. t.). Grupėje ar kitoje patalpoje, kurioje vyksta ugdymas, visą laiką turėtų geriamo vandens, kurio panorėjęs vaikas galėtų atsigerti pats |
| Valgyti išalkus, jausti saiką valgant | Atpažįsta ir įvardija, kada yra alkanas, o kada sotus | Pasako, kad išalkus reikia pavalgyti, valgant – neskubėti, gerai sukramtyti maistą, valgyti ramioje, gražioje aplinkoje | Įtraukiant šeimą, ugdymo įstaigas, vietos bendruomenes, organizuojamos įvairios popietės, šventės, viktorinos, supažindinančios su lietuvių ir kitų tautų mitybos tradicijomis, propaguojančios sveiką mitybą |
| **4.3. Veikla ir poilsis** |
| Pavargus pailsėti, laikytis miego ir veiklos ritmo | Kai yra pavargęs, eina pailsėti. Laikosi miego ir veiklos ritmo, padedamas suaugusiųjų | Nurodo, kad miegas, poilsis reikalingi, norint gerai jaustis ir būti sveikam.Išvardija bent kelis būdus, padedančius atsipalaiduoti, pailsėti (pvz., pabūti tyloje, pasivaikščioti, pasiklausyti ramios muzikos, pamiegoti). | Vaikai skatinami įsiklausyti į savo kūno pojūčius (nuovargį, mieguistumą, akių perštėjimą ir kt.) ir juos įvardyti. Kartu su vaikais aptariama, kaip elgtis, pajutus nuovargį, mieguistumą, silpnumą, skausmą. Vaikai dalijasi patirtimi, ką jie paprastai daro pavargę, kas padeda jiems pailsėti.Vaikai skatinami įvardyti, kaip jie jaučiasi pailsėję – pamiegoję, pasivaikščioję, pabuvę gryname ore ir pan. Kartu su vaikais nagrinėjama ir aptariama miego, aktyvaus poilsio, atsipalaidavimo reikšmė augimui, vystymuisi, gerai savijautai ir sveikatai.Tėvų padedamas ar savarankiškai kiekvienas vaikas pavaizduoja savo dienotvarkę (laiką, skirtą miegoti, valgyti, įvairiai veiklai ir t. t.) lentelėmis, diagramomis, scheminiais piešiniais; dienotvarkės gretinamos, ieškoma panašumų ir skirtumų, diskutuojama dėl kiekvieno sveikatai palankiausio paros ritmo. Patariami ir padedami suaugusiojo, vaikai susidaro sau tinkamiausią paros veiklos ir poilsio planą, aptaria jį, argumentuoja, kodėl jis geras. Susidarę dienotvarkę, stengiasi jos laikytis. |
| Nepiktnaudžiauti kompiuteriu ir TV | Riboja kompiuteriui ir TV skiriamą laiką | Nusako, kad ilgas sėdėjimas prie kompiuterio ir (ar) televizoriaus žmogų vargina, daro jį irzlų, piktą, kenkia akims, klausai, stuburui | Kartu su vaikais aptariama ilgo sėdėjimo prie kompiuterio, televizoriaus žala. Vaikai mokosi įvairių pratimų, skirtų akims, pavargusiems kūno raumenims pailsinti. Pastiprinami spontaniški vaikų bandymai pailsėti, naudoti atsipalaidavimo pratimus |
| Saugo klausą ir vengia triukšmo | Komentuoja, kodėl reikia saugoti klausą, riboti TV ar kompiuterio skleidžiamą garsą | Aptariama pernelyg garsios muzikos, triukšmo žala vaiko sveikatai. Vaikai eksperimentuoja ir bando įsiklausyti į kūno signalus, kuriuos sukelia įvairaus stiprumo garsai ar tyla |
| Susidūrus su sunkumais, kreiptis pagalbos | Kai pasijunta blogai, pasako apie tai suaugusiesiems | Nusako, kad, pasijutus blogai, būtina apie tai pranešti suaugusiesiems | Vaikai drąsinami pasakyti, kai pasijunta blogai, pavargsta, kai ką nors skauda. Inicijuojamos, inscenizuojamos situacijos, kurių metu vaikai praktiškai išbando, į ką kreiptųsi, ką sakytų, iškilus sunkumams (pvz., skauda pilvą, galvą, pajunta nuovargį) |
| **4.4. Asmens ir aplinkos švara**  |
| Rūpintis asmens ir aplinkos švara ir tvarka | Padedamas suaugusiųjų ar savarankiškai prausiasi, šukuojasi, valosi dantis, plaunasi rankas (prieš valgį, pasinaudojęs tualetu, išsipurvinęs) | Paaiškina, kaip ir kodėl reikia praustis, trinkti galvą, valytis dantis, plautis rankas | Vaikai skatinami įsiklausyti į savo kūno pojūčius ir pajausti skirtumą tarp švarių ir nešvarių rankų, išvalytų ir nevalytų dantų, ištrinktų ir neištrinktų plaukų, švarių ir nešvarių drabužių, patalynės, batų. Organizuojami „švarių, kvepiančių rankyčių“, „švarių dantukų, gaivios burnytės“ ir pan. užsiėmimai. Vaikai dalijasi savo pojūčiais, išgyvenimais.Vaikai raginami laikytis grupėje priimtų susitarimų, taisyklių (pvz., prieš valgį nusiplauti rankas, po miego susišukuoti plaukus), siekiant lavinti vaikų higienos įgūdžius. |
| Stengiasi, kad drabužiai ir avalynė būtų švarūs ir tvarkingi  | Paaiškina, kad švari ir tvarkinga apranga yra maloni ir sau, ir kitiems | Pasitelkiant literatūros, filmų, komiksų personažus, diskutuojama, aiškinamasi, kuo patrauklesnis kitiems ir sau yra švarus ir tvarkingas žmogus.Vaikai mokosi prižiūrėti drabužius ir avalynę (pasidžiauti sušlapus, tvarkingai susilankstyti, nusivalyti batus). |
| Patariamas suaugusiųjų ar savarankiškai pasirenka drabužius ir avalynę pagal orą | Argumentuoja, kodėl svarbu apsirengti ir apsiauti pagal oro sąlygas | Vaikai aiškinasi, kokia apranga ir avalynė kokiam orui skirta, kad tinkamai rengdamiesi ir avėdami geriau jaučiasi (nesukaista, nesušąla, nesušlampa), laisviau elgiasi (gali braidyti po balas, pusnis, bėgioti, čiuožinėti) ir išvengia ligų |
| Rūpintis aplinkos švara ir tvarka | Padedamas suaugusiųjų ar savarankiškai susitvarko savo buvimo vietą | Komentuoja, kodėl svarbu tvarkyti savo kambarį (kampelį), žaidimų, miego, valgio vietas ar kitą buvimo aplinką | Vaikai pratinami savarankiškai, niekieno neraginami susitvarkyti savo veiklos, žaidimų vietas, grupės kambarį.Pastiprinamas vaikų elgesys (vaikai pagiriami, paskatinami), kai jie susitvarko žaidimų ar kitos veiklos vietą, sudeda į vietą žaislus, darbo priemones ir pan.Palaikomos ir įgyvendinamos vaikų iniciatyvos, susitarimai, įsipareigojimai ir sumanymai, rūšiuojant šiukšles (pvz., įrengiamos dėžės atliekoms rūšiuoti), tvarkant, puoselėjant, puošiant grupės, ugdymo įstaigos aplinką, skatinamas vaikų aktyvumas kuriant ir siūlant naujas idėjas. |

 2.2. Sveikatos kompetencijos turinio dėmenys:

 2.2.1. sveikatos ir sveikos gyvensenos samprata. Kas padeda būti stipriam ir sveikam? Kaip jaučiamės, kai esame sveiki?;

 2.2.2. psichikos sveikata. Savybės, kurios man patinka. Visos emocijos yra svarbios ir reikalingos (džiaugsmas, pyktis, baimė, liūdesys ir t. t.). Kaip galima suteikti džiaugsmo sau ir kitiems? Norint ką nors nuveikti, svarbu susikaupti. Kodėl pavargus reikia pailsėti? Koks elgesys yra geras, draugiškas?;

 2.2.3. socialinė sveikata. Kaip galima susidraugauti ir palaikyti draugystę? Kuo panašūs ir kuo skiriasi berniukai ir mergaitės? Kodėl negalima muštis, pravardžiuoti, tyčiotis? Kodėl reikia būti budriam ir atsargiam, bendraujant su nepažįstamaisiais? Su nežinomais daiktais ir medžiagomis reikia elgtis atsargiai. Su buitiniais ir elektriniais prietaisais, degtukais, aštriais daiktais ir t. t. reikia būti atsargiems. Kaip dera elgtis gatvėje, kelyje? Ištikus nelaimei, reikia nebijoti kreiptis pagalbos;

 2.2.4. fizinė sveikata:

 2.2.4.1. fizinis aktyvumas. Kokie judrūs žaidimai, pratimai man patinka? Kaip ir kur galiu judėti kiekvieną dieną? Kaip reikia taisyklingai stovėti, sėdėti, judėti? Kodėl, žaidžiant, aktyviai judant, reikia būti atsargiam, saugiai elgtis?;

 2.2.4.2. sveika mityba. Kodėl reikia valgyti? Sveiki ir nesveiki maisto produktai ir gėrimai. Kaip dera valgyti? Kodėl reikia gerti vandenį, valgyti įvairų maistą ir t. t.?;

 2.2.4.3. veikla ir poilsis. Kam reikalingas miegas ir poilsis? Kodėl reikia riboti laiką, praleidžiamą prie kompiuterio ir (ar) televizoriaus? Kodėl reikia saugoti regą ir klausą? Kodėl, pasijutus blogai, reikia kreiptis pagalbos?;

 2.2.4.4. asmens ir aplinkos švara. Kodėl reikia būti švariam ir tvarkingam (praustis, valytis dantis, plautis rankas, prižiūrėti aprangą)? Kodėl svarbu apsirengti ir apsiauti pagal orą? Kodėl malonu būti švariam ir tvarkingam? Kodėl gera būti ir žaisti tvarkingoje aplinkoje?

 3. Pažinimo kompetencija:

 3.1. pasiekimai ir ugdymo gairės:

|  |  |
| --- | --- |
| **Pasiekimai** | **Ugdymo gairės** |
| **Nuostatos** | **Gebėjimai** | **Žinios ir supratimas** |
| **1. Ugdymo sritis: domėjimasis, smalsumas** |
| Pažinti savo gyvenamąją aplinką ir jos žmones | Stebi, klausinėja apie gimtojo miesto, miestelio, kaimo žmones, jų gyvenimą, darbus, kūrybą | Pasakoja apie jam reikšmingus žmones (savo senelius, gyvenamosios vietovės mokslininkus, menininkus, senolius, meistrus, tautodailininkus, ūkininkus, verslininkus ir t. t.), jų darbus, kūrybą | Organizuojamos išvykos, ekskursijos po gyvenamosios vietos apylinkes; susitikimai su žmonėmis, galinčiais pasidalyti su vaikais savo gyvenimiška patirtimi. Vaikai skatinami klausti, ieškoti informacijos ir dalytis patirtimi apie savo pažįstamus žmones, jų užsiėmimus, veiklą, kūrybinius darbus |
| Pažinti, saugoti, gerbti ir puoselėti gyvąją gamtą | Stebi, klausinėja apie pievos, miško, vandens telkinių augalus, gyvūnus, jų gyvenimą | Nusako, ką išgyvena, būdamas miške, pievoje, prie ežero, upės, jūros.Apibūdina, kas yra kalnas, miškas, pieva, upė, ežeras, jūra.Paaiškina, kuo jam ypatingas koks nors augalas, gyvūnas. Išvardija, kokius augalus, gyvūnus pažįsta. | Organizuojamos išvykos, ekskursijos po gyvenamosios vietos apylinkes, skirtos jai pažinti, stebėti ir tyrinėti (daryti prielaidas, jas tikrinti, atlikti bandymus). Vaikams sudaromos galimybės žiūrėti ir aptarinėti (gretinti, lyginti, analizuoti) įvairius paveikslėlius, filmus, nuotraukas, knygas, kuriose vaizduojami įvairūs gamtos objektai (kalnai, jūros ir pan.).Vaikai mokosi planuoti ir atlikti elementarius gamtos stebėjimus, paprastus tyrimus, bandymus. Esant galimybei, naudojamasi ekologiniais takais, organizuojamos išvykos į regioninius parkus, draustinius.Vaikams sudaroma galimybė klausytis gamtos garsų, užuosti kvapus, mėgautis spalvomis, klausytis pasakojimų apie gamtą. |
| Domisi ir savarankiškai ar suaugusiųjų padedamas augina augalus, rūpinasi naminiais gyvūnais | Pasakoja apie savo turimą (ar norimą turėti) augalą ar gyvūną, kaip jais rūpinasi. Komentuoja, kaip jie atrodo, kur auga ar gyvena, kaip jis prižiūrimas ar maitinamas. | Stebi ir tyrinėja savo turimų kambarinių augalų, augintinių ar ūkyje auginamų gyvulių, paukščių poreikius, jų gyvenimo būdą, įpročius, kelia hipotezes ir jas nagrinėja, daro išvadas.Grupėje auginami įvairūs augalai, jais rūpinamasi, stebimas jų gyvenimo ciklas nuo sėjos iki žydėjimo. Tėvų (globėjų) padedamas ar savarankiškai rūpinasi mažuoju namų augintiniu. |
| Pažinti negyvosios gamtos reiškinius | Domisi atmosferos, metų laikų kaitos, medžiagų kitimo ir kt. reiškiniais | Nurodo ir argumentuoja, kokie tyrinėti gamtos reiškiniai jį sužavėjo ir kodėl. Komentuoja, kodėl įdomu stebėti gamtoje vykstančius reiškinius – metų laikų kaitą, orų permainas | Palaikomas ir pastiprinamas spontaniškas vaikų noras stebėti ir interpretuoti (pasakoti, piešti, lipdyti, išreikšti judesiais, garsais ir kt.) pokyčius, vykstančius gamtoje, keičiantis metų laikams, orams. Vaikai tyrinėja ir eksperimentuoja (maišo, tirpina, perdirba ir pan.) su įvairiomis medžiagomis (vandeniu, smėliu, moliu, sniegu ir kt.)  |
| Pažinti artimiausios aplinkos daiktus | Domisi artimiausios aplinkos daiktais (įrankiais, prietaisais, statiniais ir t. t.) | Pasako, kam skirti įvairūs aplinkos daiktai (namų apyvokos reikmenys, daiktai, prietaisai), argumentuoja, kodėl reikia atsargiai ir saugiai su jais elgtis | Vaikai aiškinasi praktiškai (plakikliu gamindami kokteilius, smulkintuvu darydami salotas, lygintuvu lygindami lėlių drabužėlius ir t. t.) įprastų buitinių prietaisų veikimą ir saugų naudojimąsi jais. Sudaroma galimybė vaikams tyrinėti ir manipuliuoti tikrais (ne žaisliniais) įrankiais, prietaisais (plaktuku, pjūklu, telefonu, lygintuvu ir pan.). Ardydami, sukonstruodami iš naujo, perkonstruodami, pritaikydami kitoms reikmėms ir pan. senus nenaudojamus ar sugedusius buitinius prietaisus ar įrangą, vaikai susipažįsta su daiktų konstrukcija ir jų funkcijomis.Vaikai skatinami dalytis savo asmeniniais pomėgiais, pvz., pristatyti pašto ženklų, automobilių modelių, miniatiūrinių žaislinių gyvūnų kolekciją ar pan. |
| Pažinti žmogaus sukurtas kultūros ir meno vertybes, pačiam kurti | Domisi, klausinėja, tyrinėja savo gyvenamosios vietos ir iš patirties bei įvairių informacijos šaltinių pažintus istorijos, kultūros, meno objektus | Papasakoja apie patirtus išgyvenimus, įspūdžius, lankantis istorinėse vietose, muziejuose, kultūros objektuose ir t. t. Komentuoja, kodėl jam įdomu (ar neįdomu) lankyti savo gyvenamosios vietos įžymybes | Organizuojamos išvykos, ekskursijos po gyvenamosios vietos apylinkes, skirtos istorijos, kultūros, meno objektams stebėti, tyrinėti, suprasti jų reikšmę ir prasmę, įsigilinti į juos kūrusiųjų jausmus ir mintis.Sudaroma galimybė klausytis pasakojimų apie kultūros objektus, juos fotografuoti, filmuoti, piešti, modeliuoti, kurti inscenizacijas, dalytis įspūdžiais ir mintimis, išsakyti savo vertinimus.Suaugusiųjų padedami, vaikai randa informacijos šaltinius tenkinti savo interesams – sužinoti apie jiems nežinomus daiktus, reiškinius, objektus, įvykius (pvz., dinozaurus, dangaus kūnus, tornadus ir pan.). |
| Po išvykos, ekskursijos pavaizduoja tai, ką matė, pristato tai grupei | Paaiškina, kaip galima pristatyti (parodyti) kitiems, ką matė išvykoje, ekskursijoje, kelionėje | Sudaroma galimybė vaikams pristatyti patirtus įspūdžius įvairiomis jų sugalvotomis formomis: bendru piešiniu, koliažu, atviruku, knygele, lipdiniu, nuotraukomis ir kt. |
| **2. Ugdymo sritis: tyrinėjimas, informacijos rinkimas** |
| Informacijos paieškai naudoti įvairius būdus ir priemones | Įvairiais būdais (jutimais, bandymais, mąstymu, eksperimentais) tyrinėja aplinką, renka rūpimą informaciją | Paaiškina ir iliustruoja pavyzdžiais, kad daiktus, reiškinius galima pažinti visais pojūčiais: žiūrint, liečiant, užuodžiant, ragaujant, klausantis, taip pat matuojant, apmąstant, atliekant bandymus | Ugdymo ir ugdymosi aplinkoje užtikrinama gana skirtingų daiktų, žaislų, priemonių, skirtų tyrinėti, eksperimentuoti, įvairovė. Sudaromos galimybės ir skatinama, kad vaikai aplinkos daiktams ir reiškiniams pažinti naudotųsi įvairiais jutimais: juos stebėtų (pavyzdžiui, skruzdėlyną, vandens telkinio gyvenimą), liestų (pavyzdžiui, įvairių paviršių šiurkštumą, švelnumą, temperatūrą ir kt.), uostų (maisto, gėlių, dažų, skysčių ir kt. kvapus), ragautų (uogas, vaisius, patiekalus), klausytųsi (miško, jūros, vėjo ošimo, paukščių balsų, triukšmo ir t. t.), taip pat matuotų, skaičiuotų, svertų, eksperimentuotų, išardytų ir vėl sudėtų, konstruotų, apmąstytų |
| Tyrinėja aplinką (gamtą, daiktus, žmones), renka informaciją įvairiais jos rinkimo ir fiksavimo bei matavimo prietaisais | Nurodo, kokie prietaisai geriausiai tinka informacijai apie žmones, gamtą, daiktus, kultūros objektus rinkti ir tyrinėti | Sudaromos galimybės vaikams aiškintis ir išbandyti, kokiais būdais ir priemonėmis galima rinkti informaciją ir daryti išvadas apie žmones (fotokamera, diktofonas, popierius, pieštukas), gamtą (termometras, lupa, mikroskopas, fotokamera ir t. t.), daiktus (liniuotė, laikrodis, svarstyklės, matavimo juostelė), kultūros ir meno objektus (fotokamera, mobilusis telefonas, kompiuteris ir t. t.).Informacijai apie augalus, gyvūnus, jų elgseną rinkti, fiksuoti ir daryti išvadas gali būti naudojami tyrimo lapai, dienoraščiai, herbariumai, aplankai, mobilieji telefonai, kompiuteriai ir pan. |
| Gamtą tyrinėti atsargiai ir saugiai | Atsargiai ir saugiai tyrinėja gamtą, renka informaciją | Įvardija gamtos stebėjimo priemones ir būdus, paaiškina, kad gamtą tyrinėti reikia atsargiai, jos nežalojant, neniokojant, nurodo, ko reikia saugotis gamtoje | Vaikai mokosi tausoti gamtą (mišką, pievą, vandens telkinius): tyčia nelaužyti medžių, krūmų, neardyti miško paklotės, skruzdėlynų, nebaidyti paukščių, žvėrelių ir kt.Vaikai mokosi, kaip tinkamai nupjauti grybą, nuskinti gėlę, lapą, iškasti su šaknimis žolę herbariumui ir pan.Vaikai, vartydami žinynus, enciklopedijas, naršydami internete, būdami gamtoje, mokosi pažinti nuodingus augalus, grybus, uogas ir aiškinasi, kodėl reikia vengti juos liesti, skinti, ragauti, uostyti. |
| Rinkti informaciją iš įvairių šaltinių | Ieško informacijos įvairiuose šaltiniuose | Nurodo, kad informacijos apie žmones (daiktus, gamtą) galima ieškoti įvairiuose informacijos šaltiniuose | Vaikai skatinami ieškoti informacijos apie tą patį nagrinėjamą objektą keliuose skirtinguose informacijos šaltiniuose, ją lyginti, gretinti, kritiškai vertinti. Sudaroma galimybė naudotis biblioteka (knygomis, žinynais, enciklopedijomis, žodynais, pažintiniais žurnalais), interneto paieškos sistemomis. Vaikai skatinami klausinėti suaugusiųjų, stebėti, tyrinėti aplinką, žiūrėti dokumentinius filmus, pažintines informacines laidas |
| **3. Ugdymo sritis: informacijos apdorojimas: jutimai, mąstymas, vaizduotė** |
| Pažinti aplinkos daiktus, reiškinius, patirti pažinimo džiaugsmą ir savo atradimais dalytis su kitais | Skiria ir pavadina spalvas, formas, garsus, nusako daiktų dydį, erdvinę padėtį | Atpažįsta pagrindines spektro spalvas, pagrindines geometrines formas (apskritimas, kvadratas, trikampis, stačiakampis), garsus (gamtos, muzikos, technikos), nusako daiktų dydį (didesnis, mažesnis, aukštesnis, žemesnis), erdvinę padėtį (aukštai, žemai, kairėje, dešinėje ir t. t.) | Atkreipiamas vaikų dėmesys, kad aplinką galima pažinti įvairiais būdais: jutimais, suvokimu, mąstymu, vaizduote.Vaikai stebi, aiškinasi, nagrinėja aplinkoje esančių daiktų spalvas, formas, dydžius, erdvinį išsidėstymą ir pan., klausosi ir aptarinėja girdimus garsus, jų savybes. Išnaudojamos visos pažinimo veiklai parankios situacijos – grupėje, kieme, išvykoje į gamtą, miestą, muziejus, parodas, koncertus ir t. t. Sudaromos galimybės rasti formų aplinkoje (grupėje ir lauke), ieškoti tų formų panašumų ir skirtumų. Vaikai skatinami vartoti atitinkamą žodyną ir sąvokas, nusakančias daiktų ir reiškinių savybes. Kuriamos įvairių geometrinių formų kompozicijos, panaudojant įvairias grupėje turimas medžiagas – kartoną, popierių, plastiką, apskritus dangtelius ir t. t. Vaikai skatinami įvardyti formas ir vartoti jų pavadinimus savo kalboje. Vaikai atlieka įvairias užduotis, pasinaudodami ir specialiomis mokymosi priemonėmis. |
| Skaičiuoja, matuoja, lygina, sprendžia praktinius sudėties ir atimties uždavinius su daiktais, gali naudoti skaitmenis, sutartinius ženklus | Skaičiuoja iki dvidešimties, atskaičiuoja nuo dešimties, lygina, operuodamas daiktais, atlieka sudėties ir atimties veiksmus, nurodo, kuo ir kaip galima išmatuoti daiktų dydį, atpažįsta kai kuriuos skaitmenis, sutartinius ženklus | Priešmokyklinio ugdymo pedagogas turėtų išnaudoti kasdienes situacijas, kuriose galima būtų skaičiuoti, matuoti, lyginti įvairius realius daiktus. Vaikai naudoja skaičius, kalbėdami apie kiekį, nusakydami seką, lygindami aibes. Galima atlikti matematinius veiksmus su realiais daiktais arba naudotis specialiomis mokymo(si) priemonėmis (pvz., ant atskiro popieriaus lapo užrašomas skaičius, vaikų prašoma surasti tiek tam tikros rūšies objektų, kiek parašyta lape; vaikai pasako, koks skaičius eina po skaičiaus 5). Siekiant vaikams įtvirtinti skaičiaus ar sekos sąvoką, šie veiksmai kartojami daugelį sykių įvairioje aplinkoje ir situacijose (skaičiuojamos savaitės, atostogų ir kt. dienos, valandos, minutės, metų mėnesiai, patiekalai, įrankiai, žaislai ir t. t.). Vaikams sudaromos sąlygos skaičiuoti objektus iki dešimties jų aplinkoje. Skaičiavimas turėtų būti speciali vaikų veikla įvairiose situacijose (pvz., vaikai kalba, diskutuoja apie pinigus, kišenpinigius, jų naudą, taupymą, lygina kainas ir kt.)  |
| Gretina, grupuoja, klasifikuoja daiktus, apibendrina elementarią informaciją, daro išvadas | Nurodo, kuo panašūs ir kuo skiriasi įvairūs daiktai, lygina jų savybes, grupuoja ir klasifikuoja pagal nurodytą požymį, keičia grupavimo pagrindą ir t. t.  | Išnaudojamos visos kasdienės situacijos, kuriose galima rinkti duomenis, ieškoti atsakymų į kilusius klausimus. Vaikai mokosi gretinti, grupuoti, klasifikuoti įvairius daiktus. Mokosi atlikti logines operacijas su realiais daiktais arba naudojantis specialiomis mokymo(si) priemonėmis. Vaikai mokosi nustatyti ir lyginti požymius – ilgį, tūrį, masę, laiką, temperatūrą ir kt. Vaikams sudaromos galimybės lyginti, kuo panašūs ir kuo skiriasi atskiri daiktai ar objektai (pvz., vanduo ir ledas, akmuo ir druska) |
| Klausosi skaitomų informacinių tekstų, varto iliustruotas knygas ir interpretuoja iliustracijas. Savais žodžiais atpasakoja girdėtą pasakojimą | Atpažįsta skaitomų tekstų žanrą (grožinis ar informacinis).Elementariai nusako, kokia informacija pateikta tekste, savais žodžiais apibūdina tai, ką mato iliustracijose. | Vaikai susipažįsta su informaciniais tekstais, mokosi juos skirti nuo grožinių, apibūdinti.Vaikai skatinami dalytis perskaityto teksto sukeltomis mintimis, savo įžvalgomis, savaip atpasakoti, perkurti, interpretuoti tekstą. Sudaromos sąlygos įvairiai vaikų veiklai – deklamuoti, pasakoti, vaidinti, imituoti, vartyti, kurti knygas, naudotis interaktyviąja lenta ir kt. Drąsinami vartoti naujus žodžius, pasakoti pagal paveikslėlį. Vaikai skatinami pagrįsti, argumentuoti, paaiškinti aplinkos reiškinius, vadovautis savo logika, palaikomos jų iniciatyvos fantazuoti, svajoti ir savaip interpretuoti, perkurti aplinkoje vykstančius reiškinius, procesus.  |
| Skirti tikrovę nuo prasimanymo | Nagrinėja realius faktus, sieja juos priežasties ir pasekmės ryšiais. Atpažįsta ir nurodo realius ir įsivaizduojamus, sufantazuotus dalykus | Įvardija mintyse kylančius vaizdus ir vaizdinius.Savo fantazijas išreiškia žodžiais, piešiniais, kūno judesiais ar kt.  | Vaikai skatinami paaiškinti, argumentuoti, pagrįsti realius aplinkos reiškinius, nustatyti priežasties ir pasekmės ryšius (jei..., tai...), vadovautis savo patirtimi ir logika. Palaikomos vaikų iniciatyvos fantazuoti, svajoti ir savaip interpretuoti, perkurti aplinkoje vykstančius reiškinius, procesus. |
| Pažinti aplinkoje vykstančius pokyčius, jų priežastis ir padarinius | Intuityviai ar tikslingai tyrinėdamas, atlikdamas įvairius bandymus, pastebi daiktų, medžiagų, augalų pokyčius, įvardija akivaizdų (ar menamą) priežasties ir pasekmės ryšį | Įvardija akivaizdžius aplinkos pokyčius, pasako, kas jo aplinkoje sena ir nauja.Paaiškina (spėja, prognozuoja), kas atsitiks, jeigu, pavyzdžiui, išardysime žaislą, užšaldysime vandenį ar ištirpdysime ledą, sumaišysime įvairias medžiagas ar skirtingų spalvų dažus, palaistysime vystančią gėlę ir t. t. | Išnaudojamos kasdienės situacijos ir (ar) pasitelkiamos specialios mokymosi priemonės, siekiant padėti vaikams suprasti, kad aplinka nuolat keičiasi, pvz., stebi ledo tirpimą patalpoje, vandens virimą ir pan. Vaikai drąsinami pastebėti pokyčius jų aplinkoje ir diskutuoti apie tai (pvz., gyvenamojoje vietovėje pastatytas naujas pastatas). Stebėdami, tyrinėdami vaikai ieško pokyčių priežasčių, prognozuoja (numato) tolesnę įvykių raidą, galimus padarinius (pvz., kas bus rytoj, po savaitės, po metų; žaidžia prognozavimo gebėjimą lavinančius – šaškių, šachmatų – žaidimus). Vaikai nuolat skatinami kelti hipotezes, prognozuoti galimus įvykių padarinius, siūlant pratimus „kas būtų, jeigu...“ (pavyzdžiui, kas būtų, jeigu nustotų šviesti saulė, kas būtų, jeigu žmonės nemokėtų kalbėti ir pan.). Šitą priežasties ir pasekmės ryšio formulę galima pritaikyti bet kurioms probleminėms situacijoms nagrinėti. Vaikai skatinami dalytis tuo, ką jie veikė ryte, per pietus, po pietų, su vaikais tie dalykai nagrinėjami, žiūrimi įvairūs paveikslėliai, aptariama paros samprata. Taip vaikai mokosi orientuotis paros laike. |
| Tyrinėja ir pažįsta daiktų sąrangą modeliuodamas, konstruodamas, ardydamas, dėliodamas, lipdydamas | Papasakoja, kaip galima išsiaiškinti, iš ko sudaryti, kaip sukonstruoti daiktai: apžiūrinėti, čiupinėti, narstyti, ieškoti, kaip pritaikyti | Vaikams sudaroma galimybė pažinti daiktų sąrangą ardant, modeliuojant, lipdant, konstruojant, perkonstruojant ir t. t. Tam naudojami mechaniniai žaislai, buitiniai reikmenys, natūralios medžiagos, specialios priemonės (konstruktoriai, „Lego“ konstruktoriai, kaladėlės, trinkelės). Vaikai aiškinasi daiktų sąrangą, juos išardydami ir vėl sudėdami – tam galima panaudoti visus nebereikalingus daiktus, įrankius, prietaisus, aparatus |
| Tyrinėjimų, bandymų duomenis paaiškina, pavaizduoja piešiniais, simboliais, diagramomis, grafikais, schemomis | Papasakoja apie savo tyrinėjimus, pristato, ką sužinojo, išsiaiškino, nusako, ką patiria tyrinėdamas | Pastiprinama spontaniška ir specialiai organizuota vaikų tyrinėjimo veikla, bandymai, eksperimentai, pasinaudojant paprasčiausia (ir buitine) įranga. Vaikai drąsinami smalsauti, norėti sužinoti, skatinami atlikti paprastus bandymus, eksperimentus. Ypač svarbu raginti vaikus mokytis tyrinėti: rinkti duomenis, prognozuoti galimus padarinius, kelti hipotezes, jas eksperimentiškai tikrinti |
| **4. Ugdymo sritis: refleksija, interpretacija, kūrybiškas taikymas** |
| Apmąstyti tai, kas pažinta | Prisimena, apgalvoja, interpretuoja patirtus įspūdžius  | Savais žodžiais papasakoja tai, ką matė, girdėjo, išgyveno, suprato. Nurodo, prognozuoja, kur ir kaip įgytą patirtį panaudos | Vaikai skatinami nuolat reflektuoti (apmąstyti, svarstyti, diskutuoti), kas stebėta, tyrinėta ir patirta. Vaikai savo patirtį išreiškia įvairiomis formomis ir būdais (schemomis, lentelėmis, diagramomis, modeliais, maketais, piešiniais ir kt.). Vaikai savo stebėjimus mokosi pavaizduoti diagramomis, lentelėmis, schemomis: sudaro pomėgių, akių spalvos, mėgstamų spalvų, knygų, sporto šakų, filmukų, patiekalų, automobilių markių ir t. t. diagramas; kuria perskaitytų knygelių, nupieštų piešinių, išmoktų eilėraščių, dainelių ir t. t. grafikus. Statistinę informaciją aptaria, daro išvadas. |
| Kritiškai vertinti gaunamą informaciją | Apmąsto ir kritiškai vertina iš kelių skirtingų informacijos šaltinių gautą informaciją apie tą patį žmogų, daiktą, reiškinį | Paaiškina, kad turimą informaciją reikia tikrinti – abejojant, klausinėjant, tikslinantis, perklausiant pašnekovo ir t. t. | Vaikai aiškinasi, diskutuoja ir siekia prieiti prie išvados, kad ne visais informacijos šaltiniais galima pasitikėti, todėl būtina ją tikrinti, pasitelkiant kelis skirtingus informacijos šaltinius. Pasiskirstę grupėmis, renka informaciją apie tą patį faktą (pvz., augalą, gyvūną, patiekalą, maisto produktą, maisto gaminį ar pan.) iš įvairių šaltinių. Gautą informaciją pristato grupėje, po to visi drauge aptaria, diskutuoja, daro išvadas |
| Veikti atsakingai | Ieškodamas atsakymų, spręsdamas problemas, darydamas sprendimus, juos įgyvendindamas, elgiasi atsakingai: taupo gamtos išteklius, rūpinasi aplinkos švara ir t. t. | Paaiškina, kaip reikia elgtis buityje (taupyti vandenį, elektrą, popierių, gamtos gėrybes) ir gamtoje (nešiukšlinti, netriukšmauti, neteršti oro, vandens, dirvožemio) | Vaikai mokosi, kaip reikia sąžiningai ir atsakingai stebėti, tyrinėti, eksperimentuoti, nekenkiant sau, kitiems ir aplinkai. Vaikai mokosi taupaus gamtos išteklių vartojimo: renka informaciją, sudaro grafikus ir lygina, kiek vandens, elektros, popieriaus, maisto per metus sunaudoja viena šeima, diskutuoja ir visi kartu ieško galimybių sutaupyti gamtos išteklių, sumažinti gamtos taršą.  |

 3.2. Pažinimo kompetencijos turinio dėmenys:

 3.2.1. domėjimasis, smalsumas. Noriu suprasti, koks esu, ką galiu, kaip sudarytas mano kūnas. Man įdomi aplinka, kurioje gyvenu – žmonės, jų darbai, kūryba. Noriu pažinti, saugoti ir puoselėti gamtą. Man patinka stebėti ir rūpintis mažaisiais augintiniais. Man įdomu tyrinėti gamtos reiškinius ir mane supančius daiktus. Išvykos, ekskursijos, virtualios kelionės – būdas pažinti žmogaus kūrybos vaisius;

 3.2.2. tyrinėjimas, informacijos rinkimas. Pažįstu pasaulį visais savo jutimais, protu, vaizduote. Geriausia aplinką pažinti stebint, tyrinėjant, bandant ir atrandant pačiam. Moku naudotis įvairiais įrankiais ir prietaisais. Ieškau informacijos įvairiuose, skirtinguose šaltiniuose;

 3.2.3. informacijos apdorojimas: jutimai, mąstymas, vaizduotė. Pažindamas aplinką, tyrinėju spalvas, formas, daiktus, jų padėtį erdvėje. Skaičiuoju, matuoju, lyginu. Gretinu, grupuoju, klasifikuoju daiktus. Apibendrinu informaciją, darau išvadas. Pažįstu gamtos ir žmonių gyvenimą, vartydamas knygas, tyrinėdamas iliustracijas, klausydamasis skaitomų kūrinių. Vaizduotė, fantazija – dar vienas būdas pažinti pasaulį. Stebiu, kaip keičiasi mano aplinka, ieškau pokyčių priežasčių. Man smalsu, iš ko ir kaip padaryti daiktai. Man patinka pačiam modeliuoti, konstruoti, kurti;

 3.2.4. refleksija, interpretacija, kūrybiškas taikymas. Stengiuosi prisiminti ir apmąstyti tai, ką patyriau, pamačiau, supratau. Norėdamas pažinti žmones, daiktus, reiškinius, klausinėju, tikslinuosi, tikrinu informaciją. Kur bebūčiau, elgiuosi atsakingai. Saugau gamtą, taupau gamtos išteklius.

 4.Komunikavimo kompetencija:

 4.1. pasiekimai ir ugdymo gairės:

|  |  |
| --- | --- |
| **Pasiekimai** | **Ugdymo gairės** |
| **Nuostatos** | **Gebėjimai** | **Žinios ir supratimas** |
| **1. Ugdymo sritis: kalbos suvokimas ir kalbėjimas** |
| Išgirsti ir suprasti kitą | Atidžiai klausosi grupės draugų, priešmokyklinio ugdymo pedagogo, grupės svečių ar kitų suaugusiųjų pasakojimų, skaitomų ar pasakojamų tekstų, dalyvauja pokalbiuose, grupės projektuose ir kitoje veikloje | Paaiškina, kad, norint išgirsti ir suprasti, ką sako kitas, reikia būti atidžiam (susikaupti, stengtis žiūrėti pašnekovui į akis) | Kuriamos atidumo, susikaupimo, kalbėjimo po vieną, klausinėjimo situacijos, pvz., „autoriaus kėdė“, savo įspūdžių pasakojimas ir kt. Vaikams siūlomi dėmesio sukaupimo žaidimai ar pratimai. Vaikams sudaroma galimybė nuolat klausytis sekamų pasakų, sakmių, padavimų, skaitomų grožinės literatūros ir pažintinių tekstų, deklamuojamų eilėraščių, muzikos įrašų, radijo ir TV laidų vaikams; kartu su suaugusiuoju skaitoma periodinė vaikų spauda, vaikai teikia siūlymus veiklai ir ją aptaria |
| Girdi ir reaguoja, ką sako kiti vaikai ar suaugusieji (klausia, abejoja, nesutinka, ko nors nesupratęs, kalbėtojo prašo pakartoti ir kt.) | Paaiškina, kad, ko nors neišgirdus ar nesupratus, reikia pasitikslinti, paprašyti pakartoti, paaiškinti | Inicijuojami pokalbiai su vaikais apie jų kasdienę veiklą, kūrybą, darbelius. Vaikai skatinami ir drąsinami klausinėti kitų vaikų, suaugusiųjų, aktyviai dalyvauti dialoge, pokalbyje, siekiant suprasti kalbėtojo ketinimus, mintį, motyvus, nuomonę ir kt. |
| Išklauso ir išgirsta kalbėtoją, supranta, ką jis sako | Apibūdina pagrindinę kalbėtojo mintį | Vaikai drąsinami kalbėtis, diskutuoti, suprasti vienas kitą. Vaikai paskatinami, kai parodo supratę. Pastiprinamos vaikų pastangos, kai jie kantriai ir tolerantiškai siekia suprasti, ką norėjo pasakyti kitas kalbėtojas (vaikas ar suaugusysis) kita tarme, kita kalba, savitu kalbėjimo būdu |
| Kalbėti taip, kad būtum išgirstas ir suprastas | Reiškia savo mintis, sumanymus, jausmus, nuotaikas, nuomonę | Pasako, ko nori, ką galvoja, kaip jaučiasi ir pan.  | Grupėje kuriama saugi atmosfera, kurioje vaikai gali drąsiai dalytis patirtimi, įspūdžiais, sumanymais, jausmais, išsakyti savo nuomonę. Pozityviai vertinamos vaikų pastangos išreikšti save, nepaisant jų daromų kalbos klaidų, savitos kalbėsenos. Pastebimos ir stabdomos kitų vaikų pašaipos ar patyčios dėl vaikų kalbėjimo ypatumų (pvz., šveplavimo, netaisyklingos tarties, tarmės ir pan.) |
| Kalbėdamas atsižvelgia į situaciją (vietą, laiką, pašnekovo amžių ir kitas aplinkybes) | Komentuoja, kuo skiriasi kalbėjimas grupėje, išvykoje, svečiuose, teatre, su bendraamžiu ir suaugusiuoju, pažįstamu ir nepažįstamu ir pan. | Sudaromos galimybės vaikams demonstruoti bendravimo ir kalbos kultūros pavyzdžius įvairiomis aplinkybėmis: lankantis bibliotekoje, knygyne, teatre, muziejuje, parodose, spaustuvėje, tėvų darbovietėse, mokykloje; kviečiantis svečius, dalyvaujant šventėse, išvykose į gamtą ir pan. Aptariamos kalbos kultūros, mandagaus bendravimo normos, taisyklės, kuriamos grupės taisyklės. Modeliuojamos, vaidinamos įvairios situacijos, pvz., kaip paklaustume kelio, kaip paaiškintume, kur eiti, kaip kalbėtis su svečiu, senoliu, ką turėtume pasakyti įvairiomis progomis, pvz., gimtadienio ir pan. |
| Kalba, klausantis keliems žmonėms, pakartoja, jei kas ko nors nesuprato, nenukrypsta nuo pagrindinės minties | Paaiškina, kaip reikia kalbėti, kad klausytojai išgirstų ir suprastų, ką nori pasakyti | Sudaromos sąlygos vaikams kalbėti klausytojų grupei: išsakyti savo mintis, įspūdžius, pasidalyti savo patirtimi, pristatyti savo kūrybinį darbelį. Vaikai skatinami pasakoti, kas įvyko jų gyvenime, kas jiems rūpi ar patinka, ką sumanė ar patyrė ir kt. Vaikai skatinami būti mažaisiais gidais, mažaisiais žurnalistais ir pan. Vaikų viešojo kalbėjimo įgūdžiai gali būti ugdomi, pasinaudojant scena, mikrofonu.Vaikams, turintiems viešojo kalbėjimo sunkumų, kalbėjimo įgūdžiams lavinti skiriama papildomo dėmesio ir laiko. |
| Kalbėti drąsiai, tiksliai, aiškiai, išraiškingai | Aiškiai, nuosekliai apibūdina, aiškina, informuoja, pasakoja, svarsto, diskutuoja (apie žaislą, knygą, gamtos reiškinį, savijautą, nutikimą, žaidimą, filmą, išvyką ir pan.) | Nurodo, ko reikia, kad pasakojimas būtų rišlus, sklandus ir kuo geriau suprastas.Žino įvairių sąvokų, žodžių savo minčiai išsakyti, suvokia įvykių seką | Vaikai drąsinami papasakoti, paaiškinti, ką sukūrė, nuveikė; nurodyti, kur yra įvairios ugdymo(si) priemonės (knygos, žaislai, žaidimai); paaiškinti, kokios yra grupės taisyklės, dienotvarkė ir pan. Vaikai nuolat skatinami atpasakoti matytus filmus, spektaklius, skaitytą knygą, kitų papasakotas istorijas, pristatyti ar pakomentuoti žaidimą, piešinį, gamtos reiškinį, savijautą, parodą, projektą; kurti orų pranešėjo, TV laidų vedėjo personažus, būti mažaisiais žurnalistais ir kt. Vaikai skatinami grafiškai pavaizduoti mintis (pvz., kurti pasakojimo „žemėlapius“), atsakyti į priešmokyklinio ugdymo pedagogo klausimus, bendradarbiauti – klausinėti vieni kitų, atsakyti į kitų vaikų klausimus, tikslinti vieni kitų pasakojimus. Vaikai skatinami pasakojant laikytis elementaraus plano: pradžia, dėstymas, pabaiga. Žodynui plėsti vaikai naudojasi priešmokyklinio ugdymo grupėje, darželyje, mokykloje ar kitoje ugdymo vietoje esančios bibliotekos knygomis, žurnalais, enciklopedijomis, žodynais, taip pat žaidimais kalbai lavinti (loto, dėlionėmis ir kt.), interneto teikiamomis galimybėmis. |
| Kalba įtaigiai, išraiškingai, įdomiai, naudoja įvairias intonacijas, pauzes, pabrėžia svarbiausią žodį ar frazę | Paaiškina, iš ko galima suprasti draugų ir kitų žmonių reiškiamas mintis, jausmus, nuotaikas.Supranta, kad įvairus kalbos tempas ir balso stiprumas klausytojui darys skirtingą poveikį. Supranta, kad įvairioms kalbėjimo intencijoms išreikšti galima vartoti atitinkamas kalbėjimo priemones – intonaciją, pauzes, prasminius akcentus ir kt. | Žaidžiami intonacijų, pauzių ir kt. žaidimai (pvz., greitakalbės, paukščių balsų pamėgdžiojimai, muzikiniai rateliai). Įvairių veiklų metu vaikai skatinami eksperimentuoti kūno ir žodine kalba, kalbinę raišką sieti su judesiu, pvz., vaidinti, improvizuoti. Kalbos raiškumas ugdomas, keičiant veido mimiką, balso tembrą, gestikuliuojant arba ne, tą patį pasakant greitai ir lėtai, tyliai ir garsiai ir kt.Su vaikais aptariama gestų, mimikos, kalbos tempo, balso stiprumo svarba ir įtaka bendravimui.Vaikai klausosi raiškiai, taisyklingai pedagogo garsiai skaitomų tekstų. Garsiai skaityti vaikams reikia nuolat, visomis tinkamomis progomis. |
| Bendraujant spręsti problemas, dalytis sumanymais | Išsako savo ir išklauso kitų nuomonę, svarsto ir sprendžia kasdienėse situacijose ar žaidžiant kylančias problemas; tariasi, dalijasi darbais ir aptaria, kaip pavyko juos atlikti | Žino, kad, įvardydamas iškilusią problemą, gali sulaukti pagalbos; žino, kad, norint išspręsti problemas, reikia kalbėtis, aiškintis, tartis | Kasdienėse situacijose pastebimi ir pastiprinami vaikų bandymai tartis, skirstytis darbais, planuojant žaidimus, projektus, bendrą veiklą, vaikai taip pat skatinami, veikloms pasibaigus, aptarti, kaip sekėsi bendrauti ir bendradarbiauti.Vaikai skatinami pastebėti ir įvardyti kylančias problemas (pvz., kai laužomos žaidimo taisyklės, susitarimai ir kt.), išsakyti savo jausmus ir mintis, tartis dėl priimtino sprendimo. Išnaudojamos visos situacijos spręsti problemas, neaiškumus, ginčus kalbantis, tariantis, dalijantis savo išgyvenimais. Vaikai skatinami drąsiai išsisakyti, dalytis sumanymais, mintimis, nuomonėmis, siūlyti įvairius problemų sprendimo būdus. |
| Domėtis kalbos galimybėmis, pasitikėti savo galiomis, įgyti daugiau kalbinių gebėjimų, žinių | Skiria aplinkoje girdimus perkeltine prasme vartojamus žodžius, tinkamai juos vartoja.Kuria naujus žodžius, eksperimentuoja, žaidžia kalba.Atpažįsta nežinomo žodžio reikšmę, remdamasis kontekstu ir (ar) savo patirtimi. Kai kuriems žodžiams pateikia sinonimus ir antonimus. | Žino ir savais žodžiais paaiškina, kad kiekvienas žodis turi savo reikšmę, kad kai kurie žodžiai turi po kelias reikšmes. Pateikia panašią arba priešingą reikšmę turinčių žodžių pavyzdžių (sinonimų ir antonimų). Suvokia, kad žodžius galima kurti ir perkurti.  | Vaikai skatinami iššifruoti žinomų ir naujų žodžių reikšmes, remiantis kontekstu, kalbine nuojauta, savo patirtimi. Organizuojami kalbos žaidimai: sudarinėjami nauji žodžiai, ieškoma panašią ar priešingą reikšmę turinčių žodžių, sprendžiami rebusai, piktogramos, kuriamos mįslės, anekdotai, žaidžiama paradoksais, perkeltinėmis prasmėmis, vaikams siūloma paaiškinti arba atspėti žodžių reikšmes (pvz., stalo žaidimas „Alias“).Improvizuojama, žaidžiama perkeltinėmis žodžių ir posakių (pvz., „apsukti galvą“, „iš kailio nertis“, „nosį nukabinti“, „kaip šuniui penkta koja“ ir kt.) prasmėmis. Nagrinėjami daugiau nei vieną reikšmę turintys žodžiai, pvz., galva, kasa ir pan., panašią arba priešingą reikšmę turintys žodžiai, pvz., arklys – žirgas – kuinas, karštas – šaltas, linksmas – liūdnas ar pan.Naudojamasi žodynais, interaktyviąja lenta, kitomis informacinėmis technologijomis. |
| Kalbėdamas pasikliauja kalbine nuojauta, praktiškai taiko gimtosios kalbos dėsnius ir normas (kitakalbiai vaikai lietuvių kalbą vartoja elementariu lygiu) | Išmano elementarias žodžių darybos, jų kaitymo, sakinių sandaros taisykles, taria daugumą gimtosios kalbos garsų | Skatinamos vaikų pastangos kalbėti taisyklingai, kalbos normas perimant intuityviai; kartu siekiama nepažeisti individualaus vaiko kalbėjimo stiliaus, išlaikyti tarmiškumą.Vaikai nuolat skatinami pajusti elementarias žodžių darybos, jų kaitymo, sakinių sandaros taisykles (pvz., vartoja sudėtingesnes kalbos formas – sudėtinius sakinius, tariamąją nuosaką), mokosi tarti visus gimtosios kalbos garsus.Stebimi ir vertinami individualūs vaikų kalbos ypatumai ir pokyčiai, daroma pažanga, prireikus inicijuojamas pedagoginis psichologinis vaiko kalbos įvertinimas, teikiama profesionali logopedo pagalba. |
| Domėtis savo ir kitomis kalbomis, tarmėmis | Atpažįsta savo gyvenamosios vietos ir (ar) savo šeimos kalbą, tarmę | Įvardija, iš kur kilęs, kokia kalba, tarme kalbamasi jo gyvenamojoje vietovėje, jo šeimoje | Grupės aplinka turtinama Lietuvos, jos regionų žemėlapiais, su vaikais aiškinamasi, kur kokiomis tarmėmis, kalbomis šnekama; pasikviečiama tarmiškai ar kitomis kalbomis šnekančių svečių. Parenkami įrašai, kuriuos vaikai lygina ir bando nustatyti, kuria tarme kalbama, dainuojama |
| Pasakoja apie kitas šalis, jų kalbas. Atpažįsta svetimos kalbos žodžius | Nurodo keletą pavyzdžių, kuriose šalyse kokia kalba kalbama. Moka keletą kitų kalbų žodžių. | Vaikai, naudodamiesi gaubliu, pasaulio žemėlapiais, IKT, aiškinasi, kur kokiomis kalbomis bendraujama. Su vaikais klausomasi įvairių svetimų kalbų įrašų. Galima pasimokyti mandagaus bendravimo frazių (pasisveikinimo, padėkojimo, atsisveikinimo ir pan.) įvairiomis kalbomis (latvių, estų, lenkų, rusų, prancūzų ir kt.). Grupės biblioteka praturtinama kitų kalbų knygomis, vaizdo, garso įrašais |
| Kalbėti mandagiai, pagarbiai | Laikosi kalbos etiketo: mandagiai pasisveikina, atsisveikina, atsiprašo, mandagiai kreipiasi į bendraamžius ir suaugusiuosius | Moka žodžių, frazių, kurios vartojamos mandagiai bendrauti. Išvardija elementarias kalbos etiketo taisykles | Kalbos etiketo įgūdžiai ugdomi, stebint suaugusiųjų elgesio modelius, aptariant mandagaus elgesio artimoje aplinkoje ar (ir) viešosiose vietose taisykles, žaidžiant, inscenizuojant įvairias vaidybines situacijas, klausantis skaitomų tekstų, vaikams skirtų radijo ir televizijos laidų, bendraujant telefonu, dalijantis įspūdžiais su draugais, suaugusiaisiais.Su vaikais aptariamos pokalbio taisyklės, stengiamasi jų laikytis. Skatinamas mandagus kasdienis vaikų elgesys, bendraujant su bendraamžiais ir suaugusiaisiais. |
| Bendravimui naudotisinformacinėmis ir komunikacinėmis technologijomis | Naudojasi mobiliuoju telefonu ir (ar) kompiuteriu pokalbiams su artimaisiais, draugais, kitoms kultūroms, šalims pažinti | Paaiškina esmines naudojimosi kompiuteriu, mobiliuoju telefonu taisykles, pasako galimus naudojimosi jais pavojus, nusako informacinių ir komunikacinių technologijų svarbą kasdieniame gyvenime | Vaikai dalijasi patirtimi apie informacinių ir komunikacinių technologijų svarbą jų gyvenime, pvz., galimybę susisiekti su draugais, užsienyje gyvenančiais giminaičiais. Suderinus su vaiko šeima, bandoma paskambinti, pabendrauti „Skype“ programa su draugais, užsienyje gyvenančiais giminaičiais.Vaikai skatinami kartu su suaugusiaisiais naršyti internete ir ieškoti informacijos projektams vykdyti, pažinti kitų šalių kultūras (pvz., klausytis kitų šalių kalbos, dainų, stebėti šokius ir pan.). |
| **2. Ugdymo sritis: skaitymo ir rašymo pradmenys** |
| Išmokti skaityti ir rašyti | Supranta ir paaiškina mokėjimo skaityti ir rašyti privalumus ir teikiamas galimybes | Nusako, ko negalėtų (ar negali) padaryti, nemokėdamas skaityti, rašyti. Savais žodžiais paaiškina, kad įvairūs ženklai yra skirti žmonėms susitarti, susikalbėti, bendrauti | Grupės aplinka nuolat turtinama rašytine informacija, žadinančia vaikų smalsumą skaityti (pvz., kasdien užrašoma nauja mįslė, įdomi mintis ir pan.), knygomis, vaikams skirtais žurnalais, žinynais, enciklopedijomis. Vaikams daug skaitoma ir kalbamasi apie knygas, raštą, informacijos perdavimo būdus. Su vaikais aiškinamasi, „kas būtų, jeigu...“ – jeigu nepažintumėme kelio ženklų, užrašų parduotuvėse, gatvėse, mokykloje, įstaigose ir t. t.  |
| Pastebi garsų panašumus ir skirtumus. Sieja garsus ir raides | Paaiškina, kad garsai ir raidės yra susiję, kad garsus galima užrašyti raidėmis | Susipažindami su garsais, vaikai žodžiuose iš pradžių atpažįsta kai kuriuos lengviausiai klausa pagaunamus garsus.Vaikai skatinami pirmiausia įsiklausyti į tuos garsus, kuriuos girdi aplink save, po to įsiklausoma į gamtos garsus ir bandoma juos pakartoti. Po gamtos garsų analizuojami kalbos garsai, nustatoma, kuriuo garsu prasideda ir kuriuo baigiasi žodis, iš kokių garsų jis susideda (gali būti naudojamos grafinės schemos). Vaikai sugalvoja savų, naujų žodžių su įvairiais garsais. Vėliau vaikai lygina dviejų ar kelių žodžių garsus, išskirdami, kurie garsai sutampa, o kurie – ne.Ugdomojoje aplinkoje turi būti įvairių priemonių ir galimybių vaikų veiklai su garsais: vaikai klausosi muzikos, gamtos garsų įrašų, dainuoja daineles su garsų pasikartojimais, žaidžia žodžiais, kuria naujus žodžius, ieško panašiai skambančių, besirimuojančių žodžių, kuria skaičiuotes, eilėraščius, garsų pamėgdžiojimus, greitakalbes. |
| Skiria raides nuo kitokių ženklų, simbolių. Pastebi raidžių panašumus ir skirtumus. Atpažįsta daugumą raidžių, perskaito pavienius žodžius (pvz., reikšmingus užrašus mieste), taip pat skaito kelių sakinių ar ilgesnius rišlius tekstus | Nurodo, kurios raidės yra didžiosios, kurios – mažosios, skiria rašytines ir spausdintines raides. Paaiškina, kad raidės ir visa, kas parašyta, skirta perskaityti (suprasti, iššifruoti). | Palaikomi ir skatinami bet kokie vaikų bandymai skaityti. Ugdomojoje aplinkoje turi būti įvairių grafinių simbolių (raidžių, skaitmenų, ženklų, simbolių) ir priemonių, kuriuos vaikai turėtų galimybę naudoti žaisdami, ką nors veikdami. Vaikams sudaromos sąlygos aktyviai naudotis grafiniais simboliais, susipažinti su įvairiais rašmenimis (Brailio (aklųjų) raštu, Rytų šalių hieroglifais ir kt.). Vaikai žaidžia, panaudodami įvairius simbolius (kelio ženklus, automobilių gamyklų, įmonių, įstaigų logotipus ir kt.), juos piešia ar kitaip vaizduoja, kuria naujus ženklus, simbolius (pvz., savo grupės, šeimos herbą, vėliavą ir kt.). |
| Rašo daugumą raidžių (kartais raides rašo apsuktas), tinkamai laiko rašiklį | Paaiškina, kad rašome ir skaitome iš kairės į dešinę (ir iš viršaus žemyn). Įvardija, kad iš raidžių sudaromi žodžiai, o iš žodžių – sakiniai | Vaikai drąsinami rašyti, giriamos jų pastangos ir džiaugiamasi visais vaikų bandymais tai daryti. Ugdomojoje aplinkoje turi būti įvairių priemonių, kurias vaikai naudoja raštui imituoti, rašybai, raidėms ar jų junginiams, žodžiams kopijuoti, ornamentams piešti, spalvinti, karpyti (didelių popieriaus lapų, įvairių rašiklių, kreidelių ir kt.). Vaikams sudaromos galimybės rašyti grupėje (lentoje, ant stiklo, interaktyviojoje lentoje ir pan.), dėlioti raides, žodžius iš sagų, pupų, karoliukų, pagaliukų ir t. t. Būnant lauke, ieškoma panašių į rašmenis formų aplinkoje, išnaudojamos visos progos mokytis rašyti (sniege, smėlyje, molyje ir kt.), dėlioti raides, žodžius iš įvairiausios gamtinės medžiagos.Vaikai dėlioja raidėmis pažymėtas korteles, kubelius, jais naudodamiesi kuria žodžius, dėlioja frazes ir sakinius iš žodžių kortelių.Kuria knygeles, grupės laikraštį, dienoraštį, grupės taisykles, dienotvarkę, kalendorius, skelbimus, kvietimus, lankstinukus, sveikinimo atvirukus, žemėlapius, valgiaraštį, receptus ir kt.Išnaudojamas vaiko domėjimasis kompiuterinėmis technologijomis. Vaikai mokosi skaityti ir rašyti, naudodamiesi tikra ar menama kompiuterio, mobiliojo telefono klaviatūra. Iš antrinių žaliavų (kartono, plastiko, tekstilės) pasidaromos menamos klaviatūros ir „rašomi“ laiškai, žinutės, sveikinimai ir kt. |
| Išreiškia savo išgyvenimus, patirtį, mintis piešiniais, ženklais, žodžiais | Paaiškina, kad piešiniais, ženklais, rašmenimis galima perteikti savo mintis kitiems | Vaikai skatinami savo išgyvenimus, patirtį, mintis perteikti įvairiausiais jiems priimtinais būdais: rašant laiškus, palinkėjimus, sveikinimus, piešiant atvirukus, plakatus ir kt. Vaikų sukurtus įvairius tekstus ir vaikų komentarus apie jų darbelius, piešinius pedagogas užrašo. Šie užrašai gali būti panaudoti, mokantis skaityti, taip pat įtraukiant į vaikų mokymosi skaityti ir rašyti procesą tėvus ar globėjus (pvz., namuose aptariant vaikų parsineštus užrašus) |
| Domėtis knygomis | Pasakoja apie savo mėgstamas knygas, veikėjus, jų nuotykius, poelgius. Klausosi skaitomų tekstų. Komentuoja ir interpretuoja veikėjų poelgius ir jų santykius; geba argumentuoti savo pasirinkimą | Išvardija savo mėgstamiausias knygas ir jų autorius. Nusako, kuo jos jam patinka arba nepatinka.Paaiškina, kas yra viršelis, puslapis, eilutė, autorius, iliustratorius ir kt. | Užtikrinama, kad grupėje būtų įvairių leidinių: knygų, vaikų žurnalų, enciklopedijų, žodynų, užduočių sąsiuvinių, komiksų ir kt., padedančių žadinti vaiko domėjimąsi knyga ir poreikį skaityti. Siekiama, kad bibliotekoje būtų vertingų, kalbos jausmą ir estetinį skonį lavinančių lietuvių ir pasaulio autorių, tautosakos kūrinių. Garsiai skaityti vaikams stengiamasi nuolat, visomis tinkamomis progomis, nevengiant skaityti tų pačių, vaikų pamėgtų kūrinių. Rekomenduojama skaityti mėgstamus kūrinius prieš miegą, po įtemptų veiklų ir pan.Vaikai klausosi pasakojimų, skaitomų grožinės ir pažintinės literatūros, įvairių žanrų tautosakos kūrinių (skaičiuočių, dainų, mįslių, pasakų ir kt.), nagrinėja iliustracijas, dalijasi įspūdžiais, išgyvenimais, nuomonėmis, nagrinėja ir vertina veikėjų, personažų poelgius. Vaikai skatinami atsinešti į grupę savo mėgstamas knygas, papasakoti kitiems, kuo ši knyga jiems įdomi, naudinga. Atkreipiamas vaikų dėmesys, kad knygos turi autorių, pavadinimą, iliustracijas, jose galima rasti daug naudingos informacijos (pvz., apie gyvūnus, jų elgseną, gyvenimo būdą ir pan.). Inicijuojamas įvairiausio turinio ir formos knygų kūrimas. Sukuriama bendra su kitais ir (ar) sava knyga su iliustracijomis ir kt. Vaikams sudaromos galimybės susipažinti su elektronine knyga. |
| Pasakoja ir deklamuoja, seka girdėtas pasakas, mena mįsles, patys kuria, pvz., perkuria tekstą (sugalvoja naujus veikėjus, keičia veiksmo eigą ar pan.), improvizuoja | Intuityviai atpažįsta eilėraštį, pažintinį tekstą, pasaką, smulkiąją tautosaką. Nurodo teksto pradžią ir pabaigą. Nusako veiksmo vietą, laiką, eigą. Komentuoja tekstų nuotaiką.Paaiškina, kaip galima kurti įvairius tekstus, juos perkurti, keisti, improvizuoti. | Su vaikais skaitomi eilėraščiai, pasakos, pažintiniai tekstai, apsakymai, aiškinamasi, kas būdinga, kuo skiriasi įvairių žanrų kūriniai. Vaikams sudaroma galimybė eksperimentuoti: kurti išgalvotas ar perkurti girdėtas istorijas, improvizuoti, kurti pasakas (pasakas be galo, juokų pasakas, pasakas apie gyvūnus ir kt.); keisti pasakos pabaigą, pradžią, įvykių seką, įvesti naujus veikėjus, juos keisti; kurti skaičiuotes, eilėraščius, garsų pamėgdžiojimus, greitakalbes, žaidimus, iliustruoti girdėtus ar sukurtus tekstus, rengti savo iliustracijų parodas. |
| Gerbti ir tausoti knygas | Saugo knygas ir kitokius leidinius | Paaiškina, kaip reikia elgtis su knygomis: jas saugoti, vartant, skaitant naudotis knygų skirtuku | Padedamas suaugusiųjų, tvarko apiplyšusias knygas, jas aplenkia, tvarko ir prižiūri grupės biblioteką, padeda tvarkyti darželio ar mokyklos bibliotekos knygas |
| Domėtis kultūros vertybėmis, reiškiniais | Kartu su suaugusiaisiais lanko spektaklius, parodas, koncertus | Paaiškina, kad žmonės gali dalytis jausmais, mintimis, sumanymais, patirtimi per meno kūrinius | Vaikams sudaromos sąlygos kaupti patirtį apie žmogaus sukurtas kultūros vertybes, lankantis kultūros renginiuose, dalyvaujant projektuose, vakaronėse, festivaliuose, išvykose, kviečiantis svečius (aktorius, rašytojus, dailininkus, fotografus, kompozitorius, atlikėjus, tautodailininkus, amatininkus ir kt.). Apsilankę renginiuose, susitikimuose su kultūros žmonėmis, vaikai dalijasi įspūdžiais, reiškia savo vertinimus, diskutuoja |

 4.2. Komunikavimo kompetencijos turinio dėmenys:

 4.2.1. kalbos suvokimas ir kalbėjimas. Kodėl žmonės kalbasi? Kodėl reikia kalbėti drąsiai? Kodėl reikia mokėti kalbėti įvairiai: pasakoti, apibūdinti, svarstyti, diskutuoti, aiškinti, informuoti? Kaip kalbėti su suaugusiaisiais ir kitais vaikais? Kaip kalbėti įvairiose vietose – grupėje, lauke, svečiuose, išvykose? Kaip kalbėti taisyklingai – tarti garsus, vartoti žodžius, sakinius? Kodėl žaisti žodžiais yra smagu? Kaip padėti kitam žmogui suprasti kalbėtoją? Kaip bendrauti su negalinčiu kalbėti ar girdėti žmogumi? Kaip naujosios technologijos padeda bendrauti? Ką gali pasakyti kalbėtojo veido išraiška, gestai? Kodėl turėtume būti dėmesingi ir kantrūs, klausydamiesi kito, kalbėti mandagiai? Lietuvių kalba, jos tarmės; kitos kalbos. Kodėl svarbu tikėti savo galiomis, mokytis?;

 4.2.2. skaitymo ir rašymo pradmenys. Kaip galima reikšti savo išgyvenimus, patirtį, mintis (piešiniais, ženklais, raidėmis, simboliais, judesiais ir kt.)? Kodėl svarbu mokėti skaityti ir rašyti? Kaip mokomasi skaityti ir rašyti: tyrinėjant raidžių, kitų ženklų, garsų panašumus ir skirtumus, mėginant imituoti raštą, komentuojant knygų iliustracijas. Skaitymo ir rašymo džiaugsmas. Knyga – mano draugas: padeda pažinti įdomius dalykus, keliauti, patirti nuotykių. Knyga skatina mąstyti, suprasti, svajoti. Gerbiu ir tausoju knygas. Per knygas ir meno kūrinius mes dalijamės jausmais, mintimis, sumanymais. Aš taip pat esu kūrėjas.

 5. Meninė kompetencija:

 5.1. pasiekimai ir ugdymo gairės:

|  |  |
| --- | --- |
| **Pasiekimai** | **Ugdymo gairės** |
| **Nuostatos** | **Gebėjimai** | **Žinios ir supratimas** |
| **1. Ugdymo sritis: dailė** **ir kitos vaizduojamojo meno rūšys** |
| Pastebėti grožį aplinkoje, gamtoje ir dailės kūriniuose | Aplinkoje, gamtoje išskiria spalvų, formų, linijų grožiu išsiskiriančius objektus (medžius, žoles, gėles, vabzdžius, akmenis ir kt.) | Nurodo, kas aplinkoje, gamtoje yra gražu: įdomios formos, įvairios spalvos, harmoningi jų deriniai ir kt. | Vaikai skirtingoje aplinkoje (grupės aplinkoje, gamtoje) stebi ir tyrinėja daiktų formas, spalvas. Vaikai dalijasi įspūdžiais, įžvalgomis, sukeltomis įvairių aplinkos objektų. Vaikai, stebėdami ir grožėdamiesi gamtos grožiu, fantazuoja, mintyse ar piešinyje kuria naujus spalvų, formų, linijų derinius, kuria įvairias kompozicijas iš gamtinių medžiagų. Visi vaikų darbeliai eksponuojami priešmokyklinės grupės aplinkoje arba kitoje erdvėje (koridoriuje, valgykloje, salėje) |
| Džiaugtis kūrybos procesu, jausti pasitenkinimą kuriant | Kuria įsivaizduodamas, fantazuodamas paties pasirinkta ar pedagogo pasiūlyta technika; ieško naujų raiškos būdų | Įvardija, ką ir kokia technika labiausiai mėgsta vaizduoti | Skatinama spontaniška meninė raiška kasdien – žaidžiant, bendraujant, dirbant, švenčiant, poilsiaujant priešmokyklinės grupės aplinkoje ir gamtoje. Vaikai patys išbando įvairius žmogaus, augalų, gyvūnų, daiktų vaizdavimo būdus. Piešiami įspūdžiai, svajonės, fantazijos, iliustruojamos pasakos, savo sukurtos istorijos, matyti filmukai, teatro spektakliai ir t. t. Kuriama akvarele, aplikacija, guašu, spalvotomis kreidelėmis ir pieštukais, tušu, plunksnelėmis, moliu, plastilinu ir kt.; vaikams sukuriamos sąlygos siuvinėti virvelėmis, pinti, piešti ant stiklo ar veidrodžio, lieti dažus ant vandens, lieti vaško figūras, austi staklėmis, spauduoti ir kt.Siekiama sudominti, paskatinti kurti kiekvieną vaiką – sudaromos sąlygos vaikams rinktis dailės veiklą ar techniką, atsižvelgiant į vaiko interesus, lytį, specialiuosius ugdymo(si) poreikius, charakterio bruožus. Vaikai turi savo mėgstamas technikas, bet skatinami išbandyti ir kitas. Vaikai drąsinami tyrinėti, eksperimentuoti dailės technikomis, įsitraukti į dailės veiklą visomis juslėmis – regėjimu, lytėjimu, uosle, judesiais. Vaikai raginami ieškoti jiems įdomesnių raiškos būdų. Vaikai skatinami kalbėti, pasakoti, ką kuria: kas pavaizduota, kas vyksta, kodėl ir t. t. Jų paaiškinimai fiksuojami. |
| Laisvai, spontaniškai, pasitikint savimi reikšti savo idėjas, nuotaiką, mintis | Pasirenka priemones, kurios labiausiai tinka jo nuotaikai, idėjai, sumanymui atvaizduoti. Tinkamai, pagal paskirtį naudoja įvairias dailės priemones (pieštukus, teptukus, kreideles, guašą, molį ar kt., taip pat netradicines medžiagas) | Apibūdina dailės priemones, kurių reikės įgyvendinti konkrečiam sumanymui. Žino dailės darbų atlikimo seką.Komentuoja, kokios gali būti linijos (trumpos, ilgos, ryškios, švelnios ir kt.), spalvos, formos.Išvardija daugumą spalvų, keletą formų. Nusako, kas nutiks, sumaišius spalvas. | Vaikai skatinami drąsiai eksperimentuoti įvairiais raiškos būdais; tyrinėti įvairias medžiagas ir įrankius: vaikai aplikuoja iš spalvoto popieriaus, kartono ar tekstilės skiaučių, maišo įvairių spalvų ir rūšių vandeninius dažus, tapo tirštais ir skiestais dažais ant laikraščio, sauso ir drėgno, balto ir spalvoto popieriaus, akmenėlių, kartono. Praktikuojamas piešimas ant šviesos stalo, naudojant smėlį, kavą, putas ir kt. medžiagas. Vaikai stebi ir apibūdina veiklos su įvairiomis medžiagomis ir technikomis įspūdžius.Kuriamos sąlygos pajusti linijos, spalvos, formos, medžiagų struktūros ypatumus: iš popieriaus, kartono, gamtos medžiagų, antrinių žaliavų ir kt. konstruojamos erdvinės formos (pavyzdžiui, erdvinės konstrukcijos, maketai). Veikiama su tapybos, grafinėmis, formų kūrimo plokštumoje ir erdvėje priemonėmis ir įvairiomis dailės medžiagomis, jos jungiamos.Vaikams sudaromos sąlygos naudoti kelis medžiagų jungimo būdus (pavyzdžiui, lipdymą, klijavimą, segimą).Suaugusiojo padedami, vaikai turtina savo žodyną spalvų, formų pavadinimais, skatinami apibūdinti linijas, dėmes ar pan.; paaiškina dailės darbų atlikimo seką. Vaikai skatinami užrašyti savo vardą ant piešinio. Priešmokyklinio ugdymo pedagogas užrašo vaiko pasakojimą apie kuriamą ar sukurtą darbą. |
| Ugdytis gerą skonį, estetinę nuovoką | Intuityviai skiria vertingą dailės kūrinį ir kičą (banalų, neskoningą kūrinį) | Paaiškina, kad ne visi dailės kūriniai yra vienodai vertingi | Vaikams sudaroma galimybė prisiliesti prie laiko patikrintų, klasikinių dailės kūrinių (vartant dailės reprodukcijų albumus, stebint pasaulinio lygio dailės kūrinius internete, skaitant knygas, žiūrint filmus apie dailę, dailininkus, jų kūrybą). Lankomasi parodose, muziejuose, taip pat bažnyčiose, siekiant supažindinti vaikus su jas puošiančiais dailės kūriniais, vitražais, freskomis, tapyba ant sienų, mozaikomis, skulptūromis, raižiniais ir pan.Vaikai yra labai imlūs ir jautrūs menui. Stebėdami geriausius dailės kūrinius, jie intuityviai ugdosi estetinę nuojautą ir nuovoką. Prisiliesdami prie vertingiausių žmonijos sukurtų meno vertybių, jie natūraliai formuojasi estetinę pagavą.Esant galimybei, kviečiama dailininkų, skulptorių, architektų, kurie gyvu žodžiu ir tinkamais pavyzdžiais padės vaikams susivokti, kas yra tikras menas. |
| Pažinti skirtingų žanrų, įvairių tautų ir įvairių istorinių laikotarpių dailės kūrinius | Atpažįsta tapybos, grafikos, skulptūros, keramikos, tekstilės kūrinių pavyzdžius | Savais žodžiais nupasakoja, kuo skiriasi pagrindinių žanrų dailės kūriniai (terminų vaikams įsidėmėti nebūtina!) | Vaikai nesunkiai skiria tapybos, grafikos, skulptūros, keramikos, tekstilės kūrinius. Nors nereikia siekti, kad vaikai įsidėmėtų ir mokėtų tuos terminus, bet įvairių dailės žanrų pažinimas praplės vaikų akiratį, padės suvokti, kad meninė kūryba yra labai įvairi ir įdomi. Toks žinojimas paskatins vaikus ir patiems išbandyti kuo įvairesnius meninės raiškos būdus |
| Skiria šiais laikais sukurtus ir ankstesnių istorijos laikotarpių dailės kūrinius | Elementariai, savais žodžiais palygina, kuo skiriasi šiuolaikinio meno darbai nuo ankstesnių epochų dailės meistrų kūrinių | Vaikai, vartydami dailės istorijos albumus, susipažįsta su būdingiausiais priešistorės, antikos, viduramžių, Renesanso, naujųjų laikų meno kūriniais. Įsidėmi būdingiausius jų bruožus. Bando grupuoti kūrinius į šiuolaikinius ir senųjų laikų.Vaikai, priešmokyklinio ugdymo pedagogo padedami, kuria dailės istorijos „Laiko juostą“: sudėlioja dailės kūrinių reprodukcijas iš eilės, kaip keitėsi dailės kūriniai nuo seniausiųjų laikų iki dabar.  |
| Skiria lietuvių ir kitų tautų tautodailės kūrinius | Nurodo, kuris tautodailės pavyzdys yra lietuviškas, o kuris – ne | Vaikams sudaromos galimybės sugretinti, palyginti lietuviškus ir kitų šalių, kitų tautų tautodailės pavyzdžius. Ypač tinka gretinti kontrastingus, akivaizdžiai skirtingus nuo lietuviškų, egzotiškesnių šalių meno pavyzdžius (pvz., Afrikos tautų, Indijos, Kinijos, Šiaurės ar Pietų Amerikos indėnų). Vaikai akivaizdžiai pamato, kad kitos tautos mėgsta kitas spalvas, kitus raštus, kitas formas. Bando aiškintis, kad kiekviena tauta turi savotišką, ypatingą meną, kuris atspindi tos tautos gyvenimo būdą, mąstymą, patirtį. Gretindami lietuvių tautos dailės kūrinius su kitų tautų meno kūriniais, vaikai stiprina savo tautinį tapatumą, ugdosi giliąją meilės Tėvynei pajautą |
| Geranoriškai vertinti savo ir kitų kūrybą, dalytis įspūdžiais | Palankiai vertina savo ir kitų dailės kūrinėlius, spontaniškai dalijasi meniniais įspūdžiais | Įvardija kūrinėlio temą, idėją; paaiškina, kas nupiešta.Nusako, kuo jam patinka savo ar kitų darbai. | Vaikai skatinami reflektuoti savo kūrybinius bandymus, geranoriškai, tolerantiškai vertinti draugų, kitų žmonių kūrybą.Išklausomos visų vaikų nuomonės ir pastebėjimai; priimamas ir pripažįstamas kiekvienas atsakymas. Vaikai skatinami išreikšti originalias, netikėtas įžvalgas. Priešmokyklinio ugdymo pedagogas, vadovaujantis pokalbiui, diskusijai, stengiasi išlikti neutralus, leidžia vaikams drąsiai reikšti savo nuomonę, daryti išvadas. |
| Aiškina savo sumanymą ir jo sprendimą, domisi kito idėjomis, išsako savo ir gerbia kitų nuomonę | Komentuoja, ką sukūrė, bando nusakyti, kodėl pasirinko konkretų raiškos, vaizdavimo būdą, išklauso kito nuomonę | Vaikai pristato savo kūrinėlius, savais žodžiais juos apibūdina. Suranda bent tris dalykus, kurie patiko, mokosi pasidžiaugti draugo (ir savo) darbu.Kurdami vaikai bendradarbiauja, mokosi spręsti problemas, kartu ieško sprendimų, stengiasi, parengia darbų ekspozicijas, projektų pristatymus. Vaikai siūlo idėjas, įvardija, kokius bendrus projektus gali kurti drauge su kitais (pavyzdžiui, bendras knygeles, plakatus, koliažus, žemės meną ir kt.). Vaikai mokosi dirbti grupėje, tartis dėl būsimo darbo rezultato, vertinti savo pasiekimus. Tai ugdo didesnį vaikų tarpusavio supratimą ir toleranciją. |
| Vertina, išsako savo nuomonę apie profesionalios dailės, tautodailės kūrinius | Paaiškina, kas jam patinka dailės kūrinyje (kūriniuose) | Vaikai, lankydamiesi dailės muziejuose, galerijose, parodose, stebi meno kūrinius, stengiasi įsidėmėti, ką matę. Grįžę į grupę, prisimena matytus kūrinius, diskutuoja, išsako savo įspūdžius, pojūčius, dalijasi vertinimais.Inicijuojama projektinė vaikų veikla; vaikai renka įvairią informaciją apie įžymias artimiausios aplinkos vietas, muziejus, vietos tradicijas, kalendorines šventes. Kuriami lankstinukai ar grupiniai piešiniai, plakatai ir kt. Vaikai pasakoja, ką įdomaus sužinojo. Projektinės veiklos metu vaikai supažindinami su vertingiausiais tautodailės kūriniais, yra skatinami suvokti jų vertę ir savitumą. |
| Siekti tvarkos savo aplinkoje | Ugdosi tvarkingo darbo įgūdžius: savarankiškai pasiruošia ir susitvarko veiklos, žaidimo vietą | Pasako, kodėl svarbu pasiruošti veiklai (numatyti ir susirinkti reikiamas priemones), o baigus veiklą – viską sutvarkyti. Nurodo, kas kur turi būti padėta | Vaikai skatinami savarankiškai ir atsakingai pasiruošti darbo vietą ir, baigus dirbti, ją susitvarkyti. Pastebimas ir pastiprinamas spontaniškas vaiko elgesys, kai jis savarankiškai, niekieno neraginamas tinkamai susitvarko darbo vietą |
| Baigti pradėtą darbą, taupiai naudoti turimus išteklius, rūpintis savo saugumu | Dirba susikaupęs; saugiai, tvarkingai, taupiai elgiasi su dailės priemonėmis ir medžiagomis | Žino, kodėl su dailės priemonėmis ir medžiagomis reikia elgtis saugiai, taupiai ir tvarkingai | Suaugusiųjų padedami, vaikai aiškinasi, kaip saugiai, taupiai ir tvarkingai naudotis įvairiais dailės reikmenimis, vaikai aptaria, ką daryti susižeidus |
| Baigia pradėtus darbus | Paaiškina, kad, pradėjus darbą, dera jį ir baigti | Atkreipiamas vaikų dėmesys į tai, kad, norint pasiekti norimą rezultatą, reikia dirbti atsakingai ir baigti tai, kas pradėta |
| **2. Ugdymo sritis: muzika** |
| Įžvelgti grožį aplinkos, gamtos garsuose, muzikos kūriniuose | Klausosi ir girdi aplinkos, gamtos, muzikos garsus, geba pajusti jų grožį; išsako savo nuomonę, pastebėjimus, jausmus | Komentuoja, kokius garsus girdi, kuo jie yra ypatingi, nurodo, kuo jam patinka (arba nepatinka) girdimi garsai | Sudaromos sąlygos klausytis ir išgirsti kasdienės aplinkos (grupės, kiemo, gatvės) garsus, juos apibūdinti; įsiklausyti ir išgirsti gamtos (medžių ošimo, upelio čiurlenimo, lietaus lašų teškenimo ir kt.) garsus, jais grožėtis ir savais žodžiais apibūdinti; išgirsti muzikos kūrinių skambesį, įvardyti jų nuotaiką, sukeliamus išgyvenimus |
| Laisvai, spontaniškai, muzikinės raiškos priemonėmis reikšti savo nuotaiką, idėjas, mintis | Mėgdžioja gamtos, aplinkos, miesto ir kt. garsus | Atskiria ir nusako gamtos, kasdienės aplinkos, kitokius garsus | Priešmokyklinio ugdymo pedagogas nuolat bendradarbiauja su meninio ugdymo pedagogu (planuoja, tariasi dėl bendrų veiklų, kuria bendrus projektus ir t. t.).Inicijuojama įvairi veikla, sudaromos sąlygos kiekvienam vaikui rinktis jį dominančią veiklą (žaidimus, improvizacijas ir kt.), atsižvelgiant į jo interesus, lytį, specialiuosius ugdymosi poreikius, charakterio bruožus. |
| Susikaupia ir įsiklauso į tylą | Paaiškina, kuo tyla yra vertinga (maloni, raminanti, jauki ir pan.) | Tikslingai inicijuojami tylos klausymosi pratimai, kad vaikai galėtų pajusti tylos sukeliamas emocijas, mintis. Su vaikais aptariama tylos vertė. Aiškinamasi pernelyg stiprių garsų ir triukšmo žala, vaikai skatinami apibūdinti savo savijautą triukšmingose vietose |
| Dainuodamas, niūniuodamas, intonuodamas reiškia savo emocijas ir mintis. Žaidžia muzikinius žaidimus, ratelius, dainuoja vienbalses dainas Dainuoja paprastas intonacijas įvairiomis dermėmis (mažoru, minoru ir kt.) | Apibūdina muzikuojant kylančius išgyvenimus; žino, kad muzika gali būti linksma ir liūdna.Įvardija bent keletą muzikinių žaidimų, ratelių, dainelių. | Sukuriamos situacijos vaikams patirti geras emocijas, jausmus muzikuojant. Atkreipiamas dėmesys, kad kiekvienas žmogus turi savitą balso tembrą, bandoma išgirsti jų skirtumus. Vaikai skatinami atpažinti draugus iš jų balso skambėjimo. Vaikai mokosi pažinti savo balso ypatumus ir galimybes, pratinasi taisyklingai kvėpuoti, raiškiai artikuliuoti ir tiksliai intonuoti.Tikslaus intonavimo vaikai mokosi, mėgdžiodami suaugusįjį, garso įrašus – įvairiu aukštumu kartodami garsų junginius ir žodžius, vienu skiemeniu dainuodami melodiją be žodžių, drauge tęsdami vieną toną, užsidengdami vieną ausį (kad girdėtų savo balsą), bandydami dainuoti karaokę ir pan.Taisyklingam kvėpavimui ugdyti naudojami įvairūs žaidimai ir pratimai (gėlės uostymas, pūko ar plunksnos pūtimas, bitės dūzgimas, gyvatės šnypštimas).Tarties raiškumas lavinamas skaičiuotėmis, greitakalbėmis, paukščių balsų pamėgdžiojimais ir kt. |
| Klausomos muzikos įspūdžius perteikia judesiu, spalva, vaizdu, žodžiu | Paaiškina, kad muzikos sukeltus išgyvenimus galima išreikšti įvairiais būdais – judesiu, spalva, vaizdu, žodžiu | Išnaudojamos įvairios galimybės vaikams reikšti muzikos sukeltus įspūdžius. Vaikai skatinami kalbėti, pasakoti, kokius vaizdinius sukėlė vienokia ar kitokia muzika, ką norisi piešti jos klausantis, kodėl renkasi vienokias ar kitokias spalvas.Aiškinamasi, diskutuojama, kodėl, skambant vienam kūriniui, norisi judėti greičiau, aktyviau, o skambant kitam – lėčiau, ramiau ir pan., tai išbandoma praktiškai. |
| Tyrinėti ir naudoti įvairius garso išgavimo būdus | Dainai, šokiui, žaidimui naudoja įvairiausius garso išgavimo būdus: muša, braukia, pučia skambančius daiktus, instrumentus; taip pat groja pagal įrašą (muša ritmą ar ritmo motyvą) Žaidžia kontrastinga dinamika ar tempais. Rimuoja paprastus darinius dviejų ir trijų dalių metru judėdamas (pavyzdžiui, žingsniuodamas, siūbuodamas ir pan.) ir pasitelkdamas žodį | Žino ir gali apibūdinti balso ir įvairių muzikos instrumentų galimybes. Skiria atraminius garsus, trumpus ir ilgus, aukštus ir žemus garsus, pakartoja paprastus kelių garsų darinius. | Vaikams sudaroma galimybė groti muzikos instrumentais, buities ir gamtos daiktais, iš buitinių atliekų pasidarytais instrumentais. Patys gaminasi muzikos instrumentus iš įvairių buitinių atliekų, išbando jų garsus, improvizuoja. Tyrinėja garsus, ieško naujų garsų, kuria įvairias kompozicijas, naudodami akmenukus, lazdeles, molio švilpynes, įvairius būgnelius, metalofono plokšteles, žaislinius ar tikrus klavišinius instrumentus, kartonines ir plastikines dėžutes, butelius, indus ir t. t. Kuriama šviesos muzika (naudojami prožektoriai).Žaidžiami įvairūs imitaciniai žaidimai (pvz., imituojami paukščių, gyvūnų, transporto priemonių, įvairių buitinių prietaisų skleidžiami garsai). Muzikuojama kūno dalimis – plojama delnais, spragsima pirštais, caksima liežuviu, trepsima.Gyvo garso koncertams, instrumentams, natų raštui ir pan. demonstruoti naudojamasi IT.Nuolat organizuojama muzikinė veikla, kurios metu lavinama vaikų judesių koordinacija, plaštakų ir pirštų motorika, tembrinė klausa, ugdomas ritmo jausmas. |
| Norėti improvizuoti, komponuoti, kurti | Norėdamas pažaisti garsais, improvizuoja, kuria, ieško ir randa tinkamų norimai kompozicijai sukurti garsų | Nurodo keletą įprastų ir neįprastų garso išgavimo būdų. Nusako, kada ir kaip juos galima panaudoti. | Palaikomi ir pastiprinami spontaniški vaikų bandymai muzikuoti, laisvai improvizuoti, pasitelkiant įvairiausius garsus ir garsų išgavimo būdus, papildant savo muzikinius kūrinėlius judesiu, mimika, balsu. Vaikai skatinami žaisti garsais, ieškoti naujų sąskambių, ritmų, kurti savas kompozicijas |
| Kuria ir ieško sprendimų kartu su kitais, stengiasi bendradarbiauti, kurdamas bendrus muzikinius projektus, mokosi kartu spręsti problemas | Žino, kad galima muzikuoti vienam arba drauge su kitais, nusako, kad, muzikuojant drauge, reikia derintis vienam prie kito | Skatinamas muzikavimas poromis, po kelis, visiems drauge.Muzikuojant drauge su kitais, siekiama skatinti bendrumo jausmą, įsiklausymą į kitą, atliepti jo sumanymą, prisiderinti. Drauge muzikuojant, ruošiamasi šventėms, vaidinimams, gimtadieniams ir kt. |
| Norėti muzikuoti pačių pasigamintais muzikos instrumentais | Iš buitinių atliekų ir gamtos daiktų pasigamina kelis paprasčiausius žaislinius muzikos instrumentus | Įvardija, kokius buities daiktus, atliekas ir kt. galima panaudoti garsams išgauti | Vaikai tyrinėja įvairias garsų išgavimo galimybes iš kartono dėžių, tuščių plastikinių butelių, medinių trinkelių, akmenukų ir t. t. pasigamintų muzikos instrumentų – būgnelių, dūdelių, „ksilofonų“, „gitarų“ ir t. t. Išsiaiškinę, kokius garsus gali išgauti, kuria savo improvizacijas, nesudėtingas ritmines kompozicijas – muzikuoja drauge |
| Ugdytis gerą muzikinį skonį | Intuityviai skiria vertingą muzikos kūrinį ir kičą (banalų, neskoningą kūrinį) | Nusako, kad ne visi muzikos kūriniai yra vienodai vertingi, kad tikrai vertingi kūriniai išlieka gražūs, yra mėgstami ir atliekami ilgus metus, šimtmečius | Sudaromos sąlygos klausytis, išgirsti ir palyginti laiko patikrintus, klasikinius muzikos kūrinius (pvz., J. S. Bacho, A. Vivaldžio, V. A. Mocarto kūriniai) ir populiarius, bet vienadienius (sunku nurodyti konkrečius kūrinius ar atlikėjus, nes paprastai jie yra populiarūs gana trumpą laiką) kūrinius. Pageidautina, kad maži vaikai klausytųsi tik gerų, laiko patikrintų kūrinių – šitaip ugdomas geras estetinis skonis ir stiprinamas atsparumas banalybei ir kičui |
| Pagarbiai vertinti tradicinę savo ir kitų kraštų muziką | Atpažįsta kai kuriuos savo ir kitų kraštų muzikinius kūrinius, tradicinius instrumentus  | Įvardija po keletą tradicinių lietuviškų (pvz., skrabalai, kanklės) ir kitų kraštų (pvz., būgnas, gitara) muzikos instrumentų | Klausomasi įvairių kraštų muzikos, gretinamos, lyginamos melodijos, ritmai, skambėjimas, vaikai kalbasi, diskutuoja, dalijasi įspūdžiais. Bandoma imituoti kitų šalių muziką (atkartojant melodiją, ritmus ir t. t.). Vaikai skatinami pagarbiai vertinti įvairių tautų muziką.Vaikai kviečiami kalbėtis, dalytis patirtimi apie muzikinę aplinką šeimoje: kokios muzikos klausomasi, kokiuose koncertuose lankomasi, kokie atlikėjai patinka, kokios mėgstamos muzikinės TV laidos, kokiais muzikos instrumentais grojama ir pan. |
| Norėti pažinti muziką, jos kalbą | Dėmesingai klausosi įvairių stilių ir žanrų muzikos, turi mėgstamų kūrinių | Įvardija bent du patinkančius kūrinius.Žino, kad muzika užrašoma natomis, kad jos skaitomos. | Vaikai klausosi skirtingų stilių (klasikos, džiazo, roko, liaudies (folko, kantri), instrumentinės, vokalinės, vaikų ir kt.) muzikos. Kalbamasi, diskutuojama apie kiekvieno muzikos stiliaus išskirtinumą, ypatumus.Klausantis muzikos, vaikai skatinami įsiklausyti į kūrinio nuotaiką (linksma, liūdna), pajusti jo sukeliamas emocijas (džiaugsmą, liūdesį, ilgesį ir pan.), aiškinamasi, kodėl vieni kūriniai patinka labiau už kitus, dalijamasi nuomonėmis ir vertinimais.Kuriamas grupės albumas su labiausiai vaikams patinkančios muzikos įrašais. Progai pasitaikius, klausomasi mėgstamiausių kūrinių.Vaikai susipažįsta su natų sąsiuviniu, aiškinasi, kam reikalinga penklinė ir natos. |
| Geranoriškai vertinti savo ir kitų muzikinę kūrybą, dalytis įspūdžiais | Aiškina savo muzikinį sumanymą. Domisi kito idėjomis, išsako savo ir gerbia kitų nuomonę | Žino, kad kiekvienas, turėdamas sumanymą, gali sukurti muzikos kūrinėlį ir parinkti priemones jam atlikti | Palaikomas vaikų noras kurti, įgyvendinti muzikines idėjas. Vaikai skatinami sukurti mažas savo pačių kompozicijas, kurias pedagogas užrašo natomis. Vaikai pasirašo po savo kūriniu. Jei nori, parneša savo kūrinėlį namo, parodo tėveliams, kartu pasidžiaugiama. Tokia veikla stimuliuoja vaikų norą patiems sugalvoti ką nors naujo, įdomaus, dalytis sumanymais su kitais. Ugdomas vaikų kūrybiškumas |
| Tausojamai, atsargiai elgtis su muzikos instrumentais | Turi pagrindinius tvarkingumo įgūdžius: savarankiškai pasiruošia ir susitvarko muzikavimo vietą; pabūna susikaupęs, baigia pradėtą veiklą  | Nusako, kodėl ir kaip reikia saugiai elgtis su muzikavimo instrumentais, priemonėmis, kodėl negalima groti pernelyg garsiai, triukšmingai | Išnaudojamos visos progos ir situacijos pratinti vaikus elgtis atsakingai ir atsargiai su muzikos instrumentais, juos tausoti. Vaikai ugdosi įgūdžius muzikuoti atsakingai – nedaužyti, nelaužyti muzikos instrumentų, nenaudoti jų triukšmui sukelti, trukdyti kitiems. Aptariama pernelyg stiprių garsų daroma žala klausai ir nervų sistemai |
| **3. Ugdymo sritis: šokis** |
| Domėtis judėjimu, judesiu, šokiu, siekti įgyti daugiau judėjimo, šokio patirties | Tyrinėja judėjimą, judesį, šokį. Stengiasi koordinuoti judesius, jungti vieną judesį su kitu; orientuojasi erdvėje ir stengiasi nesusidurti su kitais, atlikti judesius savo ritmu, tempu, pratinasi derintis prie partnerių judesių poroje ar grupėje | Atpažįsta ir įvardija pagrindinius judėjimo būdus, judesius (šuoliukus, pritūpimus, sukinius, paprastus žingsnelius).Išvardija keletą tradicinių lietuvių (ar kitų tautų – lenkų, gudų, žydų ar kt.) šokių, žaidimų, ratelių, nusako, kaip jie atliekami.Nurodo, kodėl šokant svarbu derintis prie kito judesių, tempo, padėties erdvėje ir kt. | Per kūrybinius žaidimus, improvizacijas, išvykas vaikai skatinami tyrinėti, kaip skirtingai ir įvairiai galima judėti, kaip išraiškingai judesiu galima perteikti gamtoje vykstančius procesus, pavaizduoti judančius ar nejudančius aplinkos objektus; vaikai pratinami stebėti aplinkoje judėjimo įvairovę, apibūdinti ryškiausius jo bruožus, judesiu reaguoti į skambančią įvairių žanrų muziką, nemuzikinius (gamtos, miesto) garsus, tylą.Vaikai dalyvauja kūrybiniuose šokio žaidimuose, projektuose, pasirenka sau vaidmenį juose ir atlieka atitinkamus veiksmus.Daug dėmesio skiriama tradiciniams lietuvių (ar kitų tautų – lenkų, gudų, žydų ar kt.) žaidimams, rateliams ir šokiams, kuriais praturtinami spektakliai, šventės ir vakaronės.Tautiški žaidimai, rateliai itin smarkiai prisideda prie vaiko tautinio tapatumo jausmo formavimosi. Žaisdamas, šokdamas, dainuodamas vaikas įsitraukia į savo tautos ritualus, perima jos jauseną, mentalitetą, ugdosi savo tautinį identitetą. |
| Judesiu išreikšti nuotaikas, mintis, jausmus | Kuria judesius ar jų seką, improvizuoja (pavyzdžiui, vaizduoja literatūros personažų, įvairių gyvūnų judesius).Šoka pavieniui, poroje ir grupėje. | Nusako, ką galima išreikšti, pavaizduoti judesiu ir šokiu | Vaikai nuolat skatinami judėti, imituoti gyvūnų, paukščių judesius, improvizuoti.Skatinama judesių koordinacija, taisyklinga laikysena, pusiausvyros pojūtis, kūno ir jo dalių padėties erdvėje pajauta.Vaikai tyrinėja ir išbando judėjimą erdvėje įvairiomis kryptimis, įvairiais būdais (žingsniuojant, šuoliuojant, lankstantis ir t. t.). Aptariami šokio mokymosi etapai.Su šokiu siejami ir pantomimos, muzikavimo, vaidybos, dailės elementai (dekoracijos, kostiumai).Vaikams sudaromos galimybės pasirinkti juos dominančią veiklą (žaidimus, improvizacijas ir kt.), atsižvelgiant į jo interesus, lytį, specialiuosius ugdymosi poreikius, charakterio bruožus. |
| Geranoriškai vertinti savo ir kitų šokio bandymus, dalytis įspūdžiais | Aptaria savo ir kitų vaikų šokio bandymus, improvizacijas, įspūdžius, dalijasi nuomonėmis | Pasako, kas šokyje ar improvizacijoje patiko ar nepatiko ir kodėl.Nusako, kad skiriasi įvairių tautų šokiai, gali nurodyti bent kelis bruožus, kuriais jie skiriasi (muzika, nuotaika, tempas, kostiumai ir kt.) | Vaikai, stebėdami įvairius šokius, judesių improvizacijas, bando pajausti ir apibūdinti šokio nuotaiką, tempą, atkreipti dėmesį į šokio ryšį su muzika, pastebėti kostiumus ir kt., įsiminusius patikusių šokių fragmentus bando pakartoti.Vaikams sudaromos sąlygos stebėti įvairių tautų šokius, pantomimos, šokio spektaklius, improvizacijas. Aiškinamasi, diskutuojama, kodėl vieni šokiai patinka labiau už kitus. Dalijamasi nuomonėmis ir vertinimais.Į vakarones, renginius pakviečiami dalyvauti kitų tautų atstovai; apžiūrimi jų tautiniai rūbai, muzikos instrumentai, kartu žaidžiami įvairių tautų žaidimai. |
| Stengtis judėti grakščiai, patraukliai; šokti kultūringai, pagarbiai, atsargiai; deramai elgtis renginiuose | Juda grakščiai, pasitempęs; šoka dėmesingai, šokdamas neskuba, nesistumdo; tinkamai (tyliai, mandagiai, dėmesingai) elgiasi renginiuose | Paaiškina, kaip reikia judėti, šokti, kaip elgtis kultūros renginiuose | Vaikai judėdami pratinasi tai daryti grakščiai, pasitempę, šokdami drauge, stengiasi koordinuoti veiksmus, judėti darniai, sutartinai (pavyzdžiui, „Siūlai, siūlai, susivykit“), pasitikint savimi ir kitais, bendradarbiaujant.Siekiama sukurti sąlygas stebėti šokius ir (ar) šokti įvairiose vietose (grupėje, teatre, šventėje, per televiziją ir kt.).Rengiantis stebėti šokio pasirodymus, vaikai supažindinami su žiūrovo elgesio taisyklėmis, skatinami prisiminti savo apsilankymus teatruose, koncertuose, šventėse. |
| **4. Ugdymo sritis: vaidyba** |
| Išgyventi kūrybos džiaugsmą, pasitenkinimą | Improvizuoja, vaidina tai, kas jam įdomu, smagu. Vaidina įsivaizduodamas, fantazuodamas. Vaizduoja savo paties išgyventą patirtį arba vadovaujasi priešmokyklinio ugdymo pedagogo patarimais ir pasiūlymais | Komentuoja, ką ir kaip labiausiai mėgsta vaizduoti, vaidinti | Skatinama spontaniška vaidybinė veikla kasdien – žaidžiant, bendraujant, dirbant, švenčiant, poilsiaujant priešmokyklinės grupės aplinkoje ir gamtoje.Kiekvienam vaikui sudaroma galimybė pasirinkti jį dominančią veiklą (žaidimus, improvizacijas ir kt.), atsižvelgiant į jo interesus, lytį, specialiuosius ugdymosi poreikius, charakterio bruožus ir kt. |
| Domėtis vaidyba, siekti įgyti vaidybinės patirties | Skiria teatro rūšis (lėlių, šešėlių, operos, baleto, pantomimos, cirko ir kt.) | Atpažįsta ir įvardija lėlių, šešėlių, operos, baleto, pantomimos, cirko ir kt. vaidinimus | Vaikai lanko įvairius vaikams skirtus spektaklius, grįžę juos aptaria, patys bando atkartoti matytus spektaklius arba perkuria, improvizuoja gerai žinomus spektaklių siužetus. Dalijasi vertinimais apie įvairias teatro rūšis, pasakoja ir improvizuoja sceneles iš labiausiai patikusių spektaklių |
| Atkartoja, pavaizduoja, perkuria vaidybos priemonėmis tai, kas jį supa, kas jam aktualu | Pastebi, atpažįsta ir įvardija vaidybos momentus kasdienėje grupės veikloje, išvykose, kultūros institucijose, šventėse ir kitur | Vaikai skatinami stebėti aplinką, tai, kas vyksta gamtos ir žmonių gyvenime, grupės aplinkoje. Visa, kas stebima, kas įdomu ir aktualu, siūloma imituoti, inscenizuoti, improvizuoti.Vaikai raginami domėtis knygų iliustracijomis, vaizdo medžiaga, prisiminti ir nusakyti, kokie garsai, muzika, spalvos lydi žmones kasdienybėje, šventėse, renginiuose, kitais gyvenimo atvejais.  |
| Atkuria veikėjų žodžius (intonacijas) ar kūno judesius, elgseną, mimiką | Paaiškina, kokia elgsena, mimika labiausiai tiktų vaidinimui: kokia muzika, kokių instrumentų reikėtų ir pan. Gali pagrįsti savo nuomonę | Vaikai visus įspūdžius, pastebėjimus, savo patirtį, išgyvenimus perkelia į vaidinimą. Vaidinama gyvai arba pasinaudojama žaislais, pieštukinėmis ar įprastomis lėlėmis, pasidaroma personažui tinkamų kaukių ir pan. |
| Dalyvauja rengiant improvizaciją ar vaidinimą | Nusako, kas yra dekoracijos, kostiumai, apšvietimas, įgarsinimas, kokių dekoracijų ir kokios veikėjų aprangos reikėtų vaidinimui.Paaiškina, kas yra grimas, kokios jo naudojimo galimybės ir saugaus jo naudojimo taisyklės.Komentuoja, kokios nuotaikos, kokio turinio turėtų būti skelbimas, kvietimas, programėlė, kas galėtų būti parašyta, nupiešta bilietuose ir kt. | Su vaikais aptariamos vaidinimo, šventės ar improvizacijos nuotaikos, emociniai išgyvenimai; aiškinamasi, kad jas sukelia konkrečios muzikos, apšvietimo, kostiumų, dekoracijų ir kt. priemonės.Aptariama, kokia muzika labiausiai tiktų vaidinimui, kokio grimo reikėtų, kokie grupės, teatrinio rekvizito, namų aplinkos daiktai tiktų scenos dekoracijoms, veikėjų kostiumams, reikmenims, garsiniam fonui; kokios dailės technikos tinkamiausios dekoracijoms ir kostiumams kurti.Kuriamas skelbimas, kvietimas, programėlė, bilietai, tariamasi, kas galėtų juose būti parašyta, nupiešta. Vaikai kuria ir, pedagogo padedami, gamina lėles vaidinimui (lėles ant pagaliukų, pirštų, šešėlių teatrui skirtas lėles ir kt.). Gali būti panaudojami priešmokyklinėje grupėje esantys daiktai, paverčiant juos vaidinimo personažais.Vaikai mokosi dalytis vaidmenimis, priemonėmis, daiktais ir pan.; gali paaiškinti, kaip tai reikia daryti. Pasisiūlo vaidinti tam tikrus vaidmenis ar įvardija, kam geriausiai pavyktų atskleisti numatytus vaidmenis, paaiškina (pagrindžia) savo nuomonę. |
| Laisvai ir išraiškingai vaidinti | Suvaidina gyvenimiškas situacijas arba situacijas pagal žinomus tautosakos, literatūros kūrinius. Kūrybiškai plėtoja savo ar priešmokyklinio ugdymo pedagogo inicijuotus socialinius žaidimus | Papasakoja, kokias gyvenimiškas ar sukurtas situacijas galima suvaidinti, apibūdina įsivaizduojamos situacijos aplinkybes (vietą, laiką, veiksmų seką), jos plėtojimąsi, veikėjų ypatumus, jų poelgių priežastis ir pasekmes. Nurodo, kuo situacija ar siužetas įdomus, kas jame įtikinama ar neįtikinama. | Vaikai pasakoja ir vaidina gyvenimiškas situacijas, taip pat situacijas pagal tautosakos, literatūros kūrinius, iliustracijas, spontaniškai improvizuoja.Su vaikais aptariamos siūlomos parodyti scenelės (kuo jos gali būti įdomios ir svarbios); parodomos vaikų sukurtos, apipavidalintos ir prieš tai keletą kartų suvaidintos scenos.Diskutuojama apie veikėjų poelgius, jie vertinami; piešiama, vaidyba siejama su kita veikla – judesiu, kalba, daile, muzika, etnokultūra.Sukuriamos sąlygos lėlių, šešėlių ir dramos vaidybinėms improvizacijoms. Skatinama vaikų vaizduotė, kokia gali būti vaidinimo aplinkybių – veiksmo vietos, laiko – visuma, veikėjų veiksmai, kalba; priešmokyklinio ugdymo pedagogas pats vaidina, gali parodyti vaidinimų įrašų.Vaikai skatinami kūrybiškai plėtoti savo ar priešmokyklinio ugdymo pedagogo inicijuotus socialinius žaidimus. |
| Nebijoti viešumos, žiūrovų dėmesio | Nugali scenos baimę. Vaidindamas pasitiki savimi. Suklydęs improvizuoja, tęsia vaidinimą. | Žino, kad per vaidinimus, improvizacijas, skirtas draugams, tėveliams, galima jaustis laisvai.Paaiškina, kad suklydus reikia improvizuoti, ieškoti išeities. | Žaidimais, ritualais ar kita veikla vaikams padedama atsipalaiduoti nuo įtampos, išlaikyti elgesio natūralumą nestebimoje ir stebimoje situacijoje, išmokti orientuotis, ką ir kada reikia daryti, kaip elgtis.Siekiama, kad kiekvienas vaikas vaidintų ir improvizuotų, randama erdvė net ir droviems vaikams, jie skatinami ir drąsinami vaidinti.Droviausieji į vaidybinę veiklą įtraukiami palaipsniui – iš pradžių jie padeda ruošti vaidinimą, vėliau ir patys dalyvauja. |
| Geranoriškai vertinti savo ir kitų vaidybinius bandymus, dalytis įspūdžiais | Geba geranoriškai vertinti savo ir kitų vaidybinius bandymus, dalijasi įspūdžiais. Stengiasi bendradarbiauti, mokosi spręsti problemas | Pasakoja vaidybos sukeltus išgyvenimus, įspūdžius, mintis. Apibūdina, kas jam pačiam patinka ar nepatinka vaidinant, pagrindžia savo nuomonę. | Kalbamasi apie stebėtus artistų, draugų ir pačių atliekamus vaidmenis: kokį veikėją vaidino, ką veikė, kas atsitiko; vertina veikėjų poelgius; atpasakoja, ką matė scenoje, ką suprato.Vaikai skatinami nusakyti matyto vaidinimo sukeltą nuotaiką, reikšti asmeninius emocinius vertinimus – džiaugtis tuo, kas patiko; dalytis vaidinimo sukeltais jausmais, mintimis, išsakyti savo nuomonę. Vaikai vertina veikėjų veiksmus, poelgius, stengiasi savo vertinimus pagrįsti. Siekiama, kad vaikai pasitikėtų konkrečiu asmeniniu patyrimu. |
| Atsakingai ruoštis vaidinimams, stengtis būti tvarkingam ir kultūringam | Atsakingai elgiasi, ruošdamasis vaidinimams ir per juos, stengiasi būti drausmingas ir tvarkingas, kultūringai elgiasi vaidinimų metu | Įvardija, su kokiomis priemonėmis reikia elgtis atsargiai (pavyzdžiui, su žirklėmis, smeigtukais, klijais).Papasakoja, kaip turi būti sutvarkoma grupė (salė, kiemas) prieš vaidinimą ar po jo. Paaiškina, kaip elgtis vaidinimų metu: kaip praleisti einantį į savo vietą žiūrovą, kaip padėkoti vaidinusiesiems (paploti); pasako, ko nedera daryti – valgyti, šiukšlinti, trypti ir kt. | Su vaikais aptariami saugaus elgesio su vaidinimo kūrimo priemonėmis ypatumai; susitarimai dėl grupės (salės, kiemo) tvarkymo prieš vaidinimą ar po jo; tinkamo ir netinkamo elgesio vaidinimų metu pavyzdžiai, kuriamos elgesio taisyklės.Prieš vaidinimą, apsilankymą teatre, renginyje su vaikais prisimenama, kaip dera, o kaip nedera elgtis viešojoje vietoje. |

 5.2. Meninės kompetencijos turinio dėmenys:

 5.2.1. dailė ir kitos vaizduojamojo meno rūšys. Tyrinėju spalvas ir formas kasdienėje aplinkoje, gamtoje, tautodailės, savo paties ir kitų kūryboje. Įvairiems sumanymams įgyvendinti naudoju įvairias dailės ir kitų vaizduojamojo meno rūšių priemones (pieštukus, akvarelę, molį, skaitmenines technologijas ir kt.) ir technikas (piešimą, tapybą, lipdybą, drožybą, aplikaciją, instaliaciją ir kt.). Turiu mėgstamas dailės technikas ir priemones, mėgstamus vaizduoti objektus ar reiškinius. Apmąstau iš anksto, ką ir kaip kursiu. Bandau vertinti savo paties ir kitų kūrybą, ugdytis skonį. Patiriu džiaugsmą, kurdamas su kitais drauge (plakatą, koliažą, knygelę, filmą, instaliaciją ar pan.). Pradėjęs darbą, stengiuosi jį baigti. Moku saugiai elgtis su dailės priemonėmis. Baigdamas veiklą, sutvarkau darbo vietą;

 5.2.2. muzika. Stengiuosi išgirsti ir pajusti garsų įvairovę: gamtoje, kasdienėje aplinkoje, muzikos kūriniuose. Suprantu, kuo tyla vertinga. Klausausi įvairios muzikos, patiriu įvairios muzikos sukeliamus išgyvenimus. Juos išreiškiu judesiu, spalva, vaizdu, žodžiu. Mokausi skirti vertingą ir bevertę muziką, ugdytis muzikinį skonį. Man patinka kurti garsus, jų sąskambius, melodijas. Mėgstu muzikuoti vienas ir drauge su kitais: žaisti muzikinius žaidimus, ratelius, dainuoti vienbalses dainas, mušti, braukti, pūsti skambančius daiktus, instrumentus ir t. t. Patiriu, kad, muzikuojant drauge, būtina derintis vienam prie kito. Kai kuriuos muzikos instrumentus galiu pasidaryti pats. Turiu mėgstamų muzikos kūrinių, žaidimų, ratelių, dainelių, tradicinių lietuviškų muzikos instrumentų (pavyzdžiui, skrabalai, kanklės) ar kitų kraštų (pavyzdžiui, gitara, būgnas) muzikos instrumentų. Moku saugiai ir tausojamai elgtis su muzikos instrumentais;

 5.2.3. šokis. Stebiu, kas ir kaip juda (gamtoje, aplinkoje, žmonių gyvenime). Judesiu galiu pavaizduoti įvairius dalykus (žmones, gyvūnus, pasakų veikėjus, gamtos reiškinius ir kt.), išreikšti nuotaiką ir jausmus. Bandau judėti pagal muziką, pajusti ritmą, kūno koordinaciją, pusiausvyrą. Mokausi atlikti elementarius judesius (šuoliukus, pritūpimus, sukinius; paprastus žingsnelius), jungiu juos į tam tikrą seką, mokausi šokti. Šokdamas drauge su kitais, elgiuosi atsargiai, kultūringai (nesistumdau, esu dėmesingas, gerbiu kitus). Turiu mėgstamų tradicinių lietuvių šokių, žaidimų, ratelių, galiu nusakyti, kam jie skirti. Domiuosi kitų tautų šokiais, suprantu, kad įvairių tautų šokiai skiriasi. Žinau tinkamo elgesio šventėse, renginiuose, koncertuose taisykles ir jų laikausi;

 5.2.4. vaidyba. Mėgstu mėgdžioti, improvizuoti, suvaidinti tai, ką matau aplinkui – vaikus ir suaugusiuosius, gyvūnus, daiktus. Vaidindamas galiu kurti ir vaizduoti tikrus arba įsivaizduojamus dalykus. Suprantu, kad, kuriant spektaklį, reikalingas siužetas (gyvenimiška ar sugalvota situacija), galiu įsivaizduoti situacijos aplinkybes (vietą, laiką, veiksmų seką), veikėjų ypatumus, numatyti jų poelgių priežastis ir pasekmes. Suprantu, kam vaidinimui reikalinga muzika, grimas, dekoracijos, apšvietimas, kostiumai. Stengiuosi įgyti vaidybinės patirties, laisvai elgtis scenoje, pasitikėti savimi. Bendradarbiaudamas su priešmokyklinio ugdymo pedagogu ir kitais vaikais, siekiu įgyti vaidinimo kūrimo patirties, esu aktyvus pasiruošimo vaidinimui dalyvis. Esu susipažinęs su įvairiomis teatro rūšimis (lėlių, šešėlių, operos, baleto, pantomimos, cirko ir kt.). Žinau tinkamo elgesio teatre, kine, darželio renginyje taisykles ir jų laikausi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_